[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának 27. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Köszöntöm kedves vendégeinket, és mindenkit, aki figyelemmel kíséri munkánkat. Tisztelt Országgyűlés! Szomorú kötelességemnek teszek eleget azzal, hogy bejelentem képviselőtársunk, Hirt Ferenc halálának eseményét, aki életének 51. évében hunyt el. Hirt Ferenc a Tolna megyei Tamásiban született, és négy cikluson át volt a térség országgyűlési képviselője. Politikai pályafutását 2005-ben kezdte, majd a 2006. évi országgyűlési választásokon, a Fidesz színeiben, Tolna megye 5. számú választókerületében szerzett mandátumot. 2007-től volt a Fidesz Tolna megyei választókerületi elnöke, 2010 és 2014 között pedig Tamási város önkormányzati képviselői tisztségét is betöltötte. Az Országgyűlésben eltöltött ideje alatt az Ifjúsági, szociális és családügyi, a Vállalkozásfejlesztési, a Népjóléti és a Törvényalkotási bizottságok tagjaként, illetve a Nyugdíj- és idősügyi, illetve az Esélyegyenlőségi és fogyatékosügyi albizottság elnökeként dolgozott. Kérem önöket, hogy néma felállással adózzunk elhunyt képviselőtársunk emlékének. [[A teremben lévők felállva adóznak az elhunyt emlékének – Hirt Ferenc képviselői helyén fotót és virágot helyeztek el.]] Köszönöm. Tisztelt Országgyűlés! Napirend előtti felszólalásra jelentkezett Tóth Bertalan frakcióvezető, az MSZP részéről: „Elég volt!” címmel. A képviselő urat illeti a szó.
Köszönöm a szót. Tisztelt Ház! Szombaton a szakszervezetek és több tízezer ember [[Moraj a kormánypártok soraiban. Közbeszólás a Fidesz soraiból: Óóó!]] megüzente önöknek, hogy elég volt. Elég volt az urizáló fideszes elit hatalmi tobzódásából, elég volt a cinizmusból, elég volt a látszategyeztetésekből, elég volt a rabszolgatörvényből, elég volt a multik kiszolgálásából, elég volt a CEU és a fiatalok elüldözéséből, elég volt bűnöző haverok befogadásából. Abból, hogy kizárják a magyar embereket az ország főteréről. Abból, hogy ezreket raknak ki az utcára.Önök a magyar munkavállalókról, a magyar munkásokról akarnak döntést hozni úgy, hogy őket meg sem kérdezték. Január 1-jétől eltörlik a kafetériaellátásokat, eltörlik az iskolai támogatást, eltörlik az utazási kedvezményt, és most arra akarják kényszeríteni a magyar munkavállalókat, hogy dolgozzanak 400 órát úgy, hogy három év múlva meglátják, hogy kifizetike ezt a pénzt nekik vagy sem. Az önök miniszterelnöke azt mondta, a kormányzás nem arról szól, hogy ha tetszik, ha nem, átverem, lenyomom a torkán, így is, úgy is megcsinálom. Azt mondta, a kormánynak az a dolga, hogy az emberek oldalára álljon. Tisztelt Fideszes Képviselőtársaim! Biztos önök is olvasták azt a közvélemény-kutatást, amely szerint a munkaképes korú lakosság 83 százaléka ezt a rabszolgatörvényt elutasítja. Miről beszélt az önök miniszterelnöke? Hogy állnak akkor a magyar emberek oldalán? Hogy állnak a magyar munkavállalók oldalán? Sehogy nem állnak. Önök kötöttek egy mocskos, titkos alkut a nagytőkével, a multikkal. Önök kiszolgáltatják a magyar munkásokat, a magyar munkavállalókat és önök bedőlnek annak a propagandának, hogy majd a munkavállaló mondhat nemet? A túlórát elrendelni szokták. A munka törvénykönyvével elvették a szakszervezeti jogokat. Ebben a jogszabálytervezetben is arról van szó, hogy a szakszervezeteknek nem lesz lehetősége segíteni a magyar munkásembereknek. Kiszolgáltatott helyzetbe hozzák a magyar munkavállalókat, akik nem fognak tudni másképp dönteni, mint hogy ezt a rabszolgatörvényt alkalmazzák. Egy érdekes jelenetre került sor a tüntetésen, amikor az önök propagandagépezete, a Mészáros Lőrinc tulajdonában lévő televízió egyik riportere megkérdezte, hogy miért is vannak itt, miért tüntetnek. És én visszakérdeztem, hogy önnél, az Echo TV-nél, ha majd a munkaadója elrendeli a 400 órás túlórát egy évben, és majd három év múlva eldönti, hogy kifizetie önnek ezt a pénzt vagy sem, akkor ön marade az Echo TV-nél. Azt válaszolta: ez egy jó kérdés. Arról van szó, hogy önök nem tudják, hogy milyen egy munkavállaló élete és sorsa, amikor ilyen kiszolgáltatott helyzetbe kerül. Képviselőtársaim! A lelkiismeretük, ha egyáltalán van olyan, megszólale ilyenkor? Tisztában vannak-e, hogy mit tesznek a magyar emberekkel, hogyan dobják őket koncként a nagytőke lába elé? Képviselőtársaim, a mai nappal több frakcióvezető-társammal, képviselőtársammal benyújtottunk 2925 módosító javaslatot a napirenddel kapcsolatban. Hallottam, hogy a bizottsági ülésen, teljesen házszabályellenesen és alkotmányellenesen hoztak egy döntést. Tudják, képviselőtársaim, ennek a 2925 indítványnak a megszavazása 150 óráig tartana. Próbálják ki, milyen 150 órával többet dolgozni, ahogy önök a magyar munkavállalókat erre akarnák kényszeríteni! [[Varju László: Nem négyszáz, csak százötven!]] 150 órával dolgozzanak többet! Ne fussanak el a feladat elől! Amit önök terveznek, az házszabályellenes, alkotmányellenes, kötelességük lenne ezekről a javaslatokról szavazni. Szerdán eljön az igazság pillanata. Eldől az, hogy önök a multik oldalán vagy tényleg a magyar munkásemberek oldalán állnak-e. Dolgozzanak 150 órát, és hozzák meg a döntést! Közös jövőnkért, egy igazságos Magyarországért! Köszönöm szépen.
Válaszadásra Dömötör Csaba államtitkár úrnak adom meg a szót. Parancsoljon!
Köszönöm a szót, elnök úr. Tisztelt Frakcióvezető Úr! Ami a Kossuth teret illeti, önök voltak azok, akik a Kossuth teret kordonnal vették körbe. [[Felzúdulás az MSZP és a DK soraiban. Dr. Vadai Ágnes: Muszáj volt, mert a csőcselék betört!]] Ma a Kossuth téren lehet tüntetni, csak a törvényeket be kellene tartani. Sajnálom, hogy önök ezt, elvileg demokratikus pártként, nem hajlandóak tudomásul venni. Engedje meg, hogy az említett törvénymódosítás körülményeiről, előzményeiről is szóljak. A polgári kormány egyik legfontosabb célkitűzése volt a kezdetektől fogva, hogy Magyarországon mindenki dolgozhasson, aki akar és tud. Azt vállaltuk, hogy egymillió munkahely jön létre, és időarányosan jól állunk, mert több mint 700 ezer ebből már teljesült. [[Közbeszólások az ellenzéki pártok soraiból. Kunhalmi Ágnes: Nem igaz!]] Igen ám, de az önmagában nem elég, hogy mindenkinek van munkája, mert azt is szeretnénk elérni, hogy meg is érje Magyarországon dolgozni. Ezt szolgálják többek között az ágazati béremelések, ezt szolgálják a megállapodások a munkaadók és a munkavállalók között, de más lépésekre is szükség van. [[Varju László: Az államtitkári béremelések!]] Ugyanis Magyarországon gyakran előfordul, hogy aki többet akar dolgozni és többet akar keresni [[Gréczy Zsolt: 200 százalékos miniszteri fizetésemelések!]] annak ki kell játszania a bürokratikus szabályokat. A munkatörvénykönyv módosításának az a célja, hogy aki többet akar dolgozni és így többet akar keresni, az megtehesse [[Rig Lajos: Nem! Másodállásban mehet dolgozni!]] és ez elől lebontsuk a bürokratikus akadályokat. [[Kunhalmi Ágnes: Évekre rá?]] A kormány ezért támogatja, hogy a dolgozók önként vállalt munkavégzésre kapjanak lehetőséget [[Felzúdulás az ellenzéki pártok soraiban. Kunhalmi Ágnes: Milyen önként? Milyen önként?]] , és így többet is kereshessenek…
Miért zúg a csekély számú tömeg? Miért zúg? [[Derültség a kormánypártok soraiban. Szabó Timea: Mert nem tetszik, amit hallunk! Folyamatos közbeszólások az ellenzéki pártok soraiból.]] Kérem, államtitkár úr, folytassa; önök pedig legyenek szívesek csendben lenni, és hallgassák, amit államtitkár úr mond, hátha okosabbak lesznek a végén. Parancsoljon, államtitkár úr! [[Dr. Vadai Ágnes: Nem hallgatjuk! Varju László: Leléptetjük az elnököt is!]]
Ezért támogatjuk, hogy a dolgozók önként vállalt munkavégzésre kapjanak lehetőséget, és így többet is kereshessenek. Egy dolgot azonban érdemes tisztázni: ehhez mindig szükséges a dolgozó beleegyezése. A cél tehát változatlan: teljes foglalkoztatottság és magasabb bérek, azaz a munka becsületének helyreállítása. [[Kunhalmi Ágnes közbeszól.]] [[13.40]] Ebben az ügyben azért eléggé álságos az önök felszólalása. Miért nem rabszolgáztak akkor, amikor bagóért eladták a magyar ipart külföldi cégeknek, úgy, hogy még a profitot is szerződésben garantálták nekik, közben nagy cégeket meg leépítettek, mint például a Mátrai Erőmű esetében történt? [[Zaj, közbekiáltások az ellenzéki padsorokból. Szabó Timea: Önök meg mindent odaadnak Tiborcz Istvánnak meg Mészáros Lőrincnek!]] Miért nem rabszolgáztak akkor, amikor elvettek önök egyhavi bért, vagy amikor százezreket kitettek az utcára [[Folyamatos zaj.]] vagy amikor önök megduplázták a munkanélküliséget? Több mint 12 százalékos volt a munkanélküliség ebben az országban. Hol volt, tisztelt képviselő úr, a rabszolgázás akkor, amikor a minimálbér és a segélyek között olyan kicsi volt a különbség, hogy semmiféle ösztönzést nem jelentett arra, hogy bárki is inkább dolgozzon segély helyett? [[Közbeszólás az ellenzéki oldalon: Nálunk adóznak a legtöbbet a minimálbér után!]] Hol volt akkor a rabszolgázás? Tudomásul vesszük, hogy önök rabszolgának minősítik a magyar munkavállalókat [[Felzúdulás az ellenzéki padsorokban.]] de attól még tény marad, hogy a mostani kormányzás időszakában több százezer új munkahely jött létre [[Közbeszólások az ellenzéki padsorokból, köztük: Hol? Londonban?]] az átlagos bérszínvonal több mint 30 százalékkal nőtt [[Kunhalmi Ágnes: A saját béretek tekintetében!]] , a minimálbér, a szakmunkás-minimálbér megduplázódott, és ha a kormányon múlik, akkor tovább növekszik majd, mert véletlenül sem szeretnénk azt állítani, hogy akár a munkahelyteremtés, akár a bérek ügyében elértük a kívánt szintet, még további lépésekre van szükség. Szóval, engedje meg, hogy azt mondjam, a hétvégi megnyilvánulásuk és az a helyzet, hogy a mostani hőzöngésük is annak bizonyítéka, hogy az MSZP továbbra sem tud érdemi, valós javaslatot nyújtani azoknak, akik munkával szeretnének előrejutni Magyarországon. [[Felzúdulás az MSZP soraiban.]] Ne minket hibáztassanak azért, mert a baloldal egyébként nem csak Magyarországon hátat fordított a saját bázisának, a munkából és fizetésből élőknek! [[Kunhalmi Ágnes: Ti árultátok el a saját szavazóitokat, a jobboldali munkásokat, dolgozókat! Zaj az MSZP, a DK, a Párbeszéd soraiban.]] A gondolattalanságuk tengerében egyetlen, egyetlen konkrét javaslatuk van, az alapjövedelem, ami gyakorlatilag segélyt jelentene munkavégzés nélkül [[Felzúdulás az MSZP soraiban. Közbeszólás az ellenzéki oldalon: Visszamentetek a ’30-as évekbe!]] és mi a magunk részéről nem szeretnénk visszafordulni a múltba azért sem, mert sok millió magyar ember munkája van abban [[Folyamatos moraj, közbeszólások az MSZP, a DK, a Párbeszéd, az LMP soraiból. Kunhalmi Ágnes: Fasisztoid kormány!]] , hogy ez az ország, ennek az országnak a gazdasága már erősebb, mint 2010-ben volt. Tisztelt Képviselő Úr! Tisztelt Frakcióvezető Úr! Tisztelt Kunhalmi Képviselő Asszony! Már látjuk, hogy a baloldal vezetői pár napja felvettek egy sárga mellényt. Azt gondoljuk, hogy ez kiváló kezdeményezés, legalább messziről látni, legalább messziről látjuk, hogy kik azok, akik az elmúlt években semmit nem tettek a munkából élőkért. Megduplázták a munkanélküliséget, elnézték a reálbérek csökkenését a kormányzásuk alatt, és ráadásul majdnem eladták a fejünk fölül az országot. Ezt nem szeretnénk még egyszer végignézni. Köszönöm, hogy meghallgattak. [[Taps a kormánypártok soraiban.]]
Köszönöm szépen államtitkár úr türelmét és kitartását, és felszólítanám az ellenzéki képviselőket, hogy legyenek szívesek a Ház méltóságához illő, civilizált magatartást [[Felzúdulás az MSZP, a DK, a Párbeszéd, az LMP soraiban.]] magukra erőltetni. Tudom, hogy nagyon nehéz, de próbálkozzanak vele, hátha egyszer sikerülni fog. Most pedig Pintér Tamás jobbikos képviselőnek adom meg a szót: "Aki igennel szavaz, az a népét árulja el!" címmel fogja elmondani hozzászólását. Parancsoljon!
Köszönöm szépen a szót. Tisztelt Elnök Úr! Tisztelt Ház! Egészen egyszerű a szituáció: aki a szerdai napon igennel szavaz a rabszolgatörvényre, az elárulja a népét. [[Közbeszólások a Jobbik, az MSZP, a DK soraiból, köztük: Így van! Ennyi. Taps a Jobbik soraiban.]] Önök rabszolgasorsba akarják hajszolni a magyar embereket! [[Kunhalmi Ágnes: Hazaárulók vagytok mind egy szálig!]] Döbbenetes az, amit Kósa Lajos is az egy héttel ezelőtti egyeztetés után elmondott, miszerint törvénybe akarják azt is rakni, hogy ezek után a szakszervezetek nélkül lehet túlórára kötelezni az embereket. Felháborító az, hogy 250 óráról 400 órára akarják emelni a túlóraszámot. [[Tessely Zoltán: Tanulj meg olvasni!]] Döbbenetes, hiszen ezzel akár tízórás napi munkára is köteleznék a kétkezi munkásokat, vagy arra, hogy szombatonként túlórázniuk kelljen, és hab a tortán még az is, hogy önök azt is törvénybe akarják rakni, hogy az emberek úgymond önként lemondhatnak a túlórajárulékukról. De ki az az ember manapság, aki le akarna mondani a megkeresett pénzéről? Ki az az ember, aki önkéntesen lemondana erről a pénzről? Elmondom én önöknek, ki az: aki félti a munkáját, az az ember, aki bármit aláír annak érdekében, hogy megtarthassa a beosztását. [[Dr. Völner Pál: A jobbikosok.]] És tudják, hogy mi a legpofátlanabb? Az önök érvelése, amikor azt mondják itt a Házban is, hogy azért teszik mindezt, hogy az emberek több pénzt kereshessenek, mert nemhogy több pénzt nem kereshetnek, hanem elszakítják őket a családjuktól, elszakítják őket a gyermekeiktől, a feleségüktől, férjüktől, és még az egészségüket is tönkreteszik. [[Közbeszólás a Jobbik soraiból: Így van!]] Ezzel a lépésükkel azt fogják elérni, hogy azok az emberek úgy fognak nemet mondani az önök politikájára, hogy el fognak menni Magyarországról. Döbbenetes, hogy önök a magyar emberek érdeke helyett ismét a multikat támogatják. Önök végérvényesen letették a voksukat a multik mellett. Ezzel szemben végre maguknak is azokat az embereket kellene képviselniük, akik önöket ideküldték. Végre álljanak az emberek oldalára! Álljanak végre a szakszervezetek oldalára! Erősítsük meg a szakszervezeteket [[Dr. Rétvári Bence: Ezt halljuk a Jobbiktól?!]] , vagy vizsgáljuk felül akár a stratégiai partnerségi szerződéseket a multicégeknél, és azokat töröljük el, vagy akár azokat írjuk újra. De tudják mit? Fölajánljuk azt a lehetőséget is, hogy állítsunk össze egy munkavállalói minimumot minden párt hozzájárulásával, de a legfontosabb az, hogy önök ezt a törvénymódosítást ne szavazzák meg, nincsen miről tárgyalni itt. Egészen egyszerűen ezt a rabszolgatörvényt nem szabad önöknek sem megszavazni, mert végre az embereknek az oldalára kell állniuk a multik helyett. És tudják, legszívesebben én azt tenném, hogy aki ezt a törvénymódosítást megszavazza, arra még az asztalt is ráborítanám. [[Nacsa Lőrinc: Ne fenyegess!]] [[Nacsa Lőrinc: Ne fenyegess!]] De persze nem teszem meg, de az emberek meg fogják tenni. (Nacsa Lőrinc: Ne fenyegess!) Az emberek meg fogják tenni, mert odamennek maguk elé, és azt fogják mondani, hogy ők nem lesznek rabszolgák, mert őket nem szakíthatják el a családjuktól, és ők azt fogják mondani önöknek, tisztelt képviselőtársaim, hogy 2019 nem lesz a rabszolgák éve. Gondolják meg jól a szavaimat, és ne szavazzák meg ezt a rabszolgatörvényt szerdán! [[Tessely Zoltán: Elolvastátok? Taps az ellenzéki padsorokban.]]
Bodó Sándor államtitkár úr, parancsoljon!
Köszönöm szépen, elnök úr. Tisztelt Országgyűlés! Képviselő Úr! Tisztelt Ház! A munkaidő-szervezéssel összefüggő törvénymódosítás [[Derültség az ellenzéki padsorokban.]] a munkaidő beosztásának jelenlegi szabályait, a munkaidőkeret jobb alkalmazásának feltételeit célozza megváltoztatni, mert számos gazdasági területen problémaként jelentkezett, hogy az általánostól eltérő munkarendben foglalkoztatott munkavállalók beosztására a jelenlegi szabályozás nem megfelelő. Olyan jogszabályi keretre van szükség, amely alkalmas arra, hogy a jelenkor gazdasági környezetéhez igazodó munkakörülményeket alakítsanak ki a piac szereplői. A tisztelt képviselő úr a nép elárulásával riogat, a tényeket nézve azonban, be kell látni, ez teljesen alaptalan. A kormányzat lassan egy évtizedes foglalkoztatáspolitikája és az annak érdekében kialakított jogszabályi keret megkérdőjelezhetetlenül sikeres. Számtalanszor elhangzott már az a tény, hogy a munkanélküliek száma évek óta negatív rekordokat dönt, a minimálbér összege radikálisan megnövekedett, a gazdaság működésének eredményeként az átlagbérek jelentősen és folyamatosan növekednek. Tisztelt Képviselőtársak! A vádaskodás helyett legyenek szívesek a válaszainkat meghallgatni és a bennük levő tényeket elfogadni, mérlegelni. A kormány mindig is a munkahelyteremtés kormánya volt, mindig figyelemmel voltunk és most is figyelemmel vagyunk a munkavállalókra, akik nélkül a gazdaság fejlődése természetesen elképzelhetetlen. A munkaidő-szervezés szabályainak módosításával nem az eddigi jogszabályok radikális megváltoztatására törekszünk, hanem a megfelelő körülményekhez való igazítására. Felismertük, hogy a vállalkozásoknak olyan eszközök kellenek, amelyekkel megfelelően tudnak működni. A kormány ezért támogatja, hogy a dolgozók önként vállalt munkavégzésre kapjanak lehetőséget és így többet is kereshessenek. A javaslat szerint a korábbi szabályokhoz képest nem kerül újabb kötelezettség a munka törvénykönyvébe, a magasabb óraszámú túlmunka és a hosszabb munkaidőkeret lehetőségként [[Közbeszólások az MSZP, a DK soraiból.]] hangsúlyozom: lehetőségként kerül be a jogszabályba, ennek alkalmazásához a dolgozó beleegyezésére, valamint kollektív szerződés rendelkezésére lesz szükség. Felhívom továbbá tisztelt képviselőtársaim figyelmét arra, hogy a túlóra nem építhető be a munkaidő-beosztásba, pontosan annak rendkívüliségére tekintettel. Az Országgyűlés valamennyi képviselőjének közös felelőssége a józan gondolkodás, a körülmények és a lehetőségek mérlegelése, így olyan jogszabály megalkotása is, amely a munkavállalók és a munkáltatók érdekeit egyaránt szolgálja. Aki igennel szavaz, tisztelt képviselő úr, az a lehetőségeket teremti meg a gazdaság és azon belül a munka világának megfelelő működésére. [[Közbeszólások az MSZP soraiból.]] Köszönöm szépen a figyelmüket. [[Taps a kormánypártok soraiban.]]
Most Szabó Timea következik, a Párbeszéd frakcióvezetője: „Aktuális ügyekről” címmel. Parancsoljon! [[13.50]]
Tisztelt kormánypárti Képviselők! Ma van az emberi jogok világnapja, s ezt önök és Orbán Viktor úgy kívánja megünnepelni, hogy két nap múlva erőszakkal áttolnak egy olyan törvényt, amely évente két és fél hónap túlmunkára kényszerít több millió magyar embert. Kezdjük azzal, hogy önök, fideszes-KDNP-s képviselők akarják 400 órára emelni a túlórát akkor, amikor maguk még munkaidőben sem dolgoznak. Nézzenek körül, hiányzik a fél Fidesz- és KDNP-frakció. Hol vannak maguk hétfőn 1 órakor? Miért nem dolgoznak?! Ezek után mondják azt, hogy a magyar emberek többet akarnak dolgozni? Ne vicceljenek már! 400 órára akarják emelni azt az éves túlórakeretet, ami most 250 óra. Tisztában vannak önök azzal, hogy ez napi nyolc órával számolva évente 50 nap, azaz gyakorlatilag minden héten arra akarják kényszeríteni dolgozók millióit, hogy szombatonként dolgozzanak? Mert tudják, 52 hétből áll egy hét, s 50 héten keresztül maguk minden szombaton dolgoztatni akarják az embereket. Dolgozzanak heti hat napot úgy a magyar munkavállalók, hogy majd három évvel később vagy megkapják ezt pénzben, vagy majd túlórában!? Magyarul, ha valaki 2019 januárjában túlórázik, akkor majd 2022-ben vagy kap valamit érte, vagy nem. Persze azt is csak akkor, ha maguk addig nem írják át a törvényt, hogy semmit ne kaphassanak, vagy éppen, ha az illető még az országban van és nem menekül el a további 600 ezer másik fiatallal, vagy ha még él az a szerencsétlen dolgozó. Mert miközben maguk gyomorforgató módon papolnak a családok évéről, addig a rabszolgatörvény miatt családok százezrei fognak tönkremenni. Beleroppannak, mert az állandó heti hatnapos munka miatt, a gürcölés miatt, a stressz miatt százezrek fognak megbetegedni. Nem véletlenül vezetjük Európában, kormánypárti képviselők, a rákos halálozásokat és az infarktusos halálozásokat is azért, mert a magyarok már így is túldolgozzák magukat, a legtöbbet stresszelnek Európában, így sajnos idő előtt belehalnak ebbe az életmódba. De maguk szétverik a családokat is, hiszen édesapák, édesanyák nem lesznek együtt a gyerekeikkel. Egyébként is minden szombaton kire hagyják majd rá a gyerekeiket? De az idős szüleikre se fogják tudni majd rányitni az ajtót. Maguk a rabszolgatörvénnyel családok százezreit fogják szétverni, tönkretenni. Persze, majd jön a válaszban megint a kormánypárti maszat, hogy ez mennyire önkéntes, meg hogy önök a munkahelyteremtés kormánya, s azok előtt, akik dolgozni akarnak, pusztán csak le akarják bontani az akadályokat, merthogy ez önkéntes. Önkéntes, mi?! Persze! Annyira önkéntes, hogy mondjuk, egy egyedülálló édesanya merjen ellentmondani majd a főnökének, amikor túlórára akarja kényszeríteni, ugye! Majd jön a fenyegetőzés a kirúgással, a szankciókkal, de az a minimum, hogy nem kap, mondjuk, bónuszt. S egy egyedülálló édesanya mit választ ilyenkor? Azt, hogy eltartja a gyerekét, és nem meri megkockáztatni azt, hogy kirúgják a munkahelyéről. Ha olyan jó itt önök szerint, kormánypárti képviselők, hogy mindenki túlórában akar dolgozni, persze magukon kívül, mert maguk még ilyenkor sincsenek itt, akkor miért menekült el 600 ezer fiatal Magyarországról? S egyébként is, mondják már meg nekem, hogy miért kényszerülnek magyarok százezrei arra, hogy többet dolgozzanak! Azért, mert maguk, Orbán Viktor és kormánya, szándékosan alacsonyan tartják a béreket Magyarországon, és a belét is kitapossák a dolgozóknak, miközben a felső tízezer sorra kapja a meg nem érdemelt jutalmakat. Kormányzásuk alatt az egykulcsos adóval a legkisebb keresetűeket tették még szegényebbé. A korkedvezményes nyugdíjat elvették, arra kényszerítve 60 éves rendőröket, hogy ők szaladgáljanak a bűnözők után, meg 65 éves tűzoltókat, hogy ők menjenek be az égő házba. Európában az önök kormánya folyósítja legrövidebb ideig a munkanélküli-segélyt, és az önök kormánya vetette ki a legmagasabb adót Európában a minimálbérre. S miért? Azért, hogy Orbán Viktor és önök 2 milliárd forintért újítsanak fel mexikói templomokat? Hát normálisak maguk?! Az ember esze megáll az ilyen kormányzástól! Ez az új rabszolgatörvény mindenkit érint, nemcsak a multiban dolgozókat, nemcsak az Audiban és a gyárakban dolgozókat, hanem mindenkit, a rendőröket, az ápolókat, a pedagógusokat, a bevásárlóközpontok pénztárosait, a közalkalmazottakat. Mindenkit! Maguk 4 millió magyar dolgozót akarnak most tönkretenni. Kormánypárti Képviselőtársaim! Mi mindannyian ott voltunk a szombati tüntetésen. Ezek az emberek nem viccelnek. Lehet, hogy most csak 10 ezren voltak, de legközelebb majd 100 ezren lesznek, és az utakat is le fogják zárni, ahogy már ma is lezárják. Mi a Párbeszédben és az MSZP-Párbeszéd-szövetségben is a dolgozókkal vagyunk, és nem magukkal, léhűtő senkiháziakkal. Támogatjuk a dolgozókat. Vegyenek vissza! Vonják vissza ezt a törvényjavaslatot!
Kérem, képviselő asszony, hogy válogassa meg a szavait, mert ki fogom zárni az ülésről. Bodó Sándor államtitkár úr következik.
Köszönöm szépen. Tisztelt Elnök Úr, Országgyűlés! Képviselőtársaim! Hát, így azért nehéz lesz érdemi vitát folytatnunk. [[Folyamatos moraj az ellenzéki oldalon.]] Képviselő asszony figyelmét fölhívom arra az egészen konkrét valóságra, hogy egyedülálló édesanyát eddig sem lehetett és ezután sem lehet túlórára kötelezni. [[Szabó Timea: Jaj, hol élnek maguk?]] Legyen kedves és ezeket a történeteit pontosítsa, amikor ezeket a szövegeket írják. A munkaidő-szabályozással összefüggésben a Párbeszéd szervezettől hallhattuk, és az elmúlt időszakban a sajtón keresztül is értesülhettünk arról, hogy saját javaslatot fognak kidolgozni, és a hatnapos munkahét bevezetése ellen kívánnak felhívni. Nos, képviselő asszony, szeretném felhívni a figyelmét arra, hogy a szombati munkavégzésre vonatkozóan sem tilalmi szabály, sem kötelezettséget előíró rendelkezés nincs a munka törvénykönyvében. A jelen javaslat nem célozza megváltoztatni a munka törvénykönyvének az általános munkarendre kialakított szabályait, amely alapján a munkaidőt öt napra, hétfőtől péntekig kell a munkáltatónak beosztania. Azzal bizonyára ön is tisztában van, hogy számos foglalkozást az általánostól eltérő rendben kell folytatni. Talán járt már képviselő asszony is hétvégén bevásárlóközpontban, színházban, ahol találkozhatott azokkal a pénztárosokkal, buszvezetőkkel, vetítőgép-kezelőkkel, akiknek a munkavégzése nélkül leállna az élet egy szombati vagy egy vasárnapi napon. S talán felkapcsolta már a villanyt odahaza hétvégén is, amikor eszébe juthatott volna, hogy az áramtermeléshez folyamatos üzem kell, amelyhez folyamatos munkavégzés kapcsolódik. Akik a munka világát ismerik, tudják, hogy ezekre a foglalkozásokra speciális szabályok vonatkoznak, a hétvégi munkavégzést ezért sem törvényalkotással, sem népszavazással nem lehet megszüntetni. Tisztelt Képviselő Asszony! A kormány soha nem akarta a munkavállalók szabadidejét csökkenteni, soha nem szándékozott kibővíteni azt a munkavállalói kört, amelynek hétvégén is dolgoznia kell. Sőt, talán emlékszik azokra a hónapokra 2015-ből és 2016-ból, amikor a boltok zárva tartottak vasárnap. A kormány pont arra törekedett, hogy egy széles munkavállalói körnek, a kereskedelemben dolgozóknak biztosítson több pihenőidőt a jogszabályok által. Képviselő asszony, a vasárnapi zárva tartás ellen az ellenzék egyhangúlag lépett föl, önök egyhangúlag követelték a vasárnapi zárva tartás rendszerének módosítását. Az előttünk fekvő javaslat, ahogy azt már mondtuk, nem jelent pluszkötelezettséget egyetlen munkavállalónak sem. Bár az ellenzék szeretné úgy feltüntetni, mintha a törvény elfogadását követően hat napot kellene majd kötelezően dolgozni mindenkinek, ez az állításuk azonban nem igaz. Az általános munkarendben foglalkoztatottak ezek után is hétfőtől péntekig lesznek beosztva, és amennyiben vállalják, a korábbi elrendelhető túlórák fölött még plusz túlórákat dolgozhatnak. A további rendkívüli munkavégzést tehát csak a munkavállalók önkéntes hozzájárulásával lehet beosztani. Felhívom tisztelt képviselő asszony figyelmét arra is, hogy rendkívüli munkavégzés csak rendkívüli esetekben rendelhető el. Nincs lehetőség arra, hogy a munkáltató előre rendszeresen túlórát építsen be a munkaidőbe. Tisztelt Képviselő Asszony! A munkavállalók érdekében is kérem, hogy figyelmesen olvassa a javaslat jelenlegi módosított szövegét. Köszönöm szépen a figyelmüket. [[Taps a kormánypártok soraiban.]]
Most Vadai Ágnes következik, a DK tagja: „Mégis hogyan képzelik ezt?” címmel. Vadai Ágnesé a szó.
Tisztelt Ház! Tisztelt Képviselőtársak! Elképesztő az, hogy egy egész ország háborodott föl a rabszolgatörvényen. Amikor utcára mennek az emberek, amikor tízből kilenc ember úgy gondolja, hogy nem lehet ezt a törvényt elfogadni, amikor országszerte félpályás útlezárásokra készülnek az emberek, akkor nem arról van szó, hogy ez egy-két ember problémája, vagy elszigetelt társadalmi csoporté, hanem világosan látszik, hogy a magyar társadalom többségét érinti ez a kérdés. Az ország problémájáról beszélünk most. Önök a saját országuk ellen küzdenek! [[14.00]] Önök a saját honfitársaikat akarják áruba bocsátani a rabszolgatörvénnyel. A szakszervezetek, a dolgozók és nagyon sokan ebben az országban világossá tették, hogy európai magyarként szabad emberek szeretnének lenni, nem pedig rabszolgák. Értsék meg, képviselőtársaim, ők is haza szeretnének menni a családjaikhoz, és nem egész nap, reggeltől estig bemenni a gyárba hétvégén is, és folyamatosan ott dolgozni. Én értem, hogy önöknek az Orbán család a legfontosabb. De fogadják már el, hogy másoknak a saját családjuk a legfontosabb, szeretnének a gyerekeikkel, a nagyszülőkkel időt tölteni. [[Arató Gergely: Úgy van.]] Ráadásul, tisztelt képviselőtársaim, lássuk be, hogy úgy akarják elfogadni a nép ellenében ezt a törvényt, hogy még csak nem is volt szabályos. Még csak nem is volt szabályos! Ha szerdán erről a törvényjavaslatról az Országgyűlés szavaz, akkor nyilvánvalóan törvénytelen az egész. Hiszen az általános vitája ennek a törvényjavaslatnak nem zárult le. Az persze lehet, hogy Lezsák Sándor alelnök úr egy pillanatban megunta a munkát, és úgy gondolta, nemhogy túlórázik, de a munkáját sem végzi el, és elnémítja az ellenzéki képviselőket, vagy szót sem ad nekik; mert én például így jártam. De ettől még, képviselőtársaim, ennek a törvényjavaslatnak az általános vitája nem zárult le. Márpedig, ha egy törvényjavaslatnak nem zárult le az általános vitája, akkor arról szavazni nem lehet. Tehát tessenek szépen bejönni a parlamentbe és vitatkozni! Államtitkár úr érdemi vitát szeretett volna. Hát, mi is azt szerettünk volna, csak éppen megakadályozták, és itt sem volt, meg sem szólalt ebben a kérdésben érdemben. Azt látjuk, hogy önöknek nem probléma az, hogy 400 óra legyen a túlmunka, ez nem probléma. Önök a saját rendes munkaidejüket se akarták végigdolgozni, mert úgy döntöttek, hogy elfáradtak vagy unják, vagy zavaró az, ami az Országgyűlésben zajlik. Tisztelt Képviselőtársaim! Megértem, ha zavaró. De akkor tessenek más foglalkozást választani! Az a nagy helyzet, hogy most azért ülünk itt, hogy bizonyos kérdésekről vitatkozzunk. Ez igazi abszurd történet és abszolút pofátlanság, hogy miközben itt nem hajlandóak dolgozni, addig a népre simán rávágják a túlórát. Tudomásul venni ugyan nehéz, de látjuk, és nap mint nap tapasztaljuk, hogy önök azt gondolják, hogy a magyarok droidok; összeszerelő droidok egy összeszerelő üzemben, egy összeszerelő magyar gazdaságban. De, képviselőtársaim, az elmúlt nyolc évben rengeteg európai uniós sátáni európai uniós forrás érkezett, amiből saját lábára lehetett volna állítani a magyar gazdaságot, de nem sikerült. [[Dr. Völner Pál közbeszól.]] Képviselőtársaim, luxuskastély, az van. Magánrepülő, az van. Luxusjacht, az van. Eldobott szaros pelenka, az van és az rendben van. Gucci táska, az rendben van. Bécsben flangálni karácsonyi ajándékot vásárolni, az rendben van. De tisztességes, a munkavállalót védő munka törvénykönyve az nincs, mert az nem tetszik maguknak. Mert inkább szeretik a luxust, de nem kedvelik azt, ha olyan ügyekkel kell foglalkozni, ami valóban meghatározza a magyar társadalom életét. Önök évek óta elüldözik a magyarokat ebből az országból. Nem tudom, nem tapasztalják? Nem találkoztak olyanokkal, akiknek a gyerekei vagy már lassan az egész család külföldön van, és csak Skype-on lehet beszélgetni, mert elmennek. Azt gondolják, hogy ezzel a törvénnyel itthon fognak maradni az emberek? Vagy vissza fognak jönni külföldről? Nem, képviselőtársaim! Az az igazság, hogy az lesz a vége, hogy akik eddig itthon dolgoztak, azok is inkább azon fogják törni a fejüket, hogy hogyan hagyhatják el az országot. Ez mindannyiunknak veszteség, teljesen mindegy, hogy kire szavaztak, ez mindannyiunknak veszteség. Mert az a magyar, aki elmegy ebből az országból, nagyon nehezen fog már hazajönni. Önök, képviselőtársaim, egy dolgot bebizonyítottak: a demokrácia lebontásán és a lopáson kívül semmihez nem értenek. Az égadta világon semmihez nem értenek. Az az igazság, hogy azt láttuk az elmúlt években, hogy ezt a hozzá nem értést mindig mindenféle szép nevű programokba csomagolták be; Kisfaludy-program meg mit tudom én, rengeteg program. Talán emlékeznek, két héttel ezelőtt beszéltem önöknek az „út a börtönben” programról. Na, az a nagy helyzet, képviselőtársaim, hogy amit önök az elmúlt években itt műveltek, az az „út a börtönben” program keretében működik. És ízlelgessék… [[Az elnök kikapcsolja a szónok mikrofonját.]]
Képviselő asszony, legyen szíves, szedje össze magát és válogassa meg a szavait. [[Nagy zaj az ellenzéki oldalon.]] Legyen szíves, legyen szíves az óbégatást abbahagyni, és legyen szíves a képviselőtársai sértegetését is abbahagyni! Ezt nem fogom tűrni ezentúl! [[Közbeszólások az ellenzéki padsorokból. Dr. Vadai Ágnes: Megismételné, elnök úr? Nem hallottam.]] kkor figyeljen! Legyen szíves a képviselőtársai módszeres sértegetését egyszer és mindenkorra befejezni! [[Dr. Vadai Ágnes: Nem sértegettem.]] De igen. [[Közbeszólások az ellenzéki padsorokból.]] Kíváne valaki a kormányból válaszolni erre a felszólalásra? Bodó Sándor a bátor államtitkár. Parancsoljon!
Köszönöm szépen. Tisztelt Elnök Úr! Tisztelt Képviselőtársaim! Valóban, most már sokadjára hallhatjuk így napirend előtt ezeket a riogató mondatokat, és azt gondolom, pont öntől, képviselő asszony, ennek a hitelessége erősen megkérdőjelezhető. Olyan leírást vázol, vizionál itt a magyar gazdaságról, amiről egyáltalán nincs szó, sőt, egész pontosan az ellenkezője a valóság.Engedje meg, hogy néhány konkrét adatról mégis tájékoztassam! A 2018-as módszertani változás hatását kiszűrő január-szeptemberi nemzetgazdasági adatokat ajánlom figyelmébe. Nevezetesen: 39 ezerrel, a versenyszférában 56 ezer fővel gyarapodott az a létszám, akik dolgoznak. Tehát az, amit ön mondott, hogy elvándorlás van és mindenféle riogatás minden alapot nélkülöz. A közfoglalkoztatottak nélküli közszféra létszáma 10 ezerrel nőtt. A közfoglalkoztatottak száma 39 ezer fővel csökkent az első kilenc hónapban. Ebből egyértelműen látszik, hogy a vállalatok bizakodóak, létszámnövekedésben gondolkodnak, és partneri kapcsolatot alakítanak ki a munkavállalókkal. Ennek természetesen van hatása a bérekre is. Látható, hogy január-szeptemberben a nemzetgazdasági bruttó átlagkereset 324 ezer forint volt, a versenyszférában pedig elérte a 335 ezer forintot. A nettó keresetek a bruttó bérekkel megegyező ütemben nőnek, míg a nettó reálkeresetek 69 hónapja növekednek. Nem tudom, hogy ön miről beszél, képviselő asszony, de ez a valóság a mai munkaerőpiacon. Köszönöm szépen. [[Taps a kormánypárti padsorokban. Dr. Vadai Ágnes közbeszól.]]
Most Keresztes László Lóránt képviselő úr következik, az LMP frakcióvezetője: „A magyar munkavállalók elárulása” címmel. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Azt gondolom, hallva az eddigi vitát, hogy most azon ritka pillanatok egyikének vagyunk tanúi, amikor teljesen jogosnak tekinthető az ellenzéki képviselőtársaim felháborodása. És jogosnak tekinthető az a hangvétel is, amit alkalmaznak, még akkor is, ha esetleg nem mindenkinek egyezik az igényével.Azt is el tudom mondani ebben az ügyben, hogy bár sok közös nincs a különböző ellenzéki pártok között, ebben az ügyben nem szégyen, számomra sem szégyen kimondani azt, hogy egyetértek az előttem felszólaló ellenzéki képviselőkkel. Rendkívül szimbolikus több szempontból ez a kérdés. Hol van Kósa Lajos képviselő úr, a rabszolgatörvény beterjesztője? Hol van az előterjesztő? [[Folyamatos közbeszólások az ellenzéki padsorokból.]] Kósa Lajos úr nemhogy a túlórára nem vállalkozik, de még a munkáját sem végzi el. Az is szimbolikus lépés, hogy a kormánypárti képviselőknek körülbelül a fele van jelen egy ilyen fontos törvényjavaslat kapcsán, a napirend előtti vita során. Nem végzik el a munkájukat, nemhogy túlórát nem vállalnak, de még munkahelyükre sem jönnek be a megfelelő időben. Önök, a kormány képviselői megpróbálják a válaszaikban az ellenzéket egybemosni, és cinikus hazugságokat fogalmaznak meg. Tökéletesen egyetértek egyébként Szabó Timea képviselő asszonnyal, szerintem rendkívül fontos, üzenetértékű volt az, hogy szombaton a szakszervezetek, az érdekképviseletek mellett valamennyi ellenzéki párt részt vett a tüntetésen. Én is bízom abban, hogy a mostani tízezres, tizen-egynéhány ezres tüntetés helyett legközelebb már százezres tüntetésekkel fogunk találkozni. Hiszen közös nemzeti érdekünk, hogy ennek a gyalázatos törvényjavaslatnak az elfogadását megakadályozzuk. Az LMP is minden eszközével küzdeni fog azért, hogy ez megtörténhessen. Tisztelt kormánypárti Képviselőtársaim! Önök egy hazug, cinikus és minden vonatkozó írott és íratlan szabályt semmibe vevő eljárásban szeretnék ezt a bizonyos rabszolgatörvényt elfogadni. Ez tökéletesen beleillik egyébként az önök 2010 óta folytatott politikájába. Bebizonyosodott már több esetben is, hogy önök szembefordultak a magyar emberekkel, szembefordultak a magyar munkavállalókkal, és kizárólag a multinacionális cégek érdekeit képviselik. Az önök gazdaságpolitikájának lényege az, hogy kiszolgáltatott, az érdekérvényesítés lehetőségétől megfosztott és olcsó bérért dolgoztatott magyar munkavállalókra kívánnak befektetést ösztönözni. Orbán Viktor miniszterelnök úr nem olyan régen itt az Országgyűlésben egy magyar gazdaságpolitikai modellről beszélt. Azt gondolom, gyalázat itt magyar modellről beszélni, ezért javaslom miniszterelnök úrnak, javaslom a kormánynak, és javaslom kormánypárti képviselőtársaimnak is, hogy Orbán-modellről beszéljenek, amikor a munkaerő kizsigerelése alapján akarnak befektetést ösztönözni. Ahogy ellenzéki képviselőtársaim is elmondták, óriási károkat okoztak önök a nemzetnek. Ez a gazdaságpolitika oda vezetett, hogy már a régión belül is leszakadtunk a bérek tekintetében. Súlyos bérválság van, ennek egyenes következménye volt, hogy több százezer honfitársunk volt kénytelen kényszerűségből elvándorolni. A családok évében fel kell hívni arra a figyelmet, hogy több ezer vagy akár több tízezer család szakadt végérvényesen szét az önök politikája és a kényszerű elvándorlás hatása miatt. [[14.10]] Nyilván ennek a politikának a hatása az a súlyos munkaerőhiány is, ami megjelenik, és nyilván ezért próbálják ezt a rabszolgatörvényt érvényesíteni, ám ennek ugyanakkor pontosan az lesz a hatása, amit eddig is tapasztaltunk: ez meg fogja növelni az elvándorlást. Nem véletlen, hogy ha különböző kutatásokat nézünk, jelen pillanatban egyre nagyobb azoknak az aránya, akik most még csak tervezik az elvándorlást. Tehát én azt tudom mondani ismételten, hogy közös nemzeti érdekünk, hogy ezt a gyalázatos törvényjavaslatot megakadályozzuk, és én mindenkinek köszönöm és mindenkinek gratulálok, aki részt vett a szombati demonstráción, és arra biztatok mindenkit, szakszervezeteket, érdekképviseleteket és valamennyi ellenzéki pártot, hogy ebben az ügyben legyen egy valódi nemzeti egység, és mindenki a lehetőségeinek megfelelően minden eszközt használjon fel annak érdekében, hogy ezt a gyalázatos törvénymódosítást a kormány ne tudja elfogadni. Köszönöm.
Ismét Bodó Sándor államtitkár úré a szó.
Köszönöm szépen. Tisztelt Elnök Úr! Tisztelt Ház! Képviselő Úr! A munka törvénykönyvével összefüggő javaslat a munkaidő beosztásának jelenlegi szabályait kívánja módosítani, értelemszerűen, olyan szabályokat, amelyek egyébként már évtizedek óta léteznek. A rendkívüli munkavégzés vagy a munkaidőkeretben végzett munka nem a magyar kormány találmánya, ezeket az eszközöket a munka megszervezésére nemcsak Magyarországon, hanem a világon nagyon sok helyen alkalmazzák, ahol szervezett munkavégzés folyik. A munkaidő kiemelt helyen szerepel a munkakörülmények között, ez teljesen egyértelmű. A jelenleg hatályos törvény szerint a munkaadó és a munkavállaló a munkaszerződés megkötésekor megállapodnak egymással abban, hogy a munkaviszony teljes napi munkaidőben történő foglalkoztatásra jön létre, vagy attól eltérő tartamban folyik majd a munkavégzés. A munkáltatónak ezt követően 15 napon belül írásban kell tájékoztatni a munkavállalót többek között a munkaidejéről, és a későbbiekben is, ha a munkaidőre vonatkozóan rendelkezni akar, arról is írásbeli tájékoztatást kell adnia. Rendkívüli munkavégzés pedig, ahogy ezt a neve is mutatja, csak rendkívüli helyzetekben rendelhető el. Tisztelt Képviselő Úr! Sokszor hangzott már el a javaslat vitája során, hogy parttalan munkabeosztásra nyílik lehetőség a törvény módosításával. Nos, a túlórák a javaslat elfogadását követően sem építhetők majd bele a munkaidő-beosztásba, pontosan annak a rendkívülisége miatt. Nem lesz tehát arra továbbra sem lehetőség, hogy a munkáltató jogszerűen, akár rendszeresen előre, a munkaidőbe beépítve, minden napra túlórát rendeljen el. Azt is sokat ismételtük már, hogy a magyar munkajogi szabályok szerint a munkáltató az egészséget nem veszélyeztető és biztonságos munkavégzés körülményeit mindig köteles biztosítani. A munkavállalót csak olyan munkára lehet alkalmazni, amely egészségi állapotára nem jár hátrányos következményekkel. A munkáltató köteles továbbá a munkavállaló egészségi állapotának változására tekintettel a munkabeosztást is megfelelően módosítani. Magyarországon a munkáltató a munkába lépést megelőzően épp a munkaviszony fennállása alatt rendszeres időközönként köteles ingyenesen biztosítani a munkavállaló munkaköri alkalmassági vizsgálatát is. A törvénytervezet mindezeket a szabályokat nem érinti, továbbra is fennáll valamennyi kötelezettség és garancia, ami a munkaidő-beosztásra vonatkozik. A javaslat elfogadása esetén azonban megváltozik majd a munkaadó és a munkavállaló közti megállapodás tekintetében az a lehetőség, hogy több túlóra elvégzésében állapodjanak meg. Ezt sem korlátlanul tehetik, az eddigi lehetőségek felett éves szinten további 150 óráról, illetve kollektív szerződés esetén további 100 óráról beszélhetünk. A magyar gazdaság fejlődése a világgazdaság működésével nyilvánvalóan szorosan össze van fonódva. A globális termelési trendek, ha akarjuk, ha nem, hatással vannak a hazai vállalkozásokra is. Ezekre tekintettel előfordul, hogy a korábbitól eltérő módon kell megszervezni a munkát, ezt azonban az adott munkahelyen az adott munkavállalóval egyetértésben teheti csak meg a munkáltató. A munkaidőkeret hosszának kialakítására is ugyanez vonatkozik. A világgazdaság működéséből eredő termelési ciklusokat a hazai vállalkozásoknak is követniük kell. A munkavállalók oldalán ez pozitívumot is hoz, hiszen kimondatlanul is hosszabb időtartamú, garantált munkahelyeket eredményezhet egy ilyen termelési folyamat. A kollektív szerződés is csak a felek egybehangzó akarata alapján rögzíthet ilyen hosszabb munkaidőkeretet, így itt is elmondható, hogy a munkavállalók döntése és egyetértése nélkül a korábbi szabályokhoz képest itt sem történhet változás. Hadd ismételjem meg, hogy a javaslat szerint a korábbi szabályokhoz képest nem kerül újabb kötelezettség a munka törvénykönyvébe. A magasabb óraszámú túlmunka és a hosszabb munkaidőkeret lehetőségként hangsúlyozom: lehetőségként kerül a jogszabályba, ennek alkalmazásához mindig a dolgozó beleegyezése szükséges. Köszönöm szépen a figyelmüket. [[Taps a kormánypártok soraiban.]]
Ugyancsak napirend előtti felszólalásra jelentkezett a Kereszténydemokrata Néppárt képviselőcsoportjának vezetője, Harrach Péter képviselő úr. Parancsoljon!
Tisztelt Elnök Úr! Tisztelt Képviselőtársaim! Az ülésszak végéhez értünk, talán illő, hogy visszapillantsunk, mi is történt az elmúlt időszakban, és egy ilyen összegzés és felszólalás természetesen tárgyszerű kell hogy legyen [[Közbeszólások az ellenzék soraiból.]] a parlament méltóságához illő hangnemben. Először nézzük azokat a kérdéseket, amelyek a kormányoldal alapvető törekvéseinek irányába hatottak. A legfontosabb kérdés számunkra a népesedési helyzet és a családok támogatása. Itt meg kell említenünk a nemzeti konzultációt, ami az egyik legdemokratikusabb intézmény [[Derültség az LMP soraiban.]] ; szólnunk kell a CSOK-ról, mint egy nagyvonalú otthonteremtési támogatásról, annak esetleges kibővítéséről, vagy az eszközkezelő keretében történő tulajdonjog megszerzéséről. Úgy gondolom, ilyen rövid időszak alatt ez meglehetősen sok intézkedés volt. A másik kérdés inkább külpolitikai jellegű: a nemzeti szuverenitás védelme. Mi a szabad nemzetek szövetségeként képzeljük el az Európai Uniót, és ennek érdekében küzdöttünk azokkal, akik egyfajta európai egyesült államokban gondolkodnak. Az önvédelem kérdését a migrációval kapcsolatban mint alapvető és megváltoztathatatlan tételt kell említenünk, de ezzel párhuzamosan ugyanolyan megváltoztathatatlan a segítségre szoruló ember megsegítése. Azt valljuk, hogy a segítséget ott kell megadni, ahol a probléma keletkezett: helyben; ennek érdekében két olyan intézmény is működni fog, ami fontos. Tudjuk, hogy az üldözött keresztényeket segítő államtitkárság működik egy kereszténydemokrata államtitkár vezetésével, és a Hungary Helps önálló törvény keretében fog megvalósulni, szintén reményeink szerint kereszténydemokrata felelős vezetésével. Még egy talán ideológiai vagy nevezzük inkább világnézetinek kérdésről is szólni kell, a normalitás védelméről, ami éppen az európai devianciákkal szemben történik. [[Derültség az ellenzék soraiban.]] Gondoljunk csak arra, hogy a genderőrület miket produkál [[Közbeszólások az ellenzék soraiból.]] , vagy a közösségrombolás, ami a családoknak, az egyházi közösségeknek és a nemzeteknek a rombolására irányul. És hogy néhány szót ejtsünk a mindennapok kérdéseiről is: a béremelés, amit sokan próbálnak letagadni, tényekre alapul, és a tény egy 36 százalékos reálbér-növekedés 2010 óta. Gondoljanak csak arra, hogy az egészségügyben az orvosok és a szakdolgozók jelenlegi és tervezett bérnövekedése milyen mértékű lesz, de említhetném a közszféra 30 százalékos béremelését is. A szociális kérdések közül fontosnak tartjuk az ápolási díj emelését, illetve a hajléktalankérdésnek egy olyan megoldását, ami a méltatlan körülmények közül egy jól működő bár nyilván nem tökéletes ellátórendszer keretében adja meg az emberhez méltó ellátás lehetőségét. Természetesen kell szólnunk, ha csak címszóban is, a GDP-növekedésről, tehát a gazdaság állapotáról: ahol 5,2 százalékos ez a növekedés, ott nem lehet azt mondani, hogy a gazdaság nincs jó helyzetben. [[Kunhalmi Ágnes közbeszól.]] Végül engedjék meg, hogy azért megemlítsek valamit, amit az elején is próbáltam meglehetősen finoman célozva megemlíteni: a politikai kultúra mélypontja, ami itt a parlamentben van. [[Közbeszólások az ellenzék soraiból. Dr. Szél Bernadett tapsol.]] Alpári, megengedhetetlen stílus, alpári, megengedhetetlen stílus [[Közbeszólás az ellenzék soraiból: Lezsák!]] és a valóságtól [[Közbeszólás az ellenzék soraiból: Miről beszélsz? Szégyelld magad!]] messze eltérő tartalom. Még akkor is megengedhetetlen ez, ha egyesek pártpolitikai érdekek szolgálatába állítják. [[Kunhalmi Ágnes: Az, hogy belefojtják a szót az ellenzéki képviselőkbe?]] És végül engedjenek meg még egy megjegyzést… Ha sokat kiabál a képviselő asszony, nem lesz időm elmondani [[Az elnök a csengő megkocogtatásával jelzi az időkeret leteltét.]] ez talán tetszene önöknek; majd elmondom legközelebb. Minden jót! [[Taps a kormánypártok soraiból. Kunhalmi Ágnes és több ellenzéki képviselő közbeszól.]] [[14.20]]
Dömötör Csaba államtitkár úr következik ismét.
Tisztelt Frakcióvezető Úr! A felszólalásának egy kiemelt pontjára szeretnék reagálni, ez pedig a családok védelme, illetve a családos konzultáció. A családok támogatása a kormány számára kiemelt ügy, mert a családok számunkra a társadalom alapvető közösségét jelentik, és erős családok nélkül nemcsak Magyarország, hanem Európa megújulása is elképzelhetetlen. Az, hogy ki mikor alapít családot vagy ki mikor házasodik, ki mikor vállal gyermeket, az a személyes, magánjellegű döntések közé tartozik, amelybe az államnak nincsen beleszólása, a kormánynak sem, a politikának sincs úgy általában. De jó, ha azt mindenki tudja, hogy ha úgy dönt, hogy gyermeket vállal, családot alapít, megházasodik, akkor a magyar kormánytól sokféle támogatásra számíthat, és a tervek szerint a jövőben még többre. Magyarország ma kétszer annyit költ családtámogatásokra, mint 2010-ben. Ezzel európai összehasonlításban is előkelő helyen vagyunk. Újra három évig jár a gyes, tisztelt képviselő úr, amit önök csökkentettek két évre. Jelentős adókedvezményeket kapnak a gyermekes családok, amit az önök pártcsaládja egyébként csökkentett, amikor kormányon volt. Itt jegyzem meg, hogy januártól már havi 40 ezer forint jár a kétgyermekes családoknak adókedvezményként. Bevezettük a gyed extrát, az otthonteremtési program pedig már több mint 90 ezer családnak nyújtott segítséget. Mivel ön közbekiabált, képviselő úr, szeretném itt most emlékeztetni önt arra, hogy egyszer önök már eltöröltek egy jól működő otthonteremtési programot. Ez vezetett egyenesen a devizahitelezéshez. Tudjuk, hogy milyen következménnyel. [[Gréczy Zsolt: Ti vezettétek be!]] És ami épp ennyire fontos 2010-hez képest: másfélszeresére emelkedett a bölcsődei férőhelyek száma. Ezek a lépések hozzájárulhattak ahhoz, hogy az elmúlt években javult Magyarországon a gyermekvállalási hajlandóság, de nem szeretnénk itt megállni. Mivel a gazdaság jól teljesít, ezért tovább lehet bővíteni a családtámogatási rendszert, és itt jön képbe a jelenleg is zajló családos konzultáció, amely kijelölheti a jövőbeni intézkedések alapjait is. Bár a konzultáció intézményét önök rendszeresen támadják, de amikor volt rá lehetősége, amikor nem volt ilyen szétszórt állapotban, a Jobbik is indított konzultációt, ha jól értelmezem, a Párbeszéd is indított konzultációt, illetve néha az MSZP is bejelenti, hogy konzultálna, aztán elhalnak ezek a kezdeményezések. Az ellenzékkel kapcsolatban egyébként az ember mindig kicsit optimistább, mint kellene. Azt hittük, hogy legalább a családok ügyében számíthatunk majd érdemi javaslatokra, legalább ebben az egy ügyben leveszik majd a szemellenzőt, de megint egy méretes csalódást kellett bezsebelnünk. Bangóné képviselő asszony kérdőívet tépkedett itt az ülésteremben, a Gyurcsány-párt arra kérte a híveit, hogy hajtogassanak papírcsákót ez most az ellenzék családpolitikai csúcsteljesítménye. De ebből, tisztelt képviselő urak és hölgyek, nem lesznek erősebb családok, mármint ha az ellenzéken múlik. Ha a tartalmi javaslatokat nézzük, no, ott sem pompás a kép. A Gyurcsány-párt egyik vezetője írásban is kifejtette, hogy ha választani kell a bevándorlók támogatása és a magyar családok támogatása között, ő bizony a bevándorlásra költene pénzt. [[Arató Gergely: Hazudsz! Konkrétan hazudsz! Gréczy Zsolt: Hazudik! Hazudik! Hazudik!]] Ezek legalább őszinte szavak, és tudunk hozzájuk viszonyulni. [[Zaj.]] Ki ne hagyjuk a Jobbikot, amely családpolitikában sajnos szép lassan felzárkózik az MSZP mellé. A frakcióvezető szerint teljesen fölöslegen konzultálni a családtámogatásokról, teljesen mindegy, mennyit költ a kormány családtámogatásokra, az nem hoz eredményt. Ezt mondták önök. [[Z. Kárpát Dániel: Ez király volt! Ügyes voltál!]] Tisztelt Ház! Másfél héttel a konzultáció feladási határideje előtt, nagyjából minden párt véleménye és álláspontja egyértelmű és világos. Ismerve az álláspontokat, azt mondhatjuk, hogy a mostani családvédelmi konzultáció nemcsak a jövőbeni intézkedésekről dönthet, hanem egyúttal kiállás a meglévők mellett. Elnézve az ellenzéki akciókat, erre most is nagy szükség van. Mert nem azért szeretnénk újabb és jövőbeni családtámogatási intézkedésekről dönteni, hogy az ellenzék majd sok év múlva lebontsa azokat. Meg kell őket védeni, ezért sem mindegy, hogy mennyien vesznek most részt. Ezúton szeretnénk megköszönni mindazoknak, akik az interneten vagy a postára elsétálva kitöltötték a kérdőívet és visszaküldték azt; a múlt heti összesítések alapján már közel 800 ezren tettük meg ezt. S egyúttal arra biztatunk mindenkit, hogy ha még nem tette meg, akkor mondja el a véleményét, mert egy olyan ügyről van szó, amit jó lenne kiemelni a szokásos belpolitikai csatározásokból. Elnézve a résztvevők magas számát, erre minden reményünk meg is van. Köszönöm, hogy meghallgattak. [[Taps a kormánypárti padsorokban.]]
Mai utolsó napirend előtti felszólalónk Németh Zsolt képviselő úr, a Fidesz frakciója részéről: „Az ENSZ Migrációs Csomagja súlyos fenyegetés” címmel fog beszélni. Parancsoljon!
Tisztelt Elnök Úr! Tisztelt Ház! Tisztelt Államtitkár Úr! A mai napon az ENSZ migrációs csomagjáról számtalan ország képviselője tanácskozik Marokkóban, Marrákesben. Egy hét múlva feltehetőleg ezt a migrációs csomagot az ENSZ Közgyűlése is meg fogja vitatni és feltehetőleg el fogja fogadni. Magyarország már a nyár folyamán, júliusban kialakította ezzel a csomaggal kapcsolatban az álláspontját. Javíthatatlannak minősítette a tervezetet, és egy kormányhatározatban Magyarország kilépett ebből a tárgyalási folyamatból.Miért tartjuk veszélyesnek ezt a szöveget, ezt a szövegtervezetet? Először is azért, mert alapvetően az illegális migrációnak a legális csatornákba való terelése a legfőbb célkitűzése. Veszélyesnek tartjuk azért is, mert a származási országok támogatása helyett alapvetően az elvándorlást, magának a migrációnak a jelenségét támogatja, és továbbá azért is rendkívül veszélyesnek tartjuk, mert biztonsági megfontolások teljesen háttérbe szorulnak, és alapvetően az emberi jogok szempontjából közelít a migráció jelenségéhez kizárólagosan. Ami az igazi veszélyt jelenti azonban, az az, hogy úgy tűnik, hogy önkéntességen alapul ennek a csomagnak az alkalmazása. Nos, nem ez a helyzet. Tekintettel arra, hogy ha egy ilyen normát megalkot az ENSZ, akkor egyrészt a nemzetközi jogot befolyásolni fogja, és befolyásolni fogja egyértelműen a nemzetközi igazságszolgáltatási, bírói gyakorlatot is, tehát idő kérdése, hogy erősödjön ennek a puha normának a kötelező jellege. Vannak azonban jó hírek is. Ennek a migrációs csomagnak a nemzetközi visszhangja nyár óta fokozatosan megváltozott, és számtalan ország döntött hasonlóan Magyarországhoz, hogy nem fogja támogatni ezt a migrációs csomagot. Mely országokról van szó? Mindenekelőtt az Egyesült Államokat szeretném megemlíteni; Japán, Ausztrália, Új-Zéland is feltehetően hasonlóképpen fog eljárni; Izrael; de arról is szó van, hogy esetleg Dél-Afrika is hasonlóképpen foglal majd állást. Az Európai Unió tagállamai közül is számos ország ugyanezt a Magyarország által képviselt álláspontot tette magáévá, így Olaszország; és természetesen a visegrádi négyek, az a szervezet, amelynek egyébként a megosztottságát manapság nagyon sokan hangsúlyozzák. Nos, nincs szó e tekintetben sem megosztottságról a visegrádi négyek között. Hasonló álláspontot foglal el Ausztria, Lettország vagy éppen Bulgária. A napokban, a hétvégén hallhattuk, hogy Belgiumban pedig egyenesen kormányválság alakult ki, hiszen az egyik kormánykoalíciós párt éppen a migrációs csomagra való tekintettel döntött úgy, hogy kilép a kormányból, és ma kisebbségben kénytelen kormányozni a belgiumi kormányzat. Úgy gondolom, hogy ezek rendkívül pozitív hírek. Úgy tűnik, hogy a fejlett világ ébred. Hasonló ez az ébredezés ahhoz, mint amit tapasztalhattunk a 80-as években a csernobili atomkatasztrófát követően, akkor egyfajta nukleáris tudatosság alakult ki a világban. Mint ahogy tapasztalhattuk azt is, hogy a 2001-es terrorista támadásokat követően egy terrorizmustudatosság jött létre a nemzetközi közvéleményben. Most, úgy gondolom, hogy az elmúlt egy-két esztendőben, különös tekintettel a 2015-ös válság eredményeképpen, egy nemzetközi migrációs tudatosság van kialakulóban. Úgy ítélem meg tehát, tisztelt képviselőtársaim, hogy Magyarország jó úton jár, Magyarország nincs egyedül a maga álláspontjával. Egyre kevésbé tapasztalható az, hogy elszigetelt lenne, és egyre általánosabbá válik az az álláspont, amit Magyarország képvisel, és rendkívül aktuális ennek a kérdésnek a hangsúlyos képviselete. [[14.30]] Ugyanakkor készen kell lennünk, hiszen ha az ENSZ mégis elfogadja ezt a csomagot, akkor az nagyon sok feladatot fog majd [[Az elnök csenget.]] Magyarországra róni. Köszönöm szépen a figyelmüket. [[Taps a kormánypártok soraiban.]]
Orbán Balázs államtitkár úrnak adom meg a szót.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Nagyon szépen köszönöm, hogy az ENSZ globális migrációs paktumának ügyét a Ház elé hozta. Én úgy gondolom, hogy ez az ügy egy állatorvosi ló, amelyik kiválóan mutatja, hogy noha szavakban egyre többen vannak, akik kritikusak a most a világban zajló migrációs folyamatokkal, azon tagállamok kivételével, amelyeket ön is említett, és amelyek az utolsó pillanatban kapcsoltak, a nemzetközi intézmények vezetői és az Európai Unió intézményei továbbra is elkötelezett hívei az elmúlt években tapasztalt migrációs folyamatoknak, amelyet ők csak erősíteni és támogatni kívánnak. Itt van ez a dokumentum, kinyomtattam a legutolsó verzióját, amelyet a közeli jövőben terveznek az ENSZ-tagállamok elfogadni, és azt hiszem, hogy nem lehetnek kétségeink, hogy az ENSZ-tagállamok többsége el fogja fogadni ezt a dokumentumot. Mi már a legelejétől mondjuk, hogy az ENSZ-ben, ha kontinensek szerinti bontásban nézzük, akkor a tagállamok háromnegyede olyan kontinenst képvisel, amely migrációs szempontból kibocsátó kontinens, és csupán egynegyed azoknak a tagállamoknak az aránya, amelyek migrációs szempontból fogadó kontinenst jelenítenek meg. Ebből is következik, hogy a dokumentum egésze árulkodó. Már a dokumentum címe is kifejezi, hogy miről szólna, miről is szólna ez a dokumentum, ugyanis a dokumentum címe így szól: „Globális kompakt a biztonságos, rendezett és szabályozott migrációért”, nem a migráció ellen, nem az országok biztonságáért, nem a növekvő problémák megoldásáért, hanem a migrációért ez a dokumentumnak a címe. A dokumentum meghatározza azt is, hogy milyen keretekben kell gondolkodni. Azt mondja a dokumentum, hogy a szabályozott migrációs útvonalak elérhetőségét és flexibilitását kell erősíteni. A határvédelemről csak úgy beszél, mint a határmenedzsment megszervezésével összefüggő feladatról. A migránsok szabad mozgását minél erősebben kívánja biztosítani, és annak korlátozására csupán a legszükségesebb esetben kerülhet sor. Erősíteni kívánja a migránsok és az őshonosok szociális kohézióját, tehát egyetlenegy szó sem esik integrációról vagy esetleg asszimilációról. Illetve a hazautalásokat, tehát a migráció mögötti gazdasági erőket egy egyre biztonságosabb, olcsóbb és gyorsabb intézményrendszernek kívánja tekinteni. Semmilyen utalás nincs ebben a dokumentumban arra, amit a magyar kormány fontosnak gondol, arról, hogy a migráció a jelen formájában nem a megoldás része, hanem a probléma maga; arról, hogy a migráció nem emberi jog, hanem a nemzetek szuverenitásának kérdése [[Tordai Bence közbeszól.]] ; arról, hogy minden országnak joga van ahhoz, hogy a határait megvédje, és hogy valódi, közös intézkedésekkel segítse az otthonukat elhagyni kényszerülők helyben maradását. Magyarország számára ezért elfogadhatatlan ez a dokumentum, távol maradunk az elfogadásától, és egyetértőleg nyugtázunk minden olyan uniós tagállami kezdeményezést, amely hasonlóképpen foglal állást. Egy utolsó megjegyzést hogyha megenged arra a vitára reagálva, amely szerint itt nem kötelező dokumentumról lenne szó. Ma, december 10-én az emberi jogok világnapja van, az emberi jogok világnapját ünnepeljük. Tudják, hogy miért ez az emberi jogok világnapja? Azért, mert az ENSZ Közgyűlése az emberi jogok egyetemes nyilatkozatát 1948. december 10-én fogadta el, pontosan ugyanolyan jogi formátumban, mint a globális migrációs paktumot készülnek elfogadni. Tehát ami az ellenzéki oldal szerint egy nem kötelező jogi dokumentum, azt a kötelező jogi dokumentumot évtizedekkel később világnappal ünnepelteti az ENSZ, és itt nem az emberi jogok világnapjával van probléma, hanem azzal a jogi háttérrel, ami jelen pillanatban is rendelkezésére áll az ENSZ szervezetének, hogy az ebben a megállapodásban foglaltakat kikényszerítse. Mi azt gondoljuk, az látszik, hogy jelen pillanatban is a balkáni útvonalon több mint 70 ezren vannak, akik az Európai Unió területére kívánnak lépni, Törökországban a menedékkérők, illetőleg a migránsok száma már eléri a 4 milliót, és ezeknek az embereknek a döntő többsége továbbra is az Európai Unió területén képzeli el a jövőjét. És ha a nemzetközi intézmények, illetőleg az Európai Unió vezetői továbbra is olyan politikát folytatnak, amely katalizálja, nem pedig ellentart annak, hogy ezek az emberek az Európai Unió területére jöjjenek, akkor rendkívül komoly migrációs és biztonsági problémákkal fogunk szembenézni. Ezt a magyar kormány minden erejével meg kívánja állítani. A magyar kormány garantálni kívánja a magyar emberek biztonságát, és ellenáll az összes ilyen törekvésnek. Ebben kérném az önök támogatását, és köszönöm szépen, hogy meghallgattak. [[Taps a kormánypártok soraiban.]]
Tisztelt Ház! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett: Varga Szimeon bolgár nemzetiségi szószóló; Z. Kárpát Dániel, Jobbik; Horváth László, Fidesz; Tapolczai Gergely, Fidesz. A keddi napon napirend előtti felszólalásra jelentkeztek a következő képviselők: Varga László, MSZP; Varju László, DK; Mellár Tamás, Párbeszéd; Varga-Damm Andrea, Jobbik; Hohn Krisztina, LMP; Latorcai János, KDNP; Böröcz László, Fidesz. A keddi napon napirend utáni felszólalásra jelentkezett: Magyar Zoltán, Jobbik; Farkas Gergely, Jobbik; Lukács László György, Jobbik; Z. Kárpát Dániel, Jobbik. A szerdai napon napirend utáni felszólalásra jelentkezett: Ágh Péter, Fidesz; Simon Róbert Balázs, Fidesz; Csöbör Katalin, Fidesz. A csütörtöki napon napirend utáni felszólalásra jelentkezett: Z. Kárpát Dániel, Jobbik; Mirkóczki Ádám, Jobbik; Fülöp Erik, független.
Tisztelt Országgyűlés! Bejelentem, hogy az országgyűlési képviselők létszáma jelenleg 198 fő.Tisztelt Ház! Most a házszabálytól való eltérésre tett javaslatról döntünk. A Házbizottság azt kezdeményezi, hogy az Országgyűlés a mai ülésnapján úgy térjen el a házszabálytól, hogy Kissné Köles Erika szlovén nemzetiségi szószóló a napirendi javaslatról történő határozathozatalt megelőzően „A magyarországi szlovénség az évfordulók tükrében” címmel a határozati házszabály 18. § (5) bekezdése alkalmazásával ötperces időtartamban felszólalhasson. A házszabálytól eltérésre tett javaslatot H/3937. számon a honlapon is megismerhetik. Kérdezem a tisztelt Országgyűlést, hogy hozzájárule a házszabálytól való eltéréshez. Kérem, szavazzanak! [[Szavazás.]] A Ház 146 igen szavazattal, egyhangúlag döntött a házszabálytól való eltérésről. Most ennek megfelelően Kissné Köles Erika szlovén nemzetiségi szószóló napirend előtti felszólalására kerül sor, ötperces időtartamban, az előbb elmondott címmel. Megadom tehát a szót a szószóló asszonynak. Parancsoljon!
Köszönöm a szót, elnök úr. Spoštovani gospod Predsednik, Poslanke, Poslanci in Zagovorniki!Tisztelt Elnök Úr! Tisztelt Képviselő Hölgyek és Urak! Szószóló Urak! Tisztelt Ház! Magyarország sokszínűségéhez hozzátartozik, hogy évszázadok óta számos más nép is lakja földjét. A legkisebb, de az egyik legrégebben itt élő nemzetiség, a szlovénség képviseletében közösségünk jelenlétét és vitalitását jól jellemző évfordulók kapcsán osztok meg ma önökkel néhány gondolatot. Sokan szegezik nekem a kérdést, hogy életképese vagy meddig lesz életképes egy ilyen kis létszámú közösség. „Nem sokaság, hanem lélek s szabad nép tesz csuda dolgokat.” Élünk, és köszönjük a kérdést, egyre jobban és egyre szabadabban éljük meg szlovénségünket itt a magyar társadalomban. Magyarország Kormánya 2010-től egyre nagyobb figyelmet fordít nemzetiségeire, egyre több és látványosabb előnyt és eredményes fejlődést indukáló segítséget nyújt a szlovén nemzetiségi közösségnek is. A helyzetünk, viszonyaink egyre jobbak lehetnek ezáltal, ezekkel kell tudnunk jól élni. Kicsik vagyunk, de erősek, és kincseket rejtő közösség a miénk. Az évfordulók jól szolgálják a számvetést és értékösszegzést. A magyarországi szlovénség az évfordulók tükrében is jól láthatóan él. Él, nem csupán vegetál. 1991-től nemzetiségünk néhány lelkes tagjával elkezdte a saját erejéből felépíteni, szervezett formába oldani még nagyon is élő saját magát. Egyre több látványos és eredményes törekvés nyomán a szlovén lakosság köreiben a remény magjait vetette el, hogy szlovén létünk fennmaradása és fejlődése, nyelvünk és kulturális örökségünk továbbadása érdekében még mindig nem késő tenni. 1998-ban már valódi eredményeket számolhattunk el, ennek ellenére a jobbra vágyás mellett még számos kérdés foglalkoztat minket ma is. 1998. no-vember 18-án, 20 éve az akkori magyar és szlovén köztársasági elnökök jelenlétében ünnepélyes keretek között nyitották meg a Szlovén Köztársaság szentgotthárdi főkonzulátusát a szlovén Rába-vidék központjában. Méltó emlékezés és számos új terv hangzott el az ünnep során. [[14.40]] Ugyane napon, 20 éve a szlovének házaként elhíresült Szlovén Kulturális és Információs Központ megnyitása és hatékony működésének kezdete jellemzően jelentős lépésnek számított. Talán később következett be, mint az optimális lett volna, de meggyőződéssel mondhatom, hogy nem túl későn. Az eltelt két évtized tükrében látjuk, hogy az Országos Szlovén Önkormányzattal együtt mindkét intézmény jelentős mértékben hozzájárult a magyarországi szlovének életminőségének javításához, gazdasági és kulturális helyzetének erősödéséhez. 20 éve alakultak meg a megelőző évtizedekben megélhetést keresve Szombathelyre költözött szlovének szervezetei is. A szombathelyi szlovén önkormányzat, majd a Pável Ágoston Szlovén Kulturális Egyesület a Rába-vidék élő makettje, valamennyi faluból számlál tevékeny tagokat. Kulturális programjaik, hagyományokat életben tartó műhelymunkáik mellett beutazták az anyaország jelentős kulturális és szakrális emlékhelyeit, testvértelepülésekkel és szlovén baráttal gazdagodva; ismertek és elismertek. A szlovén Rába-vidék egyik legpatinásabb művészeti közössége, a felsőszölnöki Pável Ágoston vegyes kar is jubilált. A kórus, amely kezdetben egyházi, majd női karként működött, a ’60-as évektől vegyes kar, fennállásának 80. évfordulóját ünnepelte. Repertoárjában Rába-vidéki szlovén népdalok, kórusművek és egyházi énekek egyaránt szerepelnek. Itthon és Szlovéniában is ismertek és elismertek. Működésük évtizedei során több hanghordozójuk is megjelent, értékőrző tevékenységük elismeréseként a Pro Cultura Minoritatum Hungariae és a Nemzetiségekért-díjakat is átvehették. 125 évvel ezelőtt nyitotta meg kapuit Vas megye első állami gimnáziuma, az iskola, amelyből én is és számos, a magyarországi szlovén falvakból érkezett diák indult az élet útjára, nemcsak a megalapozott és korszerű tudás, de mindig a keresztény emberi értékek közvetítője volt. A szentgotthárdi Vörösmarty Mihály Gimnázium az elmúlt héten jubilált, az első magyarországi középiskola, amelyben a ’90-es évektől szlovén nyelvoktatás, szlovén érettségi és nyelvvizsga szervezhető. A felszólalásomban elhangzott évfordulók is mutatják, hogy bár a magyarországi szlovénség létszámában a legkisebb, őshonos jelenléte, kialakult hagyományai, sajátos kultúrája és nyelve rejti azokat a kincseket, amelyek őrzése, továbbadása a jövő generációinak fontos küldetés. Ezért dolgozom. Köszönettel kérem, segítsék munkámat a jövőben is. Hvala za pozornost! Köszönöm szépen.
Köszönöm szószóló asszony felszólalását.Tisztelt Országgyűlés! Bejelentem, hogy Ander Balázs, Pintér Tamás és Z. Kárpát Dániel képviselő urak arról tájékoztattak, hogy megalakították „a magyar népesedési egyensúlyért” elnevezésű csoportot. A házszabály rendelkezései szerint a csoport létrehozása a frakciótagságukat nem érinti. Tisztelt Ház! Tájékoztatom önöket, hogy a vagyonnyilatkozat megtételéhez szükséges nyilatkozatokat, tájékoztató anyagokat és a családtag vagyonnyilatkozatához tartozó borítékot a képviselők az Országgyűlés december 10-13-i ülésnapjai között az ülésterem elnöki bejáratánál található recepciós pultnál, a nemzetiségi szószólók a Magyarországi nemzetiségek bizottsága titkárságán névre szólóan kapják kézhez. Bejelentem továbbá, hogy Szávay István képviselő úr a mai napon arról tájékoztatott, hogy az Országgyűlésről szóló törvény 10. § (4) bekezdése alapján a jegyzői tisztségéről lemondott. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. [[Jelzésre:]] Tóth Bertalan képviselő úrnak ügyrendi jelentkezését látom a monitoron. Felhívom a figyelmét, hogy ügyrendi hozzászólásra csak a napirend elfogadása után van lehetőség. Ha azt kívánja kérni, hogy gépi szavazással állapítsuk meg a napirendet, akkor ezt tudomásul veszem. [[Dr. Tóth Bertalan: Nem, hanem van még más egyéb.]] Más nem lehetséges, mert arra csak a napirend elfogadása után van lehetőség a házszabály szerint. [[Felzúdulás és közbeszólások az MSZP és a DK soraiban, köztük: Nem így van! A napirendet érintően lehet! Lehet! Lehet! Miért ne lehetne?]] Nem lehet! [[Moraj és közbeszólások az MSZP és a DK soraiban, köztük: Miért ne lehetne? De lehet! Miért ne lehetne? Lehet! Szégyen!]] Sajnálom. Tehát az egyes házszabályi rendelkezésekről szóló országgyűlési határozat 37. § (1) bekezdése értelmében az Országgyűlés egyes napirendi pontok időkeretben történő tárgyalását határozhatja el. Az elnöki jogkörben előterjesztett indítvány azt kezdeményezi, hogy „Az éghajlatváltozás a XXI. század egyik legnagyobb globális és hazai kihívása; megfékezése és a várható hatásokhoz való alkalmazkodás nem tűr halasztást” című, V/3543. számú előterjesztést az Országgyűlés ötórás időkeretben tárgyalja meg. A napirendi ajánlás tartalmazza az időkeret felosztását. Az LMP képviselőcsoportja kérésére az egyes házszabályi rendelkezésekről szóló határozat 37. § (4) bekezdése értelmében az időkeretes tárgyalás elfogadása esetén a képviselőcsoport rendelkezésére álló időkeret a kétszeresére emelkedik. Felkérem Szűcs Lajos jegyző urat, hogy ismertesse az időkeret felosztására vonatkozó indítványt.
Tisztelt Országgyűlés! A javasolt időkeret megoszlása az időkeret-emelésre figyelemmel a következő: a Fidesz képviselőcsoportjának 103 perc; a KDNP képviselőcsoportjának 47 perc; a Jobbik képviselőcsoportjának 40 perc; az MSZP képviselőcsoportjának 32 perc; a DK képviselőcsoportjának 25 perc; az LMP képviselőcsoportjának 22 perc, amelynek duplázását kezdeményezte, tehát összesen 44 perc; a Párbeszéd képviselőcsoportjának 21 perc; a független képviselőknek pedig 10 perc áll rendelkezésre. A frakciók részére biztosított időkeretek magukban foglalják a 15-15 perces vezérszónoki felszólalások idejét is.
Tisztelt Országgyűlés! Tisztelt Ház! Most a határozathozatal következik. Kérdezem tehát a tisztelt Országgyűlést, egyetérte azzal, hogy az előterjesztést a jegyző által ismertetett és az LMP kérése alapján módosított időkeretben tárgyalja. Kérem, most szavazzanak [[Szavazás.]] A Ház a javaslatot 119 igen szavazattal, 43 nem ellenében, tartózkodás nélkül elfogadta. Tisztelt Ház! Most házszabálytól való eltérésre tett javaslatról döntünk. Az elnöki jogkörben előterjesztett házszabálytól való eltérés azt kezdeményezi, hogy az Országgyűlés a független Lengyelország helyreállításának centenáriumáról szóló T/3975. számú előterjesztés tárgyalása során úgy térjen el a házszabálytól, hogy a szerdai napon már a zárószavazásra is sor kerülhessen. A házszabálytól eltérésre tett javaslatot T/3975/4. számon a honlapon megismerhetik. Kérdezem a tisztelt Országgyűlést, hozzájárule a házszabálytól való eltéréshez a T/3975/4. számú javaslat alapján. Kérem, szavazzanak! [[Szavazás.]] Megállapítom, hogy a Ház 160 igen szavazattal egyhangúlag a házszabálytól való eltéréshez hozzájárult. Elfogadó döntésünknek megfelelően a módosító javaslatok benyújtására a mai napon 16 óra 49 percig van lehetőség. A törvényjavaslat összevont vitájára a holnapi ülésnapon, az összegző módosító javaslatról történő döntésre és a zárószavazásra a szerdai ülésnapon kerül sor. Tisztelt Ház! Most a napirend módosítására tett indítványokról döntünk. A DK képviselőcsoportja azt javasolta, a munkaidő-szervezéssel és a munkaerő-kölcsönzés minimális kölcsönzési díjával összefüggő egyes törvények módosításáról szóló T/3628. számú törvényjavaslat bizottsági jelentésének és az összegző módosító javaslat vitájára, valamint az összegző módosító javaslatról szóló döntésére és a zárószavazására ezen az ülésen ne kerüljön sor. Kérem, hogy aki ezzel egyetért, kézfelemeléssel jelezze! [[Szavazás.]] Megállapítom, hogy a Ház látható többsége elutasította a javaslatot. A Fidesz képviselőcsoportja azt javasolta, hogy a településkép védelméről szóló 2016. évi LXXIV. törvény módosításáról szóló T/3373. számú törvényjavaslat bizottsági jelentésének és az összegző módosító javaslat vitájára az Országgyűlés keddi ülésnapján az egyes törvényeknek az építészeti alkotásokra, műszaki létesítményekre és azok terveire vonatkozó szerzői jogi szabályozással összefüggő módosításáról szóló T/3293. számú törvényjavaslat bizottsági jelentései és az összegző módosító javaslat vitáját követően kerüljön sor. Aki ezzel egyetért, kézfelemeléssel szavazzon! [[Szavazás.]] Megállapítom, hogy a Ház látható többsége ezt a javaslatot elfogadta. [[14.50]] Szintén a Fidesz képviselőcsoportja azt javasolta, hogy a közigazgatási bíróságokról szóló törvény hatálybalépéséről és egyes átmeneti szabályokról szóló T/3354. számú törvényjavaslat összegző módosító javaslatáról való döntésre és a zárószavazásra az Országgyűlés szerdai ülésnapján a közigazgatási bíróságokról szóló T/3353. számú törvényjavaslat összegző módosító javaslatáról való döntést és a zárószavazást követően kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Megállapítom, hogy a Ház látható többsége ezt a javaslatot is elfogadta. Szintén a Fidesz képviselőcsoportja azt javasolta, hogy az Országgyűlés szerdai ülésnapján az egyes büntetőjogi tárgyú és más kapcsolódó törvények módosításáról szóló T/2934. számú törvényjavaslat összegző módosító javaslatáról való döntést és a zárószavazást követően kerüljön sor ebben a sorrendben az egyes kulturális tárgyú törvények módosításáról szóló T/3372. számú törvényjavaslat, a koncesszióról szóló 1991. évi XVI. számú törvény módosításáról szóló T/3635. számú törvényjavaslat, valamint az egyes egészségügyi és egészségbiztosítási tárgyú törvények módosításáról szóló T/3626. számú törvényjavaslat összegző módosító javaslatáról való döntésre és a zárószavazásra. Aki ezzel egyetért, kérem, kézfelemeléssel szavazzon! [[Szavazás.]] Megállapítom, hogy a Ház látható többsége a napirend módosítására tett indítvánnyal egyetért. A Fidesz képviselőcsoportja azt javasolta, hogy az Országgyűlés 2018. december 10. és 13. közötti ülésének napirendi javaslata egészüljön ki a független Lengyelország helyreállításának centenáriumáról szóló T/3975. számú törvényjavaslat összevont vitájával és az összegző módosító javaslatról történő szavazással és a zárószavazással. Az összevont vitára kedden a napirend előtti felszólalásokat követően 1. napirendi pontként kerüljön sor. Aki ezzel egyetért, kérem, kézfelemeléssel jelezze! [[Szavazás.]] Köszönöm szépen. Megállapítom, hogy a Ház látható többsége ezt a javaslatot is elfogadta. Tisztelt Országgyűlés! Az MSZP-, a DK- és a Párbeszéd-frakciók képviselői által az Országgyűlés 2018. december 10-13-ai ülésének napirendjéhez benyújtott 2925 módosítási indítvánnyal kapcsolatban kezdeményeztem a házszabályi rendelkezések értelmezéséért felelős Igazságügyi bizottságnál, hogy foglaljon állást a javaslatok házszabályszerűségéről és a követendő eljárásról. Az Igazságügyi bizottság a 3/2018-2022. IÜB eseti jellegű állásfoglalásában megállapította, hogy a kérdéses javaslatok sem önmagukban, sem együttesen nem alkalmasak arra, hogy támogatásuk esetén meghatározzák az Országgyűlés ülésének napirendjén szereplő napirendi pontok tárgyalási sorrendjét. [[Gréczy Zsolt: Ez egy hazugság! Moraj az ellenzéki padsorokban.]] Emellett a bizottság megállapította, hogy figyelemmel az Alkotmánybíróság gyakorlatában rögzített alkotmányos elvekre, a napirendi javaslat módosítására irányuló kezdeményezések egyértelműen a házszabályi rendelkezésekben biztosított jogokkal való visszaélésnek és obstrukciónak tekinthetők. [[Dr. Vadai Ágnes: Elvette tőlem szabálytalanul a szót.]] A demokratikus hatalomgyakorlás alkotmányi követelménye [[Közbeszólások az ellenzéki padsorokból: Hóóó! Füttyszó az ellenzéki képviselők soraiból.]] , hogy az országgyűlési képviselőknek az országgyűlési döntéshozatali eljárásban történő megfontolt és szakmailag megalapozott részvétele, valamint az Országgyűlés hatékony működése, a törvényhozás kiszámíthatósága, észszerű rendben történő lefolytatása biztosított legyen. A fentiek alapján a bizottság javasolta, hogy a kérdéses 2925 javaslatról az Országgyűlés egyetlen döntéssel határozzon. [[Arató Gergely: Szégyen!]] A bizottság állásfoglalása alapján javaslom, hogy az Országgyűlés az MSZP-, a DK- és a Párbeszéd-frakció által benyújtott 2925 napirend-módosítási javaslatról együttesen határozzon. [[Közbeszólások az ellenzék soraiból. Dr. Tóth Bertalan: Ügyrendben kérek szót! Dr. Varga László: Szót kér!]] Gépi szavazást rendelek el. Kérem ennek a technikai feltételeit biztosítani! Köszönöm szépen. [[Gréczy Zsolt: Mit csináltok itt, tényleg?! Folyamatos közbeszólások az ellenzéki padsorokból.]] Kérdezem tehát a tisztelt Országgyűlést, egyetérte az MSZP, a DK és a Párbeszéd képviselőcsoportja által kezdeményezett, napirend módosítására vonatkozó javaslatokkal. [[Közbeszólások a kormánypártok soraiból: Nem!]] Kérem, szavazzanak! [[Szavazás. A táblán megjelenik az eredmény: 23 igen, 116 nem[footnoteRef:1], 0 tartózkodás.]] [1: Farkas Gergely tévesen szavazott.] Megállapítom, hogy a Ház… [[Közbeszólások az ellenzék padsoraiból: Szégyen! Törvénytelen! Csalás! Az ellenzéki képviselők közül többen sípolnak. Dr. Tóth Bertalan: Elnök úr, ügyrendben adjon szót!]] Tisztelt Ház! [[Dr. Varga László: Miről beszélsz, te? Miről beszélsz? Közbeszólás a Jobbik soraiból: Szégyelld magad! Közbeszólások az ellenzék soraiból, többek között: Törvénytelen! Jogsértés! Dr. Varga László: Szemétláda! Mit képzelsz? Közbeszólás a Fidesz soraiból: Csür-he! Többen sípolnak.]] Tisztelt Ház! Először is szeretném tájékoztatni képviselőtársaimat, hogy az ülés alatt orvosi ügyelet áll rendelkezésükre [[Derültség és taps a kormánypárti padsorokban.]] aki rosszul érzi magát, az fáradjon le. [[Közbeszólások az ellenzéki padsorokból: Nem lehet dönteni! Így nem lehet! Megszegitek a házszabályt! Többen sípolnak.]] Most pedig folytatnánk a szavazást. Kérem a kormánypárti képviselőket, hogy figyeljenek ide rám! Ide, rám! [[Folyamatos sípszó.]] Kérdezem a tisztelt… Most az elnöki jogkörben előterjesztett napirendi javaslatról döntünk. [[Folyamatosan sípolnak.]] Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosításokkal. [[Közbeszólások és folyamatos sípolás az ellenzéki padsorokból.]] Kérem a gépi szavazásra a feltételeket megteremteni! És gombnyomásos szavazást kérnék. Kérem, szavazzanak! [[Szavazás. Közbeszólások és sípolás az ellenzék soraiból.]] Megállapítom, hogy a Ház 117 igen szavazattal, 10 nem ellenében, tartózkodás nélkül a napirendet elfogadta. [[Dr. Varga László: Még egy ilyet ne szóljál…!]] Képviselő úr, mérsékelje magát! [[Folyamatos sípolás és közbeszólások az ellenzék soraiból, többek között: Törvénytelen, amit csináltok! Szégyen, gyalázat!]] Tájékoztatom, hogy Varga képviselő urat kizártam az ülésről. [[Közbeszólás a Fidesz soraiból: Üljetek már le, nyugi!]] Soron következik személyi javaslatról történő határozathozatalunk. [[Az ellenzéki képviselők közül számosan felállnak helyükről.]] Soron következik a személyi javaslatról történő határozathozatal. [[Közbeszólások az ellenzék soraiból: Szégyentelen! Hagyd abba! Dr. Varga László a kormánypárti képviselők felé: Ne mosolyogjál! Dr. Oláh Lajos mobiltelefonjával felvételt készít. Többen sípolnak.]] Felkérem Szűcs Lajos jegyző urat, hogy ismertesse az elnöki jogkörben előterjesztett S/3976. számú személyi javaslat tartalmát. [[Folyamatos sípolás és közbeszólások az ellenzék soraiból. Közbeszólás az ellenzéki padsorokból: Nem hagyjuk!]]
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2008. országgyűlési határozat [[Gréczy Zsolt: Leköptétek a házszabályt! Szégyen, gyalázat! Folyamatos sípolás.]] 1. pontja a következők szerint módosul: az Országgyűlés a Népjóléti bizottságba dr. Lukács László György, Jobbik, helyett a képviselő bizottsági tagságának megtartása mellett Rig Lajost a bizottság alelnökévé megválasztja. Ez a határozat az elfogadáskor lép hatályba. [[Közbeszólás a Fidesz soraiból: Hagyjátok már abba! Közbeszólás az ellenzék soraiból: Szégyen, gyalázat! Mi ez? Milyen ülésvezetés? Érvénytelen, amit csináltok!]]
Kérdezem a tisztelt Házat, egyetérte az S/3976. számú személyi javaslattal. Kérem, szavazzanak! [[Szavazás. Móring József Attila mobiltelefonjával felvételt készít. Dr. Varga László: Kameráztok! Büszkék lehettek magatokra! Az embereknek mondtátok volna el!]] Megállapítom, hogy a Ház a személyi javaslattal 140 igen szavazattal, 1 nem ellenében, tartózkodás nélkül egyetértett. [[Folyamatos közbeszólások az ellenzék soraiból. Gréczy Zsolt: Törvénytelen, amit csináltok! Arató Gergely: Az Országgyűlés meggyalázása!]] Felteszem a kérdést, hogy a tisztelt Ház egyetérte Varga László képviselő úr súlyos rendzavarás miatti kizárásával a Ház további üléséről. [[Közbeszólás a Jobbik soraiból: Nem! Sípolás.]] Aki egyetért, kérem, kézfelemeléssel jelezze! [[Szavazás. Közbeszólások az ellenzék soraiból: Nem! Arató Gergely: Zárjátok ki az egész ellenzéket! Varju László: Szégyelljétek magatokat mind!]] Köszönöm szépen. Elnézést, gépi szavazást kérnék ismételten! Kérdezem tehát, hogy egyetérteneke a kizárási javaslattal. Kérem, szavazzanak! [[Szavazás. Közbekiabálások és folyamatos sípolás az ellenzék részéről.]] Megállapítom, hogy Varga László képviselő úr kizárásával 115 igen szavazattal, 35 nem ellenében, tartózkodás nélkül a tisztelt Ház egyetértett. Továbbá jelzem, hogy Bangóné Borbély Ildikó, Szabó Sándor, Kunhalmi Ágnes, Tóth Bertalan és Varju László képviselőknek a Ház méltóságát és működését súlyosan rendzavaró magatartása miatt szankciókat fogok javasolni. [[Közbeszólások az ellenzék soraiból. Bangóné Borbély Ildikó: Ennyi a rendszer! Kunhalmi Ágnes: Nem megyek sehová! Egyéniben megválasztott képviselő vagyok! Dr. Vadai Ágnes mobiltelefonjával felvételt készít. Közbeszólás az ellenzék soraiból: Szégyen, gyalázat, amit csináltok!]] Tisztelt Országgyűlés! Ügyrendi kérdésben kért szót Tóth Bertalan képviselő úr. [[Folyamatos fütyülés.]] Amennyiben szót kíván, akkor parancsoljon, megadom a lehetőséget. Tóth Bertalan képviselő úr kért szót.
Képviselőtársaim, egészen elképesztő, ami itt zajlik [[Közbeszólás az ellenzék soraiból: Hát az!]] hiszen a napirend alatt lehet ügyrendi javaslatot tenni. Az Igazságügyi bizottságnak ez az irománya [[Felmutatja az iratot.]] több szempontból hibás, és ügyrendi javaslatot fogok tenni. Eleve nem az MSZP-DK-Párbeszéd-frakció, hanem az MSZP elnökeként, frakcióvezetőjeként írtam alá, és ehhez csatlakoztak a képviselőtársaim. [[15.00]] Másrészt nem 2800, hanem 2925 indítványt nyújtottunk be [[Kunhalmi Ágnes közbeszólása. Nagy zaj, moraj.]] , tehát legalább arról a 125 indítványról kellett volna szavazni. Harmadrészt nemcsak sorrendcserét kértünk, hanem napirendről való levételt is. Igenis, a parlamentnek szavaznia kellett volna az összes indítványunkról [[Felzúdulás.]] hogy önök megtanulják végre, mit jelent 150 órával többet dolgozni, és mit jelent itt lenni. Az az indítványom, hogy gépi szavazással ismételjük meg a szavazást, és mind a 2925 indítványról külön-külön gépi szavazással szavazzunk.
Vadai Ágnes is jelentkezett. Kíván szólni? [[Dr. Vadai Ágnes jelzésére:]] Ne haragudjon, a neve itt szerepel az ügyrendi jelentkezők között. Elnézést kérek, hogy megadnám a szót önnek! De ha nem kíván élni vele, akkor továbbmegyünk. [[Arató Gergely: Elnök úr, kért szót! Szót kért! Bangóné Borbély Ildikó: Szemüveget kell cserélni!]] Varga-Damm Andrea is szintén ügyrendi hozzászólásra jelentkezett. Parancsoljon!
Tisztelt Elnök Úr! 2018. május 8. óta ha bárki bejön valamelyik páholyba, akkor az ön nevében az őrség rendszeresen figyelmeztet mindenkit arra, hogy legyen szíves, a páholyban ne videózzon és ne készítsen fotót, kivéve a Fidesz páholyát, ahol folyamatosan videókat és fotókat készítenek. Bizonyára elnök úr azért nem látja, mert a képviselőket figyeli, és valóban alapvető tevékenysége az, hogy minket figyeljen. De akkor tisztelettel megkérem az egyébként általam nagyon tisztelt őrség tagjait, hogy máskor legyenek szívesek azt is jelezni az elnök felé, ha a fideszes páholyból fotóznak és videóznak. Tehát én úgy gondolom, hogy ebben a Házban mindenkire egyelően vonatkozik a jogszabályok betartása. Köszönöm. [[Taps a Jobbik soraiban.]]
Bár ez az ügyrendi hozzászólása nem minősül az előbbi ügyrendi vitához kapcsolódónak, de tudomásul vettem képviselő asszony hozzászólását.Tehát akkor Vadai Ágnes asszony kér szót? [[Dr. Vadai Ágnes jelzésére:]] Akkor parancsoljon!
Köszönöm a szót. Tisztelt Ház! Tisztelt Képviselőtársaim! Arra szeretnék javaslatot tenni, hogy a házelnök rendészeti jogkörével élve vonja vissza az Országgyűlési Őrség tagjait az Országgyűlés plenáris üléstermének bejáratától, illetve az ahhoz vezető lépcsőtől. A jelenlétük megfélemlítően hat [[Derültség és közbekiáltások a kormánypártok soraiban.]] az országgyűlési képviselőkre. Rám nem, rám nem, majd magukra egyszer! [[Dr. Völner Pál: Fel akartok menni a pulpitusra?]] Elnök Úr! Elnök Úr! Legyen szíves, vonja vissza az őrség embereit a plenáris ülés bejáratától! Semmi joguk itt tartózkodni, mert nincs olyan esemény, amely miatt a parlamenti őrségnek el kellene járnia, hacsak az nem, hogy eltávolítja mindazokat az ülésteremből, akiknek egyébként nem itt, hanem a börtönben lenne a helye. Köszönöm. [[Bangóné Borbély Ildikó: Így van! Arató Gergely: Így van! Taps a DK és az MSZP soraiban.]]
Kocsis Máté képviselő úr csatlakozik az ügyrendi hozzászólások sorához.
Köszönöm szépen. Tisztelt Elnök Úr!
Hozzáteszem bocsánat, még mielőtt elkezdi a mondandóját , hogy ügyrendi indítványt eddig egyet hallottunk. Parancsoljon!
Köszönöm a lehetőséget, elnök úr. Rövid leszek, és nem mondom, hogy megkísérlem lezárni ezt a vitát [[Varju László: Olvassátok fel!]] de a tisztelt baloldali ellenzéki képviselőtársaimat mégiscsak arra kérném mindannyian tudjuk, önök is, mi is, hogy ez egy nyilvánvaló obstrukciós javaslat, elképzelés [[Arató Gergely: Ez a házszabály! Ez van a házszabályban!]] ami arra irányul… Arató képviselő úr indulatkezelési problémáival forduljon a parlamenten kívüli intézményekhez!Arra hívnám fel a figyelmüket, hogy a 2900 darab szavazás, amit önök kezdeményeznek a tegnapi, tegnapelőtti, hétvégi rendezvényükön felbuzdulva, azt gondolom, nem tekinthető munkának. Nem teszi lehetővé ez a felszólalás, házelnök úr, hogy érdemben szóljak hozzá a javaslathoz, mert nem a javaslat vitája van, de az is szomorú dolog, hogy önök hazugsággal hergelik az embereket. Ez egy kutyakomédia, hisztériakeltés, és arra kérem önöket… [[Folyamatos, nagy zaj.]] Arra kérem önöket, hogy próbáljanak meg a parlament hatékony működésében együttműködni. [[Kunhalmi Ágnes: Három év múlva kapnád a fizetésed! Dr. Vadai Ágnes: Nincs benne ügyrendi javaslat!]] Abba már bele se megyek, Kunhalmi képviselő asszony, hogy az egymást kizáró indítványaik rendszerezése sem történt meg, tehát személyes meggyőződésem szerint formailag sem alkalmas döntésre egyébként az önök kezdeményezése [[Dr. Varga László: Ha külön szavaznánk…]] de az Országgyűlés működésére vonatkozó alapelvek [[Arató Gergely: Mi az ügyrendi javaslat, frakcióvezető úr?]] illetve az Alkotmánybíróság parlamenti működésre vonatkozó döntéseinek a tanulmányozását javaslom. [[Kunhalmi Ágnes: Ez nem ügyrendi javaslat!]] Kérem önöket, a munka az lenne… Varga képviselő úr is, ha figyelne [[Varju László: Lejárt az idő!]] akkor befejezném. A munka az lenne, ha az előttünk álló közel ötven javaslatról tudnánk dönteni [[Gréczy Zsolt: Lenézitek a munkavállalókat, leköpitek a házszabályt!]] amelyeket a parlament a rendes vitarendjében már megtárgyalt. [[Az elnök csenget.]] Ebben működjenek együtt, és fejezzék be a hisztériakeltést! [[Taps a kormánypártok soraiban.]]
Burány Sándor képviselő úr is ügyrendi felszólalást szeretne tenni. Parancsoljon!
Köszönöm a szót. Tisztelt Ház! Ami itt zajlik, az az Országgyűlés működésének megcsúfolása valóban [[Moraj és taps a kormánypártok soraiban. Közbekiáltás a Fidesz soraiból: Így van!]] mert példátlan, hogy az Országgyűlés többsége a házszabály szerint beadott módosító indítványokról történő vitát és határozathozatalt megakadályozza, törvényellenesen. [[Kunhalmi Ágnes: Így van!]] Szeretném a Fidesz frakcióvezetőjének figyelmét felhívni arra, hogy amikor a szocialisták kormányon voltak, akkor a Fidesz egyszer karácsonyi ajándékként több ezer, írásbeli választ igénylő kérdést adott be a minisztériumoknak, kedves adventi munkanapokat okozva a munkatársaknak, államtitkároknak és minisztereknek, és szeretném emlékeztetni a frakcióvezető urat, hogy a több ezer választ darabra érdemben megválaszoltuk. Önök ezt a munkát megspórolják, mert lusták, mert nem akarnak dolgozni, miközben másokat túlórára akarnak kényszeríteni. Obstrukció, tisztelt hölgyeim és uraim, lehet úgy is, hogy törvénytelen, és lehet úgy is, hogy a törvényes lehetőségeket kihasználva [[Arató Gergely: Így van!]] az ellenzék próbálja lassítani a Ház működését, mert nem ért egyet ezzel a működéssel, és nem ért egyet egy törvény elfogadásával. Most ez zajlana, önök ezt akadályozzák azzal, hogy egy gombnyomással leszavazták valamennyi indítványt. Támogatom az MSZP ügyrendi javaslatát ezekről az indítványokról darabra szavazni kell a Házban. Köszönöm szépen.
[[Folyamatos zaj.]] Tordai Bence következik. [[Jelzésre:]] Bocsánat, bocsánat, bocsánat! Elnézést! Elnézést, az elnök következetlen, ugyanis eddig ügyrendi javaslat egyáltalán nem hangzott el, tehát rosszul gondoltam, ezért engedtem azt, hogy az ügyrendi vita kibontakozzék, már amennyiben ezt vitának meg ügyrendinek lehet tekinteni, de ebbe a sorba se illeszkedik Tordai Bence felszólalása, úgyhogy elnézést kérek, de önnek nem tudom megadni a szót ebben a körben, esetleg majd utána. [[Moraj, közbeszólások.]] Próbálja meg tanulmányozni a házszabályt, nekem is néha szükséges, mert én se vagyok annyira naprakész, hogy minden momentumra reagálni tudjak. [[Tordai Bence: Artikuláljon, elnök úr, mert nem hallom!]] Hát, mert kiabálnak, azért nem hallja!Tehát önnek majd csak az ügyrendi indítványt ami nem hangzott el követő vita lezárása után tudok egy új ügyrendi javaslat erejéig szót adni, amennyiben az ügyrendi lesz, de jól gondolja meg [[Kunhalmi Ágnes: Jól gondolja meg?!]] mert menet közben el fogom venni a szót, ha nem lesz ügyrendi javaslata. [[Arató Gergely: Behívja az őrséget?]] Tehát akkor még Keresztes Lórántnak van hozzászólnivalója, illetve lehetősége az első körhöz, utána pedig Vejkey Imrének. Parancsoljon! [[15.10]]
Köszönöm szépen a szót, elnök úr. Azért kértem ügyrendben szót, mert én úgy láttam, hogy kaotikussá vált az ülés. Tóth Bertalan frakcióvezető úrtól elhangzott egy érdemi felvetés, de még azt sem lehet megállapítani, hogy ez az érdemi felvetés egy hivatalos hozzászólás keretében született meg, vagy egyszerűen csak a hangerejét használva fogalmazta meg a képviselő úr. Én azt szeretném tisztelettel kérni házelnök úrtól, hogy az azonnali ülését hívja össze a Házbizottságnak, hogy tisztázni lehessen, pontosan most mi történik az Országgyűlés falai között. Köszönöm. [[Szórványos taps az ellenzéki pártok padsoraiból.]]
Köszönöm, a javaslatot megfontoltam, a megfelelő időben össze fogom hívni a Házbizottság rendkívüli ülését. Tehát Vejkey Imre következik.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Pontosan az történik most itt az ülésen, hogy az Igazságügyi bizottság a mai nappal egy eseti jellegű állásfoglalást hozott. [[Zaj és közbeszólások az ellenzéki pártok padsoraiból, többek között dr. Tóth Bertalan: Hibás állásfoglalás!]] Ebben az eseti jellegű állásfoglalásban sok mindent megállapított, többek között azt, ami ismertetésre került a tisztelt Ház előtt. [[Arató Gergely: Jogi fércmunka!]] Továbbá, ha az MSZP frakcióvezetője megnézné a 4. pontot, akkor láthatná, hogy ott nem a kérdéses 2800 javaslatról van szó [[Dr. Varga László: 2925!]] hanem a kérdéses 2925 javaslatról szól. Köszönöm megtisztelő figyelmüket. [[Zaj és közbeszólások az ellenzéki pártok padsoraiból. Dr. Tóth Bertalan a kormányzó pártok padsorai felé felmutat egy iratot. Arató Gergely: Utólag megszámolták! Taps a kormányzó pártok padsoraiból. Közbeszólás ugyanonnan: Olvasd végig!]]
A későbbi félreértéseket eloszlatandó fontos részletinformációt adott a képviselő úr, köszönöm. Tehát lezárult a nem létező ügyrendi javaslat körüli vita első köre. [[Zaj és közbeszólások az ellenzéki pártok padsoraiból, többek között Bangóné Borbély Ildikó: Miért nem létező? Dr. Tóth Bertalan: Tettem ügyrendi javaslatot! Bangóné Borbély Ildikó az elnök felé: Megint átlépte a hatáskörét!]] Sajnálatos módon nem tudom az ügyrendi javaslatot, miután nincs ilyen, szavazásra bocsátani, ugyanis a lezárt [[Közbeszólások az ellenzéki pártok padsoraiból, többek között Bangóné Borbély Ildikó: Melyiket nem értette, elnök úr?]] napirendi szavazás után a napirendet érintően semmilyen módosító javaslattal nem élhet egyetlen képviselő sem [[Bangóné Borbély Ildikó: Melyiket nem értette?]] sem ellenzéki, sem kormánypárti. [[Varju László: Igen, volt javaslat!]] Tehát ezt a vitát lezártam. Tordai Bence ehhez képest új ügyrendi javaslatot kíváne tenni? Kérem, először a javaslatát fogalmazza meg, hogy el tudjam dönteni, hogy az akare lenni, vagy pedig csak az előbbi vitát szeretné folytatni, mert szólhatnékja van. Parancsoljon!
Köszönöm. Határozottan ügyrendi jellegű a javaslatom. Miután súlyos és többszörös elfogultságot tanúsított házelnök úr az ülés levezetésében [[Közbeszólás az ellenzéki pártok padsoraiból: Így van!]] ezért kezdeményezem, hogy egy új levezető elnök vegye át az ülés vezetését.
Én pedig felhívnám a képviselő úr figyelmét arra, ami szintén a házszabályban expressis verbis szerepel nagyon régóta, nem 2010 óta, hogy az ülésvezetés bírálatától köteles tartózkodni minden képviselő. [[Zaj és közbeszólások az ellenzéki pártok padsoraiból, többek között: Nem! Nem! Ügyrendi… Ügyrendi indítványban nem… Taps a kormányzó pártok padsoraiból. Bangóné Borbély Ildikó: Melyik házszabályban van ez? Nem is ismerjük!]] E tekintetben tehát nem nyitok vitát. [[Az ellenzéki pártok képviselői folyamatosan távoznak a teremből. Folyamatos zaj. Dr. Vadai Ágnes az elnök felé: Az őröket a plenáris közeléből…]] Tehát most áttérünk az interpellációk, azonnali kérdések és kérdések tárgyalására. Z. Kárpát Dániel, a Jobbik képviselője, interpellációt nyújtott be a miniszterelnökhöz: „Mikor lehet könnyebb a kosár?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező, Nagy István által vezetett Agrárminisztérium államtitkára, Farkas Sándor úr fog válaszolni. Parancsoljon, képviselő úr!
Tisztelt Elnök Úr! Tisztelt Ház! Egyáltalán nem tartom annyira viccesnek ezt a szituációt, mint önök, gyalázatosnak tartom azt, amit az Országgyűlésben művelnek… [[A mikrofonját kikapcsolják. Közbeszólás a Jobbik padsoraiból: Szégyen!]]
Képviselő úr, szeretném felszólítani arra, hogy az interpelláció tárgyára térjen rá! [[Z. Kárpát Dániel: A történelem ítélőszéke elé fog kerülni mindenki, aki részt vesz ebben…]] Így mélyen sajnálom, de amit most mond, az nem kerül a jegyzőkönyvbe, mert nem hallja senki sem… [[Közbeszólás az ellenzéki pártok padsoraiból: Szégyen!]] Parancsoljon, kezdje el még egyszer az interpellációját, csak kérem, az interpellációját mondja, ne pedig az előző vitát folytassa!
Nem hallom, amit mond, elnök úr, mert…
Mert kiabálnak a képviselőtársai! [[Dr. Brenner Koloman közbeszól. Z. Kárpát Dániel: Mert nem lehet hallani, amit mond! Teremtsenek rendet a Házban! Dr. Vadai Ágnes a teremből távozva: Vonják vissza az őröket a plenáris közeléből!]] Most a rend azáltal áll elő, hogy a képviselőtársainak egy része kimegy a teremből, és akkor valószínű, hogy kevésbé lesz zajos a terem. [[A távozó ellenzéki képviselők köréből sípszó hallatszik.]] Tévedtem! [[Derültség a kormányzó pártok padsoraiból. Közbeszólás a kormányzó pártok padsoraiból a távozó ellenzéki képviselők felé: Dolgozzatok!]] Majd jelzésre kérem a képviselő úr óráját visszaállítani nulla perc nulla másodpercre. [[Megtörténik.]] Képviselő úr, kezdhetjük? Parancsoljon!
Elnök Úr! Szerintem levezető elnök úr és más sem gondolta komolyan ebben a Házban, hogy ilyen körülmények között normálisan el lehet mondani egy interpellációt, ezért a magyar demokrácia emléke iránti tiszteletem okán nem kívánok élni ezzel a lehetőséggel. [[Dr. Mellár Tamás a teremből távozva: Szégyen!]] Szégyelljék magukat! Gyalázat, amit művelnek! A történelem ítélőszéke elé fognak állni mindannyian ezért! [[Taps a Jobbik padsoraiból. Dr. Völner Pál: Összenő, ami összetartozik! Dr. Rétvári Bence: Kövessétek Gyurcsányt! A független képviselők egy része a teremben marad. Folyamatos zaj.]]
Akkor a rend kedvéért szeretném elmondani, hogy Hiller István interpellációja következne, aki nincs a teremben. Arató Gergely képviselő úr interpellációja következne utána, aki szintén nincs a teremben. Demeter Márta szintén elhagyta a termet. [[Szabó Szabolcs a teremből távozva: Jó szórakozást!]] Burány Sándor úr szintén nincs a teremben. Most soron következik Szatmáry Kristóf, a Fidesz képviselője, aki interpellációt nyújtott be a Miniszterelnökséget vezető miniszterhez: „A Budapesti Útépítési Program keretében mekkora közútfejlesztés valósulhat meg 2019-ben a fővárosban?” címmel. Képviselő úré a szó. [[Az elnöki széket Lezsák Sándor, az Országgyűlés alelnöke foglalja el.]]
Köszönöm szépen a szót. Elnök Úr! Tisztelt Ház! Tisztelt Képviselőtársaim! Én azt gondolom, egy olyan ügyről szólhatok, amely egyébként a budapestiek tízezreit méltán érdekli, és ez a következő. Tudjuk jól, hogy Budapest nemcsak az ország és a magyar nemzet fővárosa, hanem mára Európa egyik legdinamikusabban fejlődő, mégis, én úgy mondanám: legélhetőbb településeinek egyike. Biztonságának köszönhetően pedig egyre népszerűbb és látogatottabb turisztikai célpont szerte Európában. Mi, budapestiek ezért is szeretünk itt élni. Örömmel állapíthatjuk meg, hogy Budapest 2010-et követően többet fejlődött, mint az azt megelőző 20 évben összesen, többek között a Fidesz-kormány segítségének köszönhetően is. Új közintézmények, megújuló közterületek, sportberuházások, Liget-projekt, sok száz milliárd forintos állami támogatás, nemzetközi rendezvények. [[A teremből távozó Bana Tibor a kormányzó pártok padsorai felé: Szégyelljétek magatokat!]] Mi büszkék vagyunk arra, hogy a Fidesz többet tett Budapestért, mint bármely már politikai párt [[A folyosóról sípszó és zaj hallatszik be a terembe.]] , ez jól hallatszik itt mögöttem is. Mindezek ellenére egyébként vannak még elvégzendő feladatok. Az egyik ilyen: a múlt örökségét felszámolandó a belterületi földutak problémája. Éppen ezért a fővárosi Fidesz közel egy éve arról döntött, hogy egy négyéves program keretében kezdeményezi az összes belterületi földút szilárd útburkolattal való ellátását. [[A teremből távozó Z. Kárpát Dániel a kormányzó pártok padsorai felé: Büszkék lehettek…]] A kormány a tavalyi év végén döntött, és ennek eredményeképpen a 2019. évi költségvetésből 10 milliárd forint összegű forrást különített el erre a célra. A rendelkezésre álló forrással reményeink szerint az önkormányzatokon keresztül ez hatékonyan és gyorsan megvalósulhat. A fővárosi önkormányzatok a budapesti útépítési program keretében idén november 30-áig nyújthatták be egyedi támogatási kérelmüket a Miniszterelnökséghez, a 100 százalékban tulajdonukban lévő szilárd útburkolat nélküli utak aszfaltozására. Budapesti, XVI. kerületi egyéni választókerületi képviselőként, ahol egyébként a kerületemben korábban is nagyon-nagyon sok út épült meg önkormányzati önerőből, bízom benne, hogy ezen program keretében az a 10 milliárd forint, amely rendelkezésre áll, valóban nagyon sok budapesti lakoson segít, javítva életminőségüket, és a mindennapi munkájuk során a családjuk által ott tapasztalt környezetet is. Mindezek alapján kérdezem tisztelt államtitkár urat, hogy a budapesti útépítési program keretében mekkora közútfejlesztés várható 2019-ben. Várom megtisztelő válaszát. [[Taps a kormányzó pártok padsoraiból.]]
Köszönöm, képviselő úr. Tisztelettel köszöntöm képviselőtársaimat, és kérdezem Szatmáry képviselő urat, elfogadjae Gulyás Gergely miniszter úr helyett Soltész államtitkár úr válaszát. [[Szatmáry Kristóf: Igen.]] Jelzi, hogy igen. Soltész Miklós államtitkár úré a szó.
Köszönöm a szót, elnök úr. Tisztelt Képviselő Úr! Nyugodt körülmények között lehet válaszolni, és nyugodt körülmények között lehet dolgozni Budapesten. Szerintem ez egy fontos dolog.Az elmúlt évek során is a kormány nagyon sok olyan útépítési programot valósított meg, közösen Budapest fővárossal, illetve a budapesti kerületekkel, amelyek az elmúlt évtizedeket nem túlzottan jellemezték. Gondolom, sokan megismerték azokat az útépítéseket, amelyek a nagy forgalmú utakat jellemezték, és most a következő időszakban, valóban, ahogy ön is elmondta, újabb támogatásokra lesz szükség, és van is új támogatás, és nemcsak újabb támogatásokra, hanem új utak építésére és utak felújítására van szükség. [[15.20]] Első lépésben a 2019. évi költségvetésben 10 milliárd forint összegű forrást biztosít a kormány, és hamarosan döntés is születik azokról a beérkező pályázatokról, amelyeket ön is említett, tisztelt képviselő úr. Ez azt jelenti egyébként, hogy jelenleg Budapesten 260 kilométer szilárd burkolat nélküli út van, amelyek a következő években több mint 50 milliárd forintos támogatással meg fognak újulni, illetve a szilárd burkolatot meg fogják kapni. Az összesítés alapján 14 kerület nyújtott be kérelmet 188 darab, összesen 45 kilométer hosszúságú útszakaszra 8,86 milliárd forint értékben, tehát ilyen értelemben az idei igényeket a jövő évben a kormány teljesíteni fogja. S nagyon fontos az, hogy ütemezetten szeretnénk megvalósítani ezeket az útépítéseket, közösen a fővárossal, közösen a kerületekkel, így a következő négy év programja szerint, amit garantál a kormány, 2022-ig az összes kerület még le nem betonozott útjának aszfaltozása meg fog történni. Tisztelt Országgyűlés! Tisztelt Képviselő Úr! Hozzátenném még befejezésül, válaszként, hogy nem csak a fővárosra kell gondolni, mert a főváros együtt él az agglomerációval is, és az agglomeráció nagyon fontos szerepet játszik a főváros életében, és az ott élőknek is segíteni kell. Tehát hasonló programon dolgozik most a kormány, és remélhetőleg hasonló pályázatot is fog tudni kiírni az elkövetkező időszakban. Köszönöm szépen a kérdését, a budapestiek érdekében, a budapesti kerületekben élők érdekében, azt hiszem, ez egy hatalmas nagy lépés lesz, hatalmas nagy változás, és mindent megteszünk közösen a fővárossal, a kerületekkel, és a kormány is, pontosan azért, mert a főváros mindenkié. Köszönöm a kérdését. [[Taps a kormánypártok soraiban.]]
Köszönöm, Soltész államtitkár úr. Megkérdezem Szatmáry képviselő urat, elfogadjae az államtitkári választ.
Köszönöm szépen, elnök úr. Tisztelt Ház! Tisztelt Államtitkár Úr! Örömmel hallom, és azt gondolom, ez itt az adventi készülődésben egy igazán jó hír annak a több tízezer budapestinek, aki azon közel kétszáz, ma még földút mellett lakik, amely reményeink szerint jövő ilyenkor már európai minőségű aszfalttal lesz ellátva. Ez egy nagyon jó karácsonyi hír számukra. S ahogy ön is fogalmazott, én is úgy gondolom, hogy ez egy nagy lépés a budapestieknek, annak a amint elhangzott az ön válaszában is közel kétszáz kilométer földút mellett élő budapesti számára. De a legjobb hír az, hogy ez a program reményeink szerint folytatódni fog, és valóban elmondhatjuk azt, hogy négy év múlva, négy éven belül az összes budapesti földutat közös erővel a fővárosi önkormányzatok és a kormány föl tudja számolni. Köszönöm szépen, a válaszát természetesen elfogadom. [[Taps a kormánypártok soraiban.]]
Köszönöm szépen, Szatmáry képviselő úr. Tisztelt Országgyűlés! Azok a fideszes, illetve jobbikos képviselők, akik következnének, nem tartózkodnak a teremben. Móring József Attila, a Kereszténydemokrata Néppárt képviselője, interpellációt nyújtott be az innovációért és technológiáért felelős miniszter úrhoz: „Hogyan értékeli az Otthon Melege Program eddigi eredményeit?” címmel. Móring József Attila képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! A Fidesz-KDNP-kormány gazdaságpolitikájának eredményeképpen támogatásban részesülhetnek az elavult, nagy energiaigényű eszközeik lecserélésére a családok, és ennek köszönhetően modern, energiatakarékos gépek kerülnek a magyar háztartásokba. A 2014-ben útjára indított „Otthon melege” program háztartási nagygépek cseréjének alprogramja eddig több mint 200 ezer család életkörülményeit tudta javítani, és a modernebb, jobb energiafelhasználású háztartási gépek támogatásával az energiafelhasználást csökkenteni. Az „Otthon melege” programban a kormány az elmúlt években mintegy 30 milliárd forintot fordított erre a támogatásra. A program része Magyarország nemzeti éghajlatváltozási stratégiájának is, így környezetvédelmi célokat is szolgál, és a teljes program által éves szinten 100 ezer tonnával csökken a szén-dioxid-kibocsátás. Tisztelt Államtitkár Úr! Idén háztartási nagygépek cseréjére régiónként november 5. és 21. között lehetett beadni pályázatot, ahol hűtő-, fagyasztó- és mosógép cseréjéhez kérhetett támogatást a lakosság. A nemrég zárult 2018. évi alprogramban a kérelmezők száma meghaladta a 119 ezret, az igényelt összeg pedig elérte az 5 milliárd forintot. A híradások szerint idén a pályázatban részt vevők igényeit látva a kormány az ország gazdasági teljesítményének köszönhetően megemelte a támogatás összegét. Azt gondolom, mindannyiunk közös célja, hogy a lehető legszélesebb körben tudjunk segítséget nyújtani a családoknak az energiafogyasztástól függő 20, 40, illetve 45 ezer forintnyi összeggel amellett, hogy családok ezreinek csökkenti a támogatás a rezsiköltségét, éves szinten mintegy 15-20 ezer forinttal. Tisztelt Államtitkár Úr! A fentiek kapcsán az „Otthon melege” programmal kapcsolatban kérdezem tisztelt államtitkár urat, hogyan értékeli az „Otthon melege” program eddigi eredményit, milyen lakossági energiamegtakarítást ösztönző program várható a jövőben. Várom államtitkár úr megtisztelő válaszát. [[Taps a kormánypártok soraiban.]]
Köszönöm szépen, Móring József Attila képviselő úr. Amennyiben hozzájárul, Palkovics miniszter úr megbízásából Cseresnyés Péter államtitkár úr fog válaszolni. [[Jelzésre:]] Jelzi, hogy igen. Cseresnyés Péter államtitkár urat illeti a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Az „Otthon melege” programmal a kormány a magántulajdonban lévő lakóépületek energetikai korszerűsítését ösztönzi és segíti, csökkentve a magyar családok rezsikiadásait. A támogatott beruházások közelebb visznek az ország energia- és klímapolitikai célkitűzéseinek teljesítéséhez is. A programban meghirdetett pályázati konstrukciók elsődleges célja, hogy gyors, vissza nem térítendő támogatáshoz juttassák mind a társasházakban, mind a családi házakban élő lakosokat az ország egész területén. A teljes egészében hazai költségvetési forrásból finanszírozott programban mostanáig tíz alprogramot hirdettünk meg a lakóépületek és a háztartások energiahatékonyságának javítására, megújuló energiát hasznosító rendszerek telepítésére. Legutóbb idén novemberben nyitottuk meg újra a hűtő-, fagyasztó- vagy mosógépek cseréjére irányuló pályázati alprogramot. A támogatási lehetőség iránt a megszokottnál is élénkebb érdeklődés volt tapasztalható. Az alprogramra a tavalyi számot közel kétszeresen meghaladva 119 ezer kérelem érkezett be. A pályázók az eredetileg tervezett 2 milliárd forintos keretösszeghez képest összesen 5 milliárd forint támogatást igényeltek. Az ország gazdasági teljesítményének köszönhetően a szükséges további 3 milliárd forintot is biztosítani tudtuk a pályázatok támogatására. Az „Otthon melege” program eddigi kiírásaival a kormány több mint 320 ezer háztartás energetikai korszerűsítéséhez járul hozzá, mintegy 35 milliárd forint összértékű vissza nem térítendő támogatást nyújtva. Az emberek a program segítségével megközelítőleg 70 milliárd forint értékben hajtottak végre beruházásokat. Energetikai szempontból a pályázatot benyújtók által végrehajtott korszerűsítéseknek évente összességében 300 millió kilowattóra energiamegtakarítás köszönhető. Ez az energiamennyiség 100 ezer átlagos méretű magyar háztartás éves fogyasztásával egyenértékű. A magyar családok rezsikiadásaikból alprogramtól és komplexitástól függően éves szinten 10-180 ezer forint közötti összeget spórolnak meg a programnak köszönhetően. A támogatott háztartások összes megtakarítása elérheti az évi 10 milliárd forintot. Az intézkedések eredménye nem csak gazdasági szempontból jól mérhető és kimutatható. A program kedvező hatásai társadalmi és ökológiai értelemben is figyelemre méltók, hiszen a korszerűsítések a lakosság elégedettségét szolgálják, és az évente 120-130 ezer tonnával csökkenő szén-dioxid-kibocsátásnak köszönhetően alacsonyabb a környezeti terhelés is. Fenntarthatósági szempontból további pozitív következmény az, hogy a felszabaduló szén-dioxid-kvóták nemzetközi piacokon történő értékesítésével azok bevétele újabb lakossági energiahatékonysági intézkedések alapjául szolgál. Tárcánk folyamatosan vizsgálja a már felfüggesztett alprogramok újranyitásának és az új pályázati kiírások meghirdetésének lehetőségét, amelyeknek köszönhetően növekedhet az energiahatékonyság, és tovább mérséklődhetnek a háztartások energiaköltségei is. A következő hónapokban az Innovációs és Technológiai Minisztérium az „Otthon melege” program folytatására további új alprogramok meghirdetésére készül. [[15.30]] A kormány számára alapvető fontosságú, hogy olyan programokkal támogassa a magyar családokat, amelyeknek köszönhetően energiafelhasználásuk és rezsiköltségeik tovább csökkennek. Határozott szándékunk tehát, hogy folytassuk a sikeres és népszerű „Otthon melege” programot, amely a jövő év végéig kitűzött összesített eredménycélként akár már minden tizedik magyar háztartást elérhet. Köszönöm a figyelmet, és kérem válaszom elfogadását. [[Taps a kormánypárti padsorokban.]]
Köszönöm, államtitkár úr. Kérdezem Móring József Attila jegyző urat, képviselő urat, elfogadjae az államtitkári választ.
Köszönöm szépen a választ, államtitkár úr. Megnyugtató hallani, hogy ez nem egy lezárt program, hanem a kormány tervezi a jövőben is ezeket a támogatásokat folytatni. Köszönöm szépen, és a válaszát elfogadom. [[Taps a kormánypárti padsorokban.]]
Köszönöm, jegyző úr, képviselő úr. Tisztelt Országgyűlés! Zsigmond Barna Pál, a Fidesz képviselője, interpellációt nyújtott be a külgazdasági és külügyminiszter úrhoz: „Kárpátaljai magyarok jövője a magyar-ukrán kapcsolatok fényében” címmel. Zsigmond Barna Pál képviselő urat illeti a szó.
Köszönöm a szót, elnök úr. Tisztelt Államtitkár Úr! A határon túli magyar közösségek közül alighanem a kárpátaljai magyarság helyzete a legnehezebb. Szerzett jogaikat az ukrán kormány sorozatosan csorbítja és csorbítani kívánja, jövőjüket kockáztatva ezáltal. A Kárpátaljai Magyar Kulturális Szövetséget egy hónapon belül két támadás is érte, mindeközben az Európai Unió és a NATO tagállamai látványosan kitérnek az állásfoglalás elől.Örömmel láthatjuk, hogy a magyar kormány, így a Külgazdasági és Külügyminisztérium már eddig is határozottan és keményen kiállt a kárpátaljai magyarság jogainak csorbítása ellen. A minisztériumnak a nyelvtörvény, az oktatási törvény, valamint az állampolgársági törvény negatív rendelkezései elleni kemény fellépése, a magyar közösség jogait védő határozott álláspontja komoly fegyvertény a magyar-ukrán bilaterális kapcsolatok jövője terén is. Bizton állíthatjuk, hogy az Ukrajna elnöke által sürgősségi eljárással beterjesztett állampolgársági törvénytervezet visszavonása nagymértékben köszönhető a miniszter úr, a minisztérium, de a teljes magyar politika és közélet erőfeszítéseinek, és bízunk abban, hogy az ellentmondást nem tűrő hozzáállás a többi törvénytervezetet is hasonlóan a kárpátaljai magyarság számára pozitív irányba fogja elmozdítani. Tisztelt Államtitkár Úr! Kérdezem tehát államtitkár urat, a magyar-ukrán kapcsolatok alakulása fényében hol tartunk most a kárpátaljai magyarság jogainak megvédése terén, várhatjuke a közeljövőben a kialakult konfliktus feloldását, az ukrán kormány belátását, amely szerint a nemzeti közösségek szerzett jogai elidegeníthetetlenek. Várom megtisztelő válaszát, köszönöm a szót. [[Taps a kormánypárti padsorokban.]]
Köszönöm, képviselő úr. Szijjártó miniszter úr válaszadásra Menczer Tamás államtitkár urat kérte föl. Kérdezem képviselő urat, elfogadjae a válaszadó személyét. [[Jelzésre:]] Jelzi, hogy igen. Menczer Tamás államtitkár urat illeti a szó.
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! Köszönöm a téma felvetését. Már többször volt módunk Ukrajnáról, illetve a kárpátaljai helyzetről beszélni itt, ebben a Házban, de nem lehet elégszer, különös tekintettel arra, hogy a helyzet további párbeszédért és további gondolatcseréért kiált.Ha megengedi, egy kis kronológiai áttekintés, mi is történt az elmúlt időszakban. Magyarország és a magyar kormány hangosan támogatta Ukrajna vízumliberalizációs tevékenységét, törekvéseit, illetve az Európai Unió és Ukrajna között megkötött társulási megállapodást. Támogattuk ebben Ukrajnát, ezért is éltük meg hátbaszúrásként, amikor ezen egyezmények megkötése után sorozatosan olyan magyarellenes lépések következtek, amelyek közül néhányat ön is említett. Az oktatási törvény volt talán az első lépés, amellyel elvették a nemzetiségi diákok anyanyelven tanulási lehetőségét. Korábban 3 és 23 éves kor között, tehát a teljes oktatás spektrumában lehetett anyanyelven tanulni, az új rendelkezés szerint ez az alsó tagozat végéig adott, utána pedig nem. A nyelvtörvénnyel kapcsolatban azt tudom elmondani, hogy minden olyan nyelvtörvénytervezet, ami az asztalon van Ukrajnában, súlyosan rontja a helyzetet a korábbi nyelvtörvényhez képest, amit az Alkotmánybíróság eltörölt. Korábban egy 10 százalékos küszöböt állapítottak meg régión belül, és ha megvolt ez a 10 százalékos részarány, akkor lehetett a nemzetiségi nyelvet a közigazgatásban, a médiában, a kultúrában, ezen területek egyes részeiben használni. Most ezt szeretnék 30 százalékra vagy afölé emelni. Említeni kell azt az úgynevezett halállistát, ahol kárpátaljai magyarokat listáznak, és Ukrajna ellenségének nevezik meg, említeni kell azt a titkosszolgálati akciót, amit a beregszászi főkonzulátusunkon hajtottak végre. Említeni kell valóban, ahogyan azt ön is megtette, hogy a KMKSZ ungvári irodáját rövid időn belül kétszer támadták meg, kétszer próbálták felrobbantani, és másodszor sikerrel is jártak. Történik mindez úgy, hogy a jelen körülmények között is Magyarország és a magyar kormány, azt gondolom, lehet úgy fogalmazni, korrekt partnere Ukrajnának. Most is segítünk, amikor segítséget kérnek, mert például Kárpátalján nem biztosított az ivóvízellátás, és nyilvánvalóan a tiszta vizet utána nemcsak a magyar nemzetiségűek ihatják, hanem az ukrán nemzetiségűek ugyanúgy. Most is üdültetünk itt ukrán gyerekeket, akiknek a szülei érintettek voltak a kelet-ukrajnai harcokban, és lehetne sorolni. Tisztelt Képviselő Úr! Tisztelt Ház! E tekintetben tehát a magyar álláspont egyértelmű, Szijjártó miniszter úr is többször beszélt erről, a párbeszédet fenn kívánjuk tartani. Egyébként ma is találkozik külügyminiszter úr ukrán partnerével Brüsszelben. De nem tudjuk támogatni Ukrajna euroatlanti integrációját addig, ameddig a jogfosztás nem fejeződik be, és az elvett jogokat nem adják vissza. Természetesen szólni kell arról is, hogy nagy aggodalommal figyeltük a közelmúltban azt a tengeri incidenst, ami megtörtént, nagy aggodalommal figyeltük, hogy Ukrajnában hadiállapotot vezettek be. Természetesen soha nem jó, ha egy szomszédos országban hadiállapotot vezetnek be, különösen nem akkor, ha ott 150 ezer magyar él. Annak örülünk, hogy ez a hadiállapot „csak” 10 megyét érint, Kárpátalja megyét nem. Tehát a kárpátaljai magyarokat ilyen értelemben az, ami történt, illetve a hadiállapot bevezetése nem érinti. Ezzel együtt természetesen nagy aggodalommal figyeljük azt, ami történt. Bízunk abban, hogy minden érintett fél a minszki megállapodásokat be fogja tartani, mert csak ezt és csak a tárgyalásos utat látjuk arra alkalmasnak, ami a probléma rendezése felé hathat. Folyamatosan kapcsolatban vagyunk a kárpátaljai magyarok vezetőivel, amióta a hadiállapotot bevezették, még ha az Kárpátalját nem is érinti, napi kapcsolatban vagyunk. Köszönöm a téma felvetését még egyszer. [[Taps a kormánypárti padsorokban.]]
Köszönöm szépen, államtitkár úr. Viszonválasz illeti meg képviselő urat.
Köszönöm a szót, elnök úr. Elfogadom államtitkár úr válaszát, köszönöm a választ. Megnyugtató azt látni, hogy Magyarországnak olyan kormánya van, amelyik törődik a határon túli magyarokkal, kiáll a kárpátaljai magyarság érdekében. Talán még emlékszünk Orosz Ildikó könnyek között elmondott köszönetére október 23-án a Terror Háza előtt, amikor azt mondta, hogy mellettünk csak a magyar kormány áll ki. Milyen jó azt tudni és érezni, hogy a magyar kormány viszont ott van mögöttünk.Úgyhogy köszönöm még egyszer a választ, és fontosnak tartom azt, hogy tegyük egyértelművé ukrán barátaink számára is, hogy csak akkor támogatja Magyarország Ukrajna euroatlanti integrációját, ha az ottani magyarságot nem érik támadások, visszaáll az élet, mondjuk így, a régi kerékvágásba. Elfogadom a választ, köszönöm. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az azonnali kérdések előtt két bejelentést hallgassanak meg. Kéretik ezt meghallgatni. Az egyik hosszabb, a másik rövidebb.A hosszabb: az alábbi képviselők interpellációt fogalmaztak meg, de nem tartózkodnak a teremben. A jegyzőkönyv, kérem, rögzítse: Farkas Gergely és Brenner Koloman képviselő úr, Szabó Sándor képviselő úr, Székely Sándor képviselő úr, Szél Bernadett képviselő asszony, Bana Tibor képviselő úr, Korózs Lajos képviselő úr, Gréczy Zsolt képviselő úr, Magyar Zoltán képviselő úr, Pintér Tamás képviselő úr, Lu-kács László György képviselő úr. Nem tartózkodnak a teremben, ezért nem tudták föltenni interpellációs kérdésüket. A másik bejelentés, tisztelt Országgyűlés, hogy az előterjesztő kezdeményezte a településkép védelméről szóló 2016. évi LXXIV. törvény módosításáról szóló T/3373. számú törvényjavaslat bizottsági jelentéseinek és az összegző módosító javaslat vitájának elnapolását. Erről az Országgyűlés vita nélkül, kézfelemeléssel határoz. Kérdezem tehát a tisztelt Országgyűlést, hogy elnapoljae a T/3373. számú törvényjavaslat bizottsági jelentései és az összegző módosító javaslat vitáját. Kérem, kézfelemeléssel szavazzanak! [[Szavazás.]] Köszönöm szépen. Megállapítom, hogy az Országgyűlés látható többsége a javaslatot elfogadta. Tisztelt Országgyűlés! Most áttérünk az azonnali kérdésekre. Gyöngyösi Márton és Bana Tibor képviselők nem tartózkodnak a teremben, Bangóné Borbély Ildikó képviselő asszony, Arató Gergely képviselő úr, Csárdi Antal képviselő úr, Kocsis-Cake Olivio képviselő úr nem tartózkodnak a teremben. [[15.40]] Azonnali kérdésre megadom a szót Ágh Péter képviselő úrnak, a Fidesz képviselőjének, aki kérdést kíván feltenni a Miniszterelnökséget vezető miniszternek: „Milyen jövő vár Európára Guy Verhofstadt és más mániákusan bevándorláspárti politikusok hatalomra kerülése esetén?” címmel. Kérdezem, hogy elfogadjae Ágh Péter képviselő úr Orbán Balázs helyett Soltész Miklós államtitkár úr válaszát. [[Ágh Péter: Elfogadom.]] Ágh Péter képviselő urat illeti a szó.
Tisztelt Államtitkár Úr! Az európai parlamenti választásokhoz közeledve egyre jobban kirajzolódik két markáns, eltérő álláspont Európa-szerte. Az egyik a Soros eszméit valló multikulturalista, bevándorláspárti oldal, a másik a több ezer éves európai keresztény kultúra fennmaradásáért küzdő bevándorlásellenes tábor. A kérdés az, hogy bevándorlókontinenssé, ezáltal bevándorlóországgá válunk, vagy meg kívánjuk tartani magunknak, amit ezerévesnél is régebbi történelmünk során felépítettünk. Egyértelmű, hogy a májusi EP-választás sorsdöntő lesz Európa jövőjének szempontjából. Világos, hogy a következő öt év ágazati kérdéseit az fogja meghatározni, hogy meg tudjuke fékezni az illegális bevándorlást, és tudjuke kezelni a már ideérkezett több millió, azonosítatlan illegális bevándorlót. Jól látszik, hogy a Soros-hálózat brüsszeli helytartói egyre agresszívebbek. Már-már beteges módon ragaszkodnak az illegális bevándorlás további erősítéséhez. Elég, ha csak a fű alatt elfogadtatni kívánt migránsvízumra vagy a névtelen migránsbankkártyákra gondolunk. A témában legutóbb a mániákusan bevándorláspárti Guy Verhofstadt ment neki a magyar embereknek és a miniszterelnöknek, csak azért, mert mi nem kívánunk bevándorlóország lenni. Az illegális migráció fenntartásáért és Soros politikájának érvényesítéséért megszállottan küzdő politikus alpári stílusában a politika trágyadombját emlegette, csak azért, mert a kormány intézkedéseinek eredményeként megvédtük hazánk és a schengeni övezet határait. Elfogadhatatlan, hogy Brüsszelből ilyen szavakkal illessék azt a nemzetet, amely kiáll Európa keresztény kultúrájának fennmaradásáért. Tisztelt Államtitkár Úr! Komoly veszélyforrás Európa megmaradásának szempontjából, hogy a brüsszeli bürokraták Soros érdekeit képviselve foggal-körömmel ragaszkodnak az illegális bevándorlás fenntartásához. Fentiekre figyelemmel kérdezem, hogy milyen jövő vár Európára, ha Guy Verhofstadt és társai kerülnek hatalomra jövő májusban. Köszönöm a szót. [[Taps a kormánypártok soraiból.]]
Köszönöm szépen, képviselő úr. Válaszadásra megadom a szót Soltész Miklós államtitkár úrnak.
Köszönöm a felvetését, tisztelt képviselő úr. Azt hiszem, láthattuk, hogyha egy demokrácia nem tökéletes, hogyha a demokráciát egyesek, pár tucatnyian akár egy Országgyűlésben, akár az Európai Unióban félreértelmezik, vagy csak saját maguk formájára akarják megváltoztatni, az hova vezet. Látjuk azt, hogy amikor Brüsszelben szavaztak néhány hónappal ezelőtt, és nem sikerült az ő irányukba elvinni a szavazást, akkor mit csináltak: kitaláltak egy teljesen új módszert, meghamisították az addigi joggyakorlatot, és most újraszavaztatják az embereket. Láthattuk itt az Országgyűlésben is, hogy ha a többség elfogad egy javaslatot, őnekik nem tetszik, akkor anarchiába akarják borítani az Országgyűlést is. Tisztelt Képviselőtársam! Egyértelmű a válasz arra a kérdésre, amit ön feltett: hogyha azok, akik most többségben vannak még egyelőre Európában, főleg Nyugat-Európában, ők megtartják a többségüket, akkor Európát meg fogják szállni. Akkor Európának abban az értelemben, amit az elmúlt évszázadokban megtapasztaltunk, megéltünk, történelme, hagyománya, kereszténysége és kultúrája teljes mértékben háttérbe fog szorulni. Egyértelmű a válasz: hogyha azok az emberek kerülnek hatalomra, akik egyébként semmiféle felhatalmazással nem rendelkeznek mindarra, amit most tesznek, akkor nagyon nagy bajba kerül Európa. Éppen ezért a magyar kormánynak három és fél éve teljesen egyértelmű a válasza: illegális bevándorlást nem engedünk, segíteni a bajbajutottaknak segítünk, de a segítség helyben kell hogy legyen, éppen ezért azt gondolom, hogy ez a követendő példa más nemzetek számára is és mindazoknak is, akik majd májusban szavazni fognak. Köszönöm szépen a kérdését. [[Taps a kormánypártok soraiból.]]
Köszönöm, Soltész államtitkár úr. Viszonválasz illeti meg Ágh Péter képviselő urat.
Köszönöm a szót. Tisztelt Elnök Úr! Miközben Guy Verhofstadt nem csinál mást, mint fröcsögve és gyűlölködve támadja Magyarországot, addig a kormány világos és egyértelmű felhatalmazás alapján azt teszi, ami a dolga: megvédi az országot, megvédi azért, hogy ne legyünk mi is bevándorlóország. Azt gondolom, hogy teljesen egyértelmű és világos, hogy Európa jövőjének történelmét most írjuk. Most van szükség arra, hogy megakadályozzuk azt a felelőtlen politizálást, ami eddig zajlott, annak a folytatását. Ezért egy óriási nagy küzdelemre van szükség most májusban, összefogásra hívjuk mindazokat a polgárokat, akik igenis azt gondolják, hogy felelős politizálásra van szükség Brüsszelben, felelős politizálásra van szükség az Európai Unióban, és ezért le kell győzni azt a tábort, amely a bevándorlást akarja erőltetni, és demokráciából akarja kioktatni a magyar embereket is. Guy Verhofstadt ebben az interjúban is arra utalt, hogy meg kell találni azt a formát, hogy mi az, ami a magyar parlamentet jobb belátásra tudja bírni, mi az, ami a magyar parlamentnek új döntési mechanizmust tud adni úgy, hogy ezt ők akarják írni, ők akarják irányítani. Azt gondolom, hogy mindez jól tükrözi azt, hogy miként viszonyulnak ők a demokráciához. Köszönöm a figyelmet. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra van lehetősége Soltész államtitkár úrnak.
Tisztelt Képviselő Úr! Verhofstadt elég kemény fába vágta a fejszét, mondhatnám azt is, hogy elég kemény almába harapott bele, néha látszik is rajta. Amikor Magyarország megvédését határoztuk el 2015-ben, akkor nem gondoltuk, hogy néhány év múlva azok, akik ócsároltak minket, azok, akik mindennek elmondták a magyar nemzetet és a magyar vezetőket, azok a nemzetek, akik szembefordultak velünk, azok néhány év múlva igenis követni fogják a magyar példát, és nemcsak hogy követik, hanem azokat a vezetőket elzavarják, akik mindezt nem akarják megtenni, azaz nemzeteik és Európa megvédését. Én biztos vagyok benne, hogy az európai emberek többsége lassan most már felébred, biztos vagyok benne, hogy az európai embereknek a többsége észreveszi, hogy az a ’68-as anarchista társaság, akit az ön által is említett úriember ha egyáltalán lehet annak nevezni is képvisel, előbb-utóbb el kell hogy tűnjön Európa politikai színpadáról. Köszönöm szépen a kérdését és a felvetését. [[Taps a kormánypártok soraiból.]]
Köszönöm, Soltész államtitkár úr. Tisztelt Országgyűlés! Jakab Péter képviselő úr nincs a teremben, ezért haladunk tovább. Földi László jegyző úr, a KDNP képviselője, azonnali kérdést kíván feltenni az innovációért és technológiáért felelős miniszter úrnak: „Mit tesz a fogyasztóvédelem az ünnepek előtt a vásárlók védelmében?” címmel. A miniszter úr kérésére Cseresnyés Péter helyett Kara Ákos államtitkár úr készül a válaszra. Elfogadja, jegyző úr, képviselő úr? [[Földi László: Elfogadom.]] Igen, öné a szó, Földi László képviselő úr.
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Képviselőtársaim! Karácsony közeledtével érdemes szólni arról, hogy ebben az időszakban mire figyeljenek fokozottabban a fogyasztók. A fogyasztóvédelemre is nagyobb feladat hárul ilyenkor, hiszen az ő kötelességük a különféle lehetséges fogyasztóvédelmi problémák minimalizálása, illetve azok megelőzése, kiszűrése. A leggyakoribb árucikkek ilyenkor a karácsonyi fényfüzérek és egyéb világító dekorációs eszközök, amiket már az ünnepeket megelőző időszakban is használnak a vásárlók akár kinti, akár benti díszítésként. De ugyanilyen fontos odafigyelni az internetes vásárlásra is. Ezen a területen komoly eredmény már, hogy a korábbi időszak 54 százalékos problémaarányát sikerült 13 százalékosra csökkenteni. Tisztelt Államtitkár Úr! A Fogyasztóvédelemi Hatóság a karácsonyt megelőző időszakban fokozottabban ellenőrzi a vásárokat, üzleteket, ajándékboltokat, a vállalkozások és a családok védelme érdekében. [[15.50]] A fogyasztóvédelmi ellenőrzések során egyebek közt vizsgálják a megfelelő ártájékoztatást, hiteles mérőeszközöket használnake és azt, hogy a vásárló kapotte blokkot a vásárláskor. A híradásokból is tudjuk, hogy az elmúlt időszakban már több száz vállalkozást ellenőriztek a Fogyasztóvédelmi Hatóság szakemberei. Éppen ezért kérdezem a tisztelt államtitkár urat: hogyan értékeli az eddigi fogyasztóvédelmi ellenőrzéseket, milyen tendenciát tapasztaltak a fogyasztókat érintő jogsértések tekintetében? Karácsony előtt milyen helyszíneken terveznek további ellenőrzéseket? Milyen további intézkedéseket foganatosítanak a hatóságok a fogyasztók védelme érdekében? Tisztelettel várom válaszát. [[Taps a kormánypártok soraiban.]]
Köszönöm, képviselő úr, jegyző úr. Válaszadásra megadom a szót Kara Ákos államtitkár úrnak.
Köszönöm szépen a szót. Tisztelt Elnök Úr! Tisztelt Képviselőtársam! Tisztelt Képviselőtársaim! Az Innovációs és Technológiai Minisztérium által elrendelt országos fogyasztóvédelmi vizsgálat a magyar családok biztonságos karácsony előtti készülődését szolgálja. A korábbi évekhez hasonlóan a Fogyasztóvédelmi Hatóság idén is fokozottan ellenőrzi az ünnepi időszak jellegzetes termékeit. A karácsonyi vásároknál, kitelepüléseknél az árfeltüntetés mellett a mérőeszközök meglétét, hitelességét, a fogyasztói igények érvényesítéséhez elengedhetetlen nyugtaadást és a panaszügyintézésről szóló fontos tájékoztatást ellenőrzik.A karácsony előtti ellenőrzések során is érvényesül az az elv, hogy a Fogyasztóvédelmi Hatóság elsősorban konzultatív szemléletű, tehát a kkv-k esetében első alkalommal csak figyelmeztetés és nem bírságkiszabás történik. Mivel egyre többen szerzik be az ajándékokat az interneten, ezért az Innovációs Minisztérium IT-laboratóriuma az egész éves ellenőrzés mellett novembertől már kiemelten vizsgálja a webáruházakat is. Az ellenőrzések további kiemelt területe a termékbiztonság, azaz a veszélyes termékek kiszűrése az üzletekben, a webáruházakban és természetesen az említett ünnepi vásárokban is. A biztonság jegyében példaként említhető, ahogy képviselő úr is az előbb említette, a fényfüzérek és az úgynevezett világító díszek vizsgálata, amelynek eredményeként a Fogyasztóvédelmi Hatóság több veszélyes terméket is kivont a forgalomból. Az ellenőrzések a vásárlók mellett a tisztességes és jogkövető vállalkozások érdekeit is szolgálják, tisztelt képviselőtársaim. [[Taps a kormánypártok soraiban.]]
Köszönöm, Kara Ákos államtitkár úr. Viszonválasz illeti meg Földi László képviselő urat, jegyző urat.
Köszönöm a szót, elnök úr. Tisztelt Államtitkár Úr! Köszönöm válaszát. Mindenféleképpen fontos, mert laikusok vagyunk sok esetben, főleg elektronikus cuccoknál például én mindenféleképpen; és nem mindegy, hogy mit veszek, mit viszek haza, az unokáim, ha játszanak ezekkel a dolgokkal, mennyire biztonságos, mennyire problémás ez a dolog. Tehát én mindenféleképpen fontosnak tartom, és azt is fontos kiemelni, hogy nem a vállalkozások ellenében megy ez a vizsgálati módszer meg ez a vizsgálat, hanem pontosan a vállalkozások érdekében is megy, mert ez nemcsak a fogyasztót védi meg, hanem megvédi a vállalkozásokat is. Nagyon bízom benne, hogy a Fogyasztóvédelmi Hatóság segítségével minden magyar családnak boldog karácsonya lesz. Köszönöm válaszát. [[Taps a kormánypártok soraiban.]]
Köszönöm szépen, képviselő úr, jegyző úr. Viszonválaszra van lehetősége államtitkár úrnak.
Köszönöm a szót, elnök úr. Tisztelt Képviselő Úr! Tisztelt Képviselőtársaim! Az Innovációs és Technológiai Minisztérium kiemelt célja, hogy folyamatos aktív fogyasztóvédelmi jelenléttel, rendszeres ellenőrzésekkel hozzájáruljon a magyar családok nyugodt karácsonyi készülődéséhez, az ünnepek békéjéhez és biztonságához. Képviselőtársam is használta a biztonság kifejezést, számunkra is ez elsőrendű kérdés. A fogyasztóvédelem ellenőrzései egész évben, decemberben folyamatosak lesznek továbbra is az elkövetkezendő napokban karácsony ünnepéig vásárokban, üzletekben is. Ugyanakkor a magyar vásárlók, családok és tisztességes vállalkozások nem csak az ünnepi időszakban számíthatnak a fogyasztóvédelemre. 2019-ben is ellenőrizzük például az e-kereskedelmet, és továbbra is nagyon fontosnak tartjuk a termékbiztonságot. A gyermekek biztonsága érdekében újra ellenőrizzük majd a nyári táborokat, kalandparkokat, az idősek védelmében pedig az árubemutatókat is, ahol korábban nagyon hatékony lépéseket tudtunk hozni a kormányzat döntéseivel. Köszönöm szépen megtisztelő türelmüket. [[Taps a kormánypártok soraiban.]]
Köszönöm, Kara Ákos államtitkár úr. Tisztelt Országgyűlés! Megállapítom, hogy Korózs Lajos képviselő úr, Arató Gergely és Gréczy Zsolt képviselő urak nincsenek a teremben. Ezért Kovács Sándor, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Milyen intézkedéseket tett a kormány annak érdekében, hogy Magyarországon érvényesüljön a gyűlöletkeltéssel szembeni zéró tolerancia?” címmel. Kérdezem képviselő urat, elfogadjae válaszadásra a miniszter úr által kijelölt Soltész Miklós államtitkár urat. [[Jelzésre:]] Jelzi képviselő úr, hogy igen. Öné a szó, Kovács Sándor képviselő úr.
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Mint mindenki előtt ismert, a közelmúltban nyílvánosságra került egy májusi, a Jobbik tisztújító kongresszusán készült hangfelvétel, amelyen a párt országgyűlési képviselője, Szávay István azzal hencegett, hogy leütött egy zsidó származású nőt egy szórakozóhelyen. A hangfelvételen egyéb, származásra vonatkozó durva kijelentéseket is tett, amelyek már önmagukban is megalapozhatják a gyűlölet bűncselekmény elkövetését. Szávay István ígérete ellenére még mindig nem adta vissza mandátumát, és a Jobbik továbbra is tagjai között tudja a politikust.A 2010-es kormányváltást megelőzően hasonló stílusú, a köznyugalmat súlyosan zavaró megnyilvánulások sokaságával találkozhattunk az országban. Emlékezzünk vissza, amikor Budapest utcáin szabadon vonulhattak olyan szervezetek, amelyek antiszemita, gyűlöletkeltő mondatokat és elveket tűztek zászlajukra. A baloldali pártok által vezetett kormányok csak asszisztáltak ezekhez a cselekményekhez, de érdemi lépést nem tettek az ellen, hogy ilyen szervezetek és őket képviselő személyek ne terjeszthessék nyíltan félelemkeltő, erőszakos nézeteiket. A szocialista-liberális kormányok csődje összekovácsolta és felerősítette a szélsőséges hangokat, amelyek egyik ilyen képződménye a Jobbik volt. A 2010-es választásokat követően Magyarország Kormánya minden eszközt bevetett annak érdekében, hogy visszaszorítsa a szélsőségeket. Jól látható, hogy ez sikerült, hiszen ma Magyarország a világ egyik legbiztonságosabb országa, ahol félelem nélkül élhetnek az emberek, ellentétben Európa egyes csúcsdemokráciáival, ahol mindennapossá váltak az antiszemita megnyilvánulások, a vallási és etnikai közösségek közötti feszültségek. Az elhangzottakra tekintettel kérdezem tisztelt államtitkár urat: milyen intézkedéseket tett a kormány annak érdekében, hogy Magyarországon érvényesüljön a gyűlöletkeltéssel szembeni zéró tolerancia? Köszönöm megtisztelő figyelmüket. [[Taps a kormánypártok soraiban.]]
Köszönöm, Kovács Sándor képviselő úr. Válaszadásra megadom a szót Soltész Miklós államtitkár úrnak.
Köszönöm a szót, elnök úr. Tisztelt Országgyűlés! Tisztelt Képviselő Úr! Ha nemzetközi szervezetek vezetőivel Magyarországon találkozunk és beszélünk, akkor érdekes módon nem ugyanazt halljuk vissza, mint sokszor nyugat-európai vagy észak-amerikai sajtótermékeknek legalábbis egyes részéből. Elismerik azt a hatalmas nagy törekvést és azt a sok-sok pozitív döntést, amit a magyar kormány egyébként a magyar emberek többségének akaratából megtesz a magyarországi zsidó közösségekért. Már csak azért is meg kell ezt tennünk, mert Európa harmadik legnagyobb közössége Magyarországon él, Közép-Európán belül pedig a legnagyobb. Éppen ezért nagyon sok olyan lépést tettünk meg az elmúlt nyolc évben, amelynek gyakorlata ma már teljesen természetes a magyar közösségen belül és a zsidóságon belül élők érdekében.Ha csak azt nézzük, hogy az egyházi törvényen belül, 32 bevett egyházon belül ott van három zsidó felekezet, ez nagyon fontos. Ők maguk kórházakat, óvodákat, iskolákat tarthatnak fönn, és ez mind-mind az elmúlt évek tulajdonképpen erősödő tendenciájának köszönhetően egyre több ember ellátását is szolgálja. Mindenképp fontos, hogy zéró toleranciát hirdettünk meg jogszabályi kereteken belül, és nem engedjük azt, amit ön is említett, hogy fölvonuljanak olyan emberek, akik a gyűlöletet szítják, másik oldalról pedig a karhatalmi szervek becsukott szemmel vagy széttárt karokkal nézik az ilyen gyűlöletkeltő felvonulásokat. Mindenképp fontos az szerintem, hogy magyar támogatással megvalósulhat az Európai Unió minden államára kiterjedő antiszemitizmus-monitoring. Érdekes, hogy egyébként ezzel kapcsolatban tiltakoztak balliberális szervezetek. Érdekes, amikor mi az antiszemitizmus ellen lépünk föl bármelyik országban, így leginkább Magyarországon, azt ők nem tudják tolerálni, de ha mi hasonló lépést megteszünk más országban [[Az elnök a csengő megkocogtatásával jelzi az idő leteltét.]] akkor pedig pont az ellenkezőjét állítják és teszik. Köszönöm szépen a felvetését, kérdését. [[Taps a kormánypártok soraiban.]] [[16.00]]
Köszönöm, államtitkár úr. Egyperces viszonválaszra van lehetősége Kovács képviselő úrnak.
Köszönöm szépen. Tisztelt Államtitkár Úr! Engedje meg, hogy otthonról hozzak néhány példát, hiszen nemrégiben keresett meg egy zsidó szervezet, hogy Csengerben, ahol köztudottan egy nagyon híres zsidó rabbi van eltemetve, szeretnének olyan turisztikai központot nyitni, ahol ezt a fajta hitbéli elkötelezettségüket tudják gyakorolni, látogatni tudják. De emellett meg kell említenem annak a választókerületnek a roma lakosságát is, akikkel közösen tudunk ünnepelni mindenféle félelem nélkül. Úgyhogy köszönöm szépen a kormány eddigi munkáját és azt a zéró toleranciát, amit ezeknek a kisebbségeknek a védelmében, illetve a többségi társadalom érdekében megtett. Köszönöm szépen megtisztelő válaszát. [[Taps a kormánypártok soraiban.]]
Köszönöm szépen. Államtitkár úrnak viszonválaszra van lehetősége.
Tisztelt Képviselő Úr! Az elmúlt évek során Kaposváron, Debrecenben, Győrben, Székesfehérváron, Szegeden, Pécsett, Vácon, Mádon, Keszthelyen, Kiskunhalason, valamint a határon túl akár a Partiumban, akár pedig Beregszászon, akár pedig Szabadkán, tehát Kárpátalján és Délvidéken is tucatnyi zsinagógát újítottunk meg, vagyis segítettünk azoknak a megújulásában, pontosan azért, mert a megmaradásnak az egyik alapja egyébként nem csak őnáluk, nemzetiségeknél is igaz ez , hogyha a vallásukat tudják gyakorolni. Sajnos elég szomorú összehasonlítást tudnánk mondani, hogy az elmúlt évek során mi történt egyébként Franciaországban, Németországban és sok nyugat-európai országban, ahol inkább növekszik most már az antiszemitizmus, ahonnan inkább menekülnek most már a zsidó közösségek, és egyre kevésbé tudják gyakorolni mind kulturális programjaikat, mind pedig ami még fontosabb zsidó vallásukat is, és ezzel egyértelműen azt látjuk, hogy mindez azért van, mert ahogy a migráció növekszik, ahogy az erőszakos migráció növekszik [[Az elnök csenget.]] bizony az ellenkező hatását váltja ki a szemitizmus, illetve az antiszemitizmus kapcsán. Köszönöm szépen a felvetést. [[Taps a kormánypártok soraiban.]]
Köszönöm, Soltész államtitkár úr. Tisztelt Országgyűlés! Rig Lajos képviselő úr és Z. Kárpát Dániel képviselő úr nem tartózkodik a teremben. Ezzel az azonnali kérdések napirendi pontot lezárom. Áttérünk a kérdésekre. Jakab Péter képviselő úr nincs a teremben, Bangóné Borbély Ildikó nincs a teremben, Gréczy Zsolt képviselő úr, Ungár Péter képviselő úr, Tordai Bence képviselő úr nincsenek a teremben. Megadom a szót Dunai Mónika képviselő asszonynak, a Fidesz képviselőjének, aki kérdést kíván feltenni az emberi erőforrások miniszterének: „Miért nem támogatja Soros a családpolitikánkat?” címmel. Dunai Mónika képviselő asszonyt illeti a szó.
Köszönöm szépen a szót. Tisztelt Elnök úr! Tisztelt Államtitkár Asszony! Tisztelt Államtitkár Urak! Ma nemcsak Magyarország, de egész Európa is az előtt a kérdés előtt áll, hogy a migrációt választjuk megoldásként a népesedési kihívásainkra, vagy pedig a gyermekvállalás támogatását. Jelenleg két álláspont ütközik Európában: azoké, akik bevándorlással akarják kezelni a demográfiai problémákat, és a közép-európai, magyar álláspont, amely szerint a demográfiai gondokat saját erőforrásainkra támaszkodva kell megoldanunk. Mi a Fidesz-KDNP-ben az elmúlt években azon dolgoztunk, hogy a családokat megerősítsük, hogy a lehető legtöbb támogatást megadjuk a szülőknek és a leendő szülőknek, hogy gyermekeket vállaljanak, gyermekeket neveljenek. Ennek köszönhetően az elmúlt években egyre szélesebb körű támogatásban részesülnek a családok. Ezzel szemben Bauer Tamás, a Demokratikus Koalíció politikusa arról értekezett, hogy a demográfiai helyzet kezelésére a bevándorlás hatékonyabb módszer, mint a gyermekszületés, továbbá diszkriminatívnak tartja az egynemű párokkal szemben a gyermekek apához és anyához fűződő jogait, és függetlenné tenné a munkavégzéstől a családoknak adott támogatásokat. Az MSZP pedig tagadja, hogy létezne szülőket és gyermekeket is támogató családpolitika Magyarországon. A probléma az itt, hogy az ellenzék azt sem érti, miért fontos, hogy több magyar gyermek szülessen, és mi a baj a bevándorlással. Mi a Fidesz-KDNP-ben maximálisan támogatjuk a családokról szóló nemzeti konzultációt, amelynek során minden állampolgárt megkérdeztünk a családok védelméről, ami jó iránymutatást fog adni, hogy a magyar család- és népesedéspolitika minél erőteljesebb, eredményesebb és még hatékonyabb legyen. Tisztelt Államtitkár Asszony! Kérdezem, miért szükségszerű a magyar családok támogatása az illegális migráció helyett. Köszönöm a figyelmet. [[Taps a kormánypártok soraiban.]]
Köszönöm, Dunai Mónika képviselő asszony. A válaszadásra megadom a szót Novák Katalin államtitkár asszonynak.
Köszönöm szépen a szót, tisztelt elnök úr. Tisztelt Elnök Úr! Tisztelt Képviselő asszony! Tisztelt Képviselőtársak! A kérdés valóban az nemcsak Magyarország, hanem egész Európa számára, hogy milyen megoldást választunk a demográfiai problémáink orvoslására. Nincsen ma olyan európai ország, ahol elegendő gyermek születne, egyik országban sem éri el a születések száma azt a szintet, hogy akár csak meg tudják tartani a népességüket. Így van ez Magyarországon is, ezért döntöttünk mi 2010-ben úgy, hogy a családok támogatását előtérbe helyezzük. Mi nem tömeges betelepítésekkel, nem migrációval, hanem a gyermekvállalás támogatásával szeretnénk választ adni a népesedési kihívásainkra. Ezért dupláztuk meg 2010-hez képest 2019-re a családtámogatásokra fordított összegeket, ezért vezettük be a gyed extrát, ezért vezettük be a családi adókedvezményt, ezért indítottunk el egy nagyon komoly otthonteremtési programot, ezért támogatjuk a munka és a család összeegyeztetését, ezért segítjük a lehető legtöbb eszközzel a felelős módon való gyermekvállalást és a gyermeknevelést, említhetném itt akár az ingyenes gyermekétkezést vagy az ingyenes tankönyveket vagy éppen az Erzsébet-táborokat. Az eredményeink is megvannak már, hiszen húsz éve nem volt ilyen magas a gyermekvállalási kedv, vagy húsz éve nem kötöttek annyi házasságot, mint amennyit a tavalyi évben. Nem dőlhetünk ugyanakkor hátra, még mindig van hova előrelépnünk, még mindig vannak előttünk döntések. Ezért indítottunk egy széles körű nemzeti konzultációt a bennünket érintő legfontosabb sorskérdésekről. Az alapvető kérdés az, hogy milyen megoldást válasszunk a jövőre nézve, továbbra is a családok támogatásában, a magyar gyermekek születésében, a vágyott gyermekek születésének támogatásában látjuke a magyar jövőt mi úgy gondoljuk, hogy igen , ebben kérünk megerősítést. Emellett fontos további kérdések is felmerülnek a nemzeti konzultációban, akár a gyermekeknek az anyához és apához, illetve a felelős gyermekneveléshez való joga, akár a főállású anyaság kérdése, a munka és a család összeegyeztetésének a további lehetősége. Tehát ezért is kérünk mindenkit arra, hogy éljen demokratikus lehetőségével, töltse ki a nemzeti konzultációt. Köszönöm szépen, hogy meghallgattak. [[Taps a kormánypártok soraiban.]]
Köszönöm, Novák Katalin államtitkár asszony. Tisztelt Országgyűlés! Pintér Tamás képviselő úr, Szabó Sándor képviselő úr, László Imre képviselő úr nincsenek a teremben, ezért Herczeg Tamás, a Fidesz képviselője következik, aki kérdést kíván feltenni a Miniszterelnökséget vezető miniszter úrnak: „Milyen fejlesztésekkel támogatja Békéscsabát a Kormány a Modern Városok Program keretében?” címmel. Herczeg Tamás képviselő urat illeti a szó.
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Mindenekelőtt szeretném köszönetemet kifejezni Magyarország Kormányának azért, mert a „Modern városok” program keretei között stratégiai partnerként tekint Békéscsabára. Ennek köszönhetően állíthatom, hogy a békési megyeszékhely az egyik legjelentősebb összegű támogatással bír a program keretében, és azt is elmondhatjuk, hogy az egy főre eső támogatás tekintetében, tehát a „Modern városok” programból a lakosságszámot illető egy főre eső támogatások tekintetében is kimagaslóan szerepel a város. A békési megyeszékhely tehát az egyik legjelentősebb összegű támogatással bír, ugyanis a régiós fejlesztések tekintetében több mint 450 milliárd forintnyi fejlesztési forrást biztosított eddig számára a kormány. 378 milliárd forintnyi támogatásnak köszönhetően épülhet meg a Békéscsabát Kecskeméttel összekötő, nagyon várt gyorsforgalmi út, beleértve a Békéscsaba-Nagykőrös, valamint a Nagykőrös-Kecskemét közötti szakaszt is. Ezen beruházás mellett a régiót tekintve még több közlekedésfejlesztési projekt is megvalósításra kerül, amelyekkel az országos hálózatba bekapcsolódva új perspektívák nyílnak meg a régióban élők számára. A közlekedésfejlesztés mellett kiemelten fontosak a különböző gazdaságélénkítési projektek is, amelyeknek köszönhetően a régió vonzóvá válhat a befektetők és a gazdasági élet egyéb szereplői számára, az pedig a gyakorlatban is igazolt tény, hogy az említett fejlesztési beruházások eredményeként javul az itt élő polgárok életminősége, új munkahelyek létesülnek, a családok biztos jövedelemforráshoz jutnak, nő a fogyasztás, erősödik a szolgáltatói szektor, valamint fellendül, fellendülhet a turizmus. [[16.10]] Az élet különböző területeit érintő programelemek megvalósulása várható ebben a kormányzati ciklusban a békéscsabaiak számára, értve ez alatt a közoktatást, a sportot, a szakképzést, a helyi közlekedést, a felsőoktatást. A „Modern városok” program keretében nyújtott támogatásoknak köszönhetően a Békéscsabán és annak vonzáskörzetében lakók életminősége javulni fog, valamint az élet különböző területein megragadható lehetőségeik száma növekvő tendenciát mutat majd. Mindezek alapján tisztelettel kérdezem a miniszter, illetve az államtitkár urat, hogy milyen fejlesztésekkel támogatja Békéscsabát a kormány a „Modern városok” program keretében. [[Az elnök a csengő megkocogtatásával jelzi az időkeret leteltét.]] Várom államtitkár úr megtisztelő válaszát. Köszönöm szépen a szót. [[Taps a kormánypárti padsorokban.]]
Emlékeztetem a képviselő urat, hogy kettő percre lett volna lehetőség. Elnézést, hogy nem figyelmeztettem korábban. Megadom a szót a válaszadásra Soltész Miklós államtitkár úrnak.
Köszönöm a szót, elnök úr. Rövid két perc arra, hogy mindent föl lehessen sorolni az ön felvetésére. Biztos, hogy keretbe kell helyezni ezt a hatalmas nagy támogatást, amit kap a város. Először is, 2010 előtt teljes leépítése volt a térségnek, egész Békésnek, így Békéscsabának is, aminek következtében munkahelyek vesztek el, a termelők nem találták akkora értelmét a termelésnek, ezért mezőgazdasági területeket hagytak adott esetben szabadon, és sorolhatnám azt a sok-sok rossz, negatív döntést, amit az előző, szocialista-liberális kormány döntései következtében megszenvedett a térség, így Békéscsaba is. Ezért első lépésben teljesen egyértelmű volt, hogy a városnak a helyzetét kell konszolidálni. Az a jelentős támogatás, amit a konszolidáció során megkapott Békéscsaba, őket, a várost is nagymértékben segítette. A második: valóban, a „Modern városok” program szerződésének megkötésére volt szükség. 455 milliárd forintot kap az elkövetkező években, illetve kapott már Békéscsaba. Ebből már 128 milliárd forintra tulajdonképpen le is szerződtek, és több mint 105 milliárd forintból, ami talán az egyik legfontosabb, infrastrukturális fejlesztéseket hajtottak végre, leginkább az útépítések kapcsán. De föl kell sorolnom azokat is, illetve érdemes fölsorolni, hogy mi az, amit még megcéloz Békéscsaba tekintetében a „Modern városok” program: munkahelyteremtés cégek támogatásán keresztül, a tudás egyetemi lehetőségekkel; a sport, ami mindenképp fontos a fiatalok számára, és a turizmus azért is, hogy mások is fölkeressék Békéscsabát és környékét. Köszönöm szépen képviselő úrnak is, a város jelenlegi vezetésének és mindenkinek, akik Békéscsabáért sokat tettek, hogy mindezt a közös lehetőséget, amit a kormánnyal együtt megtettek és megtesznek a jövőben, azzal szolgálják az ott élő emberek életét. Köszönöm szépen a kérdést. [[Taps a kormánypárti padsorokban.]]
Köszönöm, Soltész államtitkár úr. Tisztelt Országgyűlés! Hegedűs Lorántné képviselő asszony nincs a teremben, így a kérdések napirendjét lezárom. Tisztelt Országgyűlés! Most előterjesztések tárgysorozatba-vételi kérelmének tárgyalása következik. A DK képviselőcsoportja indítványozta, hogy az Országgyűlés döntsön a hajléktalanok védelméről szóló T/3529. számú törvényjavaslat tárgysorozatba vételéről. A tárgysorozatba vételt a Népjóléti bizottság utasította el. Tisztelt Országgyűlés! Megállapítom, hogy a tárgysorozatba vételre kért előterjesztések benyújtói nincsenek jelen az ülésteremben. Az országgyűlési törvény 39. § (2) bekezdése alapján az előterjesztő ugyanakkor csak a napirenden lévő, azaz tárgysorozatban lévő indítványok esetében köteles jelen lenni. Erre tekintettel és figyelemmel a házszabály értelmező rendelkezései 158. §-ának 17. pontjára, a tárgysorozatba-vételi kezdeményezések esetében az egyes indítványokat benyújtó képviselők távolléte nem akadályozza a viták lefolytatását. Ennek megfelelően az elfogadott napirend szerint folytatjuk munkánkat. Tisztelt Országgyűlés! Így tehát most képviselőcsoportonként egy-egy képviselő kettő-kettő perces időkeretben, valamint az elsőként szólásra jelentkező független képviselő szintén kétperces időkeretben ismertetheti álláspontját. Megkérdezem, hogy vane jelentkező. [[Jelzésre:]] Igen. Megadom a szót Volner János független képviselő úrnak.
Köszönöm szépen. Tisztelt Képviselőtársaim! Miután a baloldali és liberális parlamenti frakciók kivonultak a teremből, mi itt maradtunk elvégezni azt a munkát, amit egy országgyűlési képviselőnek el kell végeznie, szeretnék hozzászólni ehhez a javaslathoz is. Mint talán emlékeznek rá, képviselőtársaim, a közelmúltban elképesztő hisztéria vette a balliberális oldalon kezdetét a hajléktalanokkal kapcsolatos jogszabályváltozásokkal összefüggésben. Rendkívül hevesen reagáltak arra a politikusok, ami történt, illetve elképesztő túlzásokba estek, mint ahogy az előttünk fekvő javaslat is mutatja. Miről is van szó? A fővárosnak, elsősorban a fővárosnak különböző közterületeit, különböző forgalmas, turisták által is sűrűn látogatott közterületeit gyakorlatilag elöntötték a szeméthalmok, ellepték azok az emberek, akik ott nagyon sokszor gyakorlatilag saját ürülékükben, hányadékukban fetrengenek, koldulnak, embereket zaklatnak. Ez ellen a Jobbik korábban még egyébként szót emelt, mi magunk is, én magam is szót emeltem, itt az Országgyűlésen belül is ismertettük az erre vonatkozó javaslatainkat. Mi akkor még rendpárti politikai erőhöz tartoztunk Jobbik néven, akkor még fontos volt az, hogy a fővárosi közterületeket és mindenhol, ahol hasonló rendetlenség van, rendbe tegyük, helyreállítsuk a törvényes állapotokat. A Mi Hazánk képviselőcsoportja ugyanezt szeretné tenni ezúttal is. Mi azt támogatjuk természetesen, hogy ezeket az áldatlan állapotokat számolja föl a kormány, és ennek érdekében tegyen előremutató intézkedéseket, azonban nagyon fontosnak tartjuk azt is elmondani, hogy fontos a szociális ellátás terén történő előrelépés is, így a hajléktalanellátó-rendszert [[Az elnök a csengő megkocogtatásával jelzi az időkeret leteltét.]] fejleszteni kell, és gondoskodni kell arról, hogy ezek az emberek minél nagyobb számban visszatérjenek a munkaerőpiacra. Így lesz teljes az összkép. Köszönöm szépen. [[Taps a kormánypárti padsorokban.]]
Köszönöm, Volner János képviselő úr. Megkérdezem, hogy kíváne még valaki hozzászólni. [[Jelzésre:]] Zombor Gábor két percre kért szót. Zombor Gábor képviselő urat illeti a szó.
Köszönöm szépen a szót, elnök úr. Tisztelt Képviselőtársaim! Nem az időt szeretném húzni, de a Népjóléti bizottságban, ahol együtt vagyunk Volner képviselő úrral is, többször tárgyaltunk erről a kérdésről. A törvénymódosítás elfogadása után a Népjóléti bizottság elhívta Fülöp államtitkár urat ebben a kérdésben, hogy minden részletre kiterjedően adjon választ a kérdéseinkre.Úgy gondolom, hogy egy olyan humánus, emberséges hozzáállást és szakszerűséget tapasztaltunk és azóta is ezt tapasztaljuk, és minden olyan kérdésre megnyugtató választ kaptunk, ami után azt kellett mondanunk a bizottsági ülésen, hogy ennek az inkább csak hisztériakeltésnek szánt újabb törvényjavaslatnak a támogatására nem hajlandó a kormánypárti többség. Még egyszer mondom, hogy az elmúlt időszak tapasztalatai is azt mutatják, hogy igenis ezzel a hozzáállással mind a rendőrség, mind a szociális munkások, mind pedig a hivatali szervek részéről emberségesen megoldható ez a kérdés. Köszönöm szépen. [[Taps a kormánypárti padsorokban.]]
Köszönöm szépen, Zombor Gábor képviselő úr. Megkérdezem, kíváne még valaki hozzászólni. [[Senki sem jelentkezik.]] Jelentkezőt nem látok. Az előterjesztő Arató Gergely nem tartózkodik a teremben. Így tisztelt Országgyűlés, a döntésre a szerdai ülésnapon kerül sor. Az MSZP képviselőcsoportja indítványozta, hogy az Országgyűlés döntsön a gyermekvállalás fokozottabb elismerése érdekében szükséges egyes intézkedésekről szóló H/3601. számú határozati javaslat tárgysorozatba vételéről. [[16.20]] A tárgysorozatba vételt a Népjóléti bizottság utasította el. Tisztelt Országgyűlés! Korábban megindokoltam azt, hogy a tárgysorozatba-vételi kezdeményezések esetében az egyes indítványokat benyújtó képviselők távolléte nem akadálya a viták lefolytatásának, ezért most képviselőcsoportonként egy-egy képviselő kétperces időkeretben, valamint az elsőként szólásra jelentkező független képviselő szintén kétperces időkeretben ismertetheti álláspontját. Megadom a szót a Jobbik képviselő asszonyának… [[Jelzésre:]] Jelez a gép, de nincs jelen, azonban jelen van Dúró Dóra képviselő asszony. Öné a szó.
Köszönöm a szót. Tisztelt Elnök Úr! Tisztelt Országgyűlés! A gyermekvállalás a legszemélyesebb közügy, és sajnos minden kormányzati erőfeszítés ellenére még mindig nem sikerült elérnünk a termékenységnek azt a szintjét össztársadalmilag, ami elengedő lenne ahhoz, hogy Magyarország lélekszámában is ismételten egy gyarapodó nemzetté váljon, ezért a Mi Hazánk Mozgalom természetesen minden olyan javaslatot, előterjesztést támogat, amely a gyermekvállalás fokozottabb elismerését tűzi ki céljául. Ugyanakkor fontos felhívni arra a figyelmet, hogy nem elég csupán anyagiakban gondolkodni, amiről egyébként ez a javaslat is szól, ez kifejezetten a gyermekneveléshez szükséges cikkek adóterhének mérséklését irányozza elő, ami már egy nagyon régi ellenzéki kezdeményezés, és valóban hozzásegítené a családokat ahhoz, hogy egy hosszú távon is kiszámítható jövőképet nyújtson számukra, így a gyermekvállalás biztonságosabbá is tudna válni. Ugyanakkor szemléletváltásra is szükség van, hiszen azok a berögződések, amelyek 30 éve még akár igazak lehettek egy társadalomban, ma nem feltétlenül igazak, gondolok itt például a munkavállalás és a családalapítás összeegyeztethetőségére, sőt arra, hogy meggyőződésem szerint azt is ösztönözni kell, hogy az anyák életkora minél kevésbé tolódjon ki, ami a felsőoktatásban való tömeges részvételnek is a következménye. Már Kopp Mária lefektette a családbarát felsőoktatásnak az alapjait, amely szemlélet, úgy gondolom, mindenképpen előremutató, ha nagycsaládokban gondolkodnak a magyar fiatalok, és hála istennek, a magyar fiatalok, ha megkérdezzük őket, az európai átlagnál több gyermeket szeretnének vállalni, de ezek a gyermekek sajnos nem tudnak megszületni. Úgy gondolom, hogy minden intézkedés, ami a gyermekvállalás elismerése irányába hat, támogatja azt, hogy ezek a gyermekek meg tudjanak születni, ezért a Mi Hazánk képviselőcsoportja támogatja ezt az előterjesztést. Köszönöm a figyelmet. [[Taps a független képviselők sorában.]]
Köszönöm, Dúró Dóra képviselő asszony. Megkérdezem, kíváne valaki hozzászólni. [[Nincs jelentkező.]] Jelentkezőt nem látok. Az előterjesztő nincs a teremben. A döntésre a szerdai ülésnapon kerül sor. Tisztelt Országgyűlés! Az MSZP képviselőcsoportja indítványozta, hogy az Országgyűlés döntsön a rokkantsági nyugdíjasok azonnali kártérítéséről szóló H/3464. számú határozati javaslat tárgysorozatba vételéről. A tárgysorozatba vételt a Népjóléti bizottság utasította el. Mint ahogy korábban jeleztem, a tárgysorozatba-vételi kezdeményezések esetében az egyes indítványokat benyújtó képviselők távolléte nem akadálya a viták lefolytatásának. Megkérdezem, hogy kíváne valaki hozzászólni a képviselőcsoportok részéről vagy a független képviselők részéről. [[Nincs jelentkező.]] Jelentkezőt nem látok. Az előterjesztő nincs a teremben. A döntésre a szerdai ülésnapon kerül sor. Az MSZP képviselőcsoportja indítványozta, hogy az Országgyűlés döntsön „Az „egyenlő munkáért egyenlő bér" elvének gyakorlati megvalósítása érdekében szükséges intézkedésekről” szóló H/3126. számú határozati javaslat tárgysorozatba vételéről. A tárgysorozatba vételt a Vállalkozásfejlesztési bizottság utasította el. Tisztelt Országgyűlés! Ahogy korábban jeleztem, az egyes indítványokat benyújtó képviselők távolléte nem akadálya a viták lefolytatásának. Most képviselőcsoportonként vagy a független képviselők részéről várok hozzászólót. [[Jelzésre:]] Megadom a szót Apáti István független képviselő úrnak.
Köszönöm a szót, elnök úr. Tisztelt Ház! Tisztelt Képviselőtársaim! A Mi Hazánk Mozgalom képviselőcsoportja támogatja ennek a javaslatnak a tárgysorozatba vételét. Teljesen mindegy, hogy ki nyújtja be az adott javaslatot, ha az előremutató, és jelen esetben a magyar munkavállalók érdekeit és a magyar munkabérek emelkedését célozza meg, akkor azt természetesen támogatjuk. Nemcsak azt, hogy a magyar bérszínvonal minél gyorsabban zárkózzon fel a nyugat-európai, ha úgy tetszik, az uniós bérszínvonalhoz, hanem leginkább azt is, hogy elsősorban az országon belüli béregyenlőtlenségek is próbáljanak csökkenni, úgy az állami szférában, mint a multinacionális vállalatok szintjén, illetve a mikro-, kis- és középvállalkozások vonatkozásában. Éppen ezért szükséges annak a felülvizsgálata, a többségi állami tulajdonban lévő vállalatoknál nagyon sürgősen felül kell azt vizsgálni, hogy mi okozhatja, hogy az ország különböző részeiben rendszerint a keleti országrészek kárára, a keleti országrészben dolgozó munkavállalók hátrányára jóval alacsonyabbak a munkabérek, mint a nyugati országrészben vagy, mondjuk, Közép-Magyarországon, főleg Budapesten. Ugyanez igaz egyébként a multinacionális vállalatokra is: az ő esetükben sem indokolt az, hogy ugyanaz a munkakör, ugyanaz az ellátott feladat, ugyanaz a munkaidő, mégis óriási a különbség, megint csak az északkelet-magyarországi munkavállalók kárára, illetőleg hátrányára. Végül, de nem utolsósorban pedig a mikro-, kis- és középvállalkozások számára olyan pályázatokat kell elindítani, olyan ösztönözőket kell bevezetni a rendszerbe, amelyek az ilyen típusú, teljesen indokolatlan, alaptalan és megmagyarázhatatlan egyenlőtlenségeknek a minél gyorsabb felszámolását célozzák meg. Köszönöm szépen. [[Taps a független képviselők sorában.]]
Köszönöm, Apáti képviselő úr. Az előterjesztő nincs a teremben, más jelzést felszólalásra nem kaptam. Tisztelt Országgyűlés! A döntésre a szerdai ülésnapon kerül sor. Tisztelt Országgyűlés! A Párbeszéd képviselőcsoportja indítványozta, hogy az Országgyűlés döntsön a „Magyarország 2019. évi központi költségvetéséről szóló 2018. évi L. törvény módosítása az Óbudai Gázgyár kármentesítésének érdekében” című, T/3046. számú törvényjavaslat tárgysorozatba vételéről. A tárgysorozatba vételt a Költségvetési bizottság utasította el. Korábban jeleztem, hogy a tárgysorozatba-vételi kezdeményezések esetében az egyes indítványokat benyújtó képviselők távolléte nem akadálya a viták lefolytatásának. Kérdezem, kíváne valaki hozzászólni a függetlenek részéről, a képviselőcsoportok részéről. [[Nincs jelentkező.]] Jelentkezőt nem látok. Az előterjesztő nincs a teremben. Tisztelt Országgyűlés! A döntésre a szerdai ülésnapon kerül sor. A Párbeszéd képviselőcsoportja indítványozta, hogy az Országgyűlés döntsön „A magyar állami szerveknek a volt macedón miniszterelnök jogerős bírósági ítélet előli Magyarországra szökésében történő közreműködését és érintettségét feltáró vizsgálóbizottság létrehozásáról” című, H/3731. számú határozati javaslat tárgysorozatba vételéről. A tárgysorozatba vételt az Igazságügyi bizottság utasította el. Korábban jeleztem, hogy az indítványokat benyújtó képviselők távolléte nem akadálya a viták lefolytatásának. Most megadom a szót az elsőként jelentkező független képviselő úrnak, Volner János képviselő úrnak.
Köszönöm szépen, elnök úr. Bár a baloldali és liberális ellenzék távozott, ennél a javaslatnál is kénytelenek vagyunk hozzászólni, és elvégezni azt a munkát, amit az előterjesztő nem tett meg, hiszen egyetértünk a javaslattal. Miről is van szó, képviselőtársaim? Jelentős port vert fel, jelentős botrányt okozott Magyarországon az, hogy a volt macedón miniszterelnököt Magyarországon gyakorlatilag befogadta a kormány, nem járt el ellene, nem adták ki ezt az embert az igazságszolgáltatásnak, az anyaországának. Mi ebben az ügyben számos kérdőjellel találkoztunk, és ezekre gyógyírt jelent az előttünk fekvő javaslat. Szükséges tisztázni, hogy a kormány miért tért el a normális menetrendtől, ami a hasonló személyek kiadatására vonatkozik, miért nem hajtották végre a kiadatási egyezményben foglaltakat, miért nem jártak el annak érdekében, hogy kiadják ezt az embert. [[16.30]] Hozzátartozik még a kérdések hosszú sorához az is, hogy a magyar diplomácia mit tett annak érdekében, ha egyáltalán tett ilyen lépést, hogy ez a bizonyos Gruevszki úr Magyarországra utazhasson. Csempésztéke magyar diplomaták ezt az embert Magyarországra? Ezzel kapcsolatban is vannak kérdőjelek. Közreműködötte a magyar diplomácia vagy éppen más igazságszolgáltatási, rendvédelmi vagy éppen alkotmányvédelmi feladatokkal megbízott szerv abban, hogy ez az ember ide, Magyarországra utazhasson, és itt bebocsátást nyerjen? Mely politikusokkal állt kapcsolatban Gruevszki úr? Kikkel tárgyalt arról, hogy a bebocsátása és a befogadása ilyen módon megtörténhessen? Ezek jogos kérdések, amelyek a mai napig nincsenek tisztázva. Azt kérem a tisztelt Országgyűléstől, hogy ezeknek a szakszerű és alapos kivizsgálását legyen kedves a javaslat támogatásával indítványozni, illetve maga is támogassa azt. Köszönöm szépen, elnök úr. [[Taps a függetlenek soraiból.]]
Köszönöm, Volner képviselő úr. Megkérdezem, kíváne még valaki hozzászólni. [[Nincs jelentkező.]] Jelentkezőt nem látok, előterjesztő nincs a teremben, így a döntésre a szerdai ülésnapon kerül sor.Tisztelt Országgyűlés! A Párbeszéd képviselőcsoportja indítványozta, hogy az Országgyűlés döntsön „Az Oktatási Minimum Programról” szóló H/2959. számú határozati javaslat tárgysorozatba vételéről. A tárgysorozatba vételt a Kulturális bizottság elutasította. Az előterjesztő távolléte nem akadálya a viták lefolytatásának, így megkérdezem, kíváne valaki hozzászólni. [[Jelzésre:]] Kettő percben megadom a szót Dúró Dóra képviselő asszonynak.
Köszönöm a szót. Tisztelt Elnök Úr! Tisztelt Országgyűlés! Ennek az „oktatási minimum” programnak a kidolgozása még az országgyűlési választásokat megelőzően zajlott, ugyanakkor nem tudtam a nevemet adni ehhez, és ennek az okait a következőkben ismertetem is önökkel. Három olyan területet emelnék ki, amellyel kapcsolatban nem tudok egyetérteni az ebben foglaltakkal. Az egyik a mindennapos testnevelés eltörlése, a másik a hit- és erkölcstannak szintén az eltörlése, illetve a hit- és erkölcstanórák kötelező voltának a megszüntetése, a harmadik pedig a cigányság integrációjának mindenáron való erőltetése. Mivel most két percben van lehetőségem hozzászólni, ezért nem tudom mind a három javaslatról, illetve pontról kifejteni részletesen a véleményemet, ezért kiválasztanám a mindennapos testnevelést, amellyel kapcsolatban a további teendőkre felhívnám az Országgyűlés figyelmét. A 2012-es bevezetése óta sokan reménykedtek abban, hogy a mindennapos testnevelés bevezetése majd nagyon fogja ösztönözni a kormányt, hogy az ehhez szükséges infrastruktúrát is biztosítsa, amely egyébként a kormányzat saját bevallása szerint sem állt rendelkezésre akkor, amikor ez a bevezetés megtörtént. Csakhogy az EMMI sajtóosztályának hivatalos tájékoztatása szerint 2012-2017 között országszerte összesen 21 tornatermet sikerült átadni, tehát huszoneggyel nőtt a tornatermek száma, miközben több mint egymillió gyermeknek tették kötelezővé a mindennapos testnevelésórákat, amelynek a következménye az lett, hogy vagy meg sem tartják ezeket az órákat, vagy olyan körülmények között, amelyek nem megfelelő igényességet biztosítanak a gyermekek számára. Tehát ha a bevezetést valóban követné egy ennél jóval kiterjedtebb infrastruktúra-fejlesztés, akkor lenne meg valóban a mindennapos testnevelés hatása, mert a mérések sem mutatják sajnos azt az előrelépést, amit ettől akár a kormányzat is elvárt volna. Köszönöm a figyelmet. [[Taps a függetlenek soraiból.]]
Köszönöm, Dúró Dóra képviselő asszony. Tisztelt Országgyűlés! Megkérdezem, kíváne még valaki hozzászólni. [[Nincs jelentkező.]] Jelentkezőt nem látok. Az előterjesztő nincs a teremben. Tisztelt Országgyűlés! A döntésre a szerdai ülésnapon kerül sor.Tisztelt Országgyűlés! Soron következik az egyes törvényeknek a Magyar Honvédség új szervezeti rendjének kialakításával összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3291. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Vécsey László képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6án tartott ülésén megtárgyalta az egyes törvényeknek a Magyar Honvédség új szervezeti rendjének kialakításával összefüggő módosításáról szóló T/3291. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 23 igen szavazattal, 4 nem ellenében, 1 tartózkodás mellett támogatta.Engedjék meg, hogy röviden kitérjek az előttünk fekvő törvényjavaslat fontosabb elemeire. Rögtön az elején meg kell említeni a közalkalmazottak jogállásáról szóló törvény módosítását, amelynek célja a jogállási törvények külföldi szolgálat miatt adható illetményre, illetve fizetés nélküli szabadságra vonatkozó szabályozásának egységesítése. A társadalombiztosítási nyugellátásról szóló törvény módosításának célja például a Magyar Honvédség költségvetési tervezéséhez szükséges létszám, összeg és életkori statisztika kimutatása, továbbá a Hjt.-ben és annak végrehajtási rendeleteiben meghatározott különböző, a nyugállományú katonáknak és a közeli hozzátartozóiknak, élettársaiknak nyújtható juttatások, költségtérítések, kedvezmények, támogatások mértékének megállapítása. További fontos része a törvényjavaslatnak a minősített adatok védelméről szóló törvény módosítása, amelynek célja egy hiányosság felszámolása, ami abból ered, hogy a magyar jog nem ismeri el minősített adatként a nemzetközi műveletekkel kapcsolatban keletkezett, felhasznált műveleti minősített adatok egy részét. A Magyar Honvédség nemzetközi műveletei során felhasznál olyan adatokat, amelyekhez való hozzáférést a műveletre vonatkozó követelményeknek megfelelően korlátozták. Azokban a műveletekben, amelyekben az adat kezelésének, felhasználásának követelményeit nem a NATO vagy az EU határozza meg, a Magyar Honvédség műveletekben részt vevő szervezetei, személyei úgy kezelnek műveleti minősített adatokat, hogy az nem tartozik a magyar jog hatálya alá, a magyar jog nem védi ezeket az adatokat. A fokozott védelmet indokolja, hogy a műveletben történő részvétel minden esetben országgyűlési felhatalmazás alapján történik, és a műveletre vonatkozó szabályokat az erre felhatalmazott intézmény minden esetben aláírja, vagyis a katonáknak ezeket az adatokat kezelni és a jogosulatlan hozzáféréstől óvni kellene, azonban az esetek egy részében erre nem terjed ki az Mv., MH Vtv., a büntető törvénykönyv és a többi vonatkozó jogszabály hatálya. A fentieken túl fontos változtatásokat tartalmaz még a honvédelemről és a Magyar Honvédségről, valamint a különleges jogrendben bevezethető intézkedésekről szóló törvény módosítása, a honvédek jogállásáról szóló törvény módosítása, valamint a központi államigazgatási szervekről és a kormány tagjai és az államtitkárok jogállásáról szóló törvény módosítása is. Tisztelt Képviselőtársaim! Az előbbiekben elhangzottakra figyelemmel megállapíthatjuk, hogy számos pozitív változást magában foglaló törvényjavaslat-csomagról beszélhetünk, ezért kérem szíves támogatásukat a törvényjavaslat elfogadásakor. Köszönöm a figyelmüket. Köszönöm a szót, elnök úr. [[Taps a kormánypárti padsorokban.]]
Köszönöm, Vécsey képviselő úr. Tisztelt Országgyűlés! Megkérdezem az előterjesztőt, kíváne felszólalni. [[Jelzésre:]] Államtitkár úr jelzi, hogy nem.Tisztelt Országgyűlés! Megadom a szót Hubay György képviselő úrnak, a kijelölt Honvédelmi és rendészeti bizottság előadójának.
Tisztelt Elnök Úr! Tisztelt Államtitkár Úr! Tisztelt Ház! A Honvédelmi és rendészeti bizottság mint kijelölt bizottság a 2018. november 22-i ülésén megvitatta a T/3291. számú, az egyes törvényeknek a Magyar Honvédség új szervezeti rendjének kialakításával összefüggő módosításáról szóló törvényjavaslatot. A törvényjavaslathoz képviselői módosító javaslat nem érkezett. [[16.40]] Azonban a bizottság tett egy módosítást, mégpedig a kodifikációs pontosítással kapcsolatban. Ennek figyelembevételével kérem tisztelettel a Házat és képviselőtársaimat, hogy támogassák a javaslatot. Köszönöm megtisztelő figyelmüket. [[Taps a kormánypártok soraiból.]]
Köszönöm, Hubay képviselő úr. Tisztelt Országgyűlés! Most a képviselői felszólalások következnek a napirend szerinti időkeretekben. A vita során kétperces hozzászólásra nincsen lehetőség. Megadom a szót Volner János független képviselő úrnak.
Köszönöm szépen. Tekintettel arra, hogy Németh Szilárd urat látom itt a padsorokban, képviselő úrhoz szeretnék azzal fordulni, hogy egy javaslatot tennénk. Ezt már megfogalmaztuk korábban egy ötpárti egyeztetés során is. A javaslatunk az, hogy érdemes lesz abba az irányba folytatni a kormányzati gondolkodást, hogy azoknak, akik önkéntes műveleti tartalékos vagy védelmi tartalékos besorolással honvédelmi feladataikat kívánják ellátni a jövőben, biztosítson az állam adókedvezményt a munkáltatóiknak, illetve maguknak a honvédelmi feladatot ellátó személyeknek, annak érdekében, hogy kompenzáljon bizonyos hátrányokat. Ha most arra gondolunk, hogy van egy migrációs krízishelyzet vagy valamilyen természeti katasztrófa, és ezeket az embereket adott esetben bevetik akár a károk felszámolására, megelőzésére, a lakosság megmentésére vagy mondjuk, az önkéntes műveleti tartalékosok esetén elvonuló állományként akár hátországvédelmi feladatokra is, akkor fontos az, hogy ezeknél az embereknél a munkáltató felé azokat a hátrányokat, amelyeket egy ilyen katonának az elvezénylése okoz, valamilyen úton-módon kompenzálja az állam. Kérem tehát Németh Szilárd urat, hogy továbbítsa ezt a kormányzat részére. Ez egy szakmai javaslat, több nemzetközi példát ismerünk rá, ezt részletesen ismertettük annak idején az ötpárti egyeztetésen, ha kell, akkor ezt meg fogjuk majd a későbbiek folyamán is tenni. Ezt legyen kedves támogatni a kormány, mert meggyőződésem szerint előrébb viszi az országot. Köszönöm szépen. [[Taps a függetlenek soraiból.]]
Köszönöm, Volner képviselő úr. Megkérdezem, hogy a fennmaradt időkeretekben kíváne még valaki élni a felszólalás lehetőségével. [[Nem érkezik jelzés.]] Jelentkezőt nem látok.Tisztelt Országgyűlés! A vitát lezárom. Megkérdezem az előterjesztőt, kíváne hozzászólni. [[Németh Szilárd István jelzésére:]] Államtitkár úr jelzi, hogy igen. Megadom a szót Németh Szilárd államtitkár úrnak.
Köszönöm szépen, elnök úr. Meg fogja a kormány fontolni képviselő úr javaslatát. Köszönöm szépen.
Köszönöm, államtitkár úr. Tisztelt Országgyűlés! A határozathozatalokra a szerdai ülésnapon kerül sor. Soron következik a honvédelmi alkalmazottak jogállásáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3621. számon és az ahhoz érkezett bizottsági nem önálló irományok a parlamenti informatikai hálózaton elérhetők. A vitában elsőként a Törvényalkotási bizottság álláspontjának ismertetésére kerül sor 15 perces időkeretben. Megadom a szót Horváth László képviselő úrnak, a bizottság előadójának.
Köszönöm a szót. Elnök Úr! Tisztelt Ház! Tájékoztatom önöket arról, hogy a Törvényalkotási bizottság 2018. december 6-án tartott ülésén megtárgyalta a honvédelmi alkalmazottak jogállásáról szóló T/3621. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 23 igen szavazattal, 3 nem ellenében, 1 tartózkodás mellett elfogadta. Egypár szót engedjenek meg röviden az előttünk fekvő törvényjavaslat fontosabb elemeiről! 2019. január 1-jétől a honvédelmi tárca egy új jogállást kíván bevezetni honvédelmi alkalmazottak elnevezéssel, önálló törvény formájában. A honvédelmi alkalmazottak jogállásáról szóló törvényjavaslat alapját a közalkalmazottak jogállásáról szóló ’92. évi XXXIII. törvény szabályai képezik, megjelenítve azonban azokat a sajátosságokat, amelyek a honvédelmi alkalmazotti jogviszonnyal együtt járnak. A javaslat háttérjogszabályát a Kjt.-hez hasonlóan a munka törvénykönyvéről szóló 2012. évi I. törvény képezi. Ugyanakkor a honvédelmi alkalmazotti jogviszony teljes mértékben független lesz a Kjt.-től. A javaslat célja, hogy az ágazati, azaz honvédelmi foglalkoztatási szabályokat az egységesítés irányába terelje. A Kjt. hatálya alá tartozó foglalkoztatottak életviszonya, bár azonos törvény hatálya alá esnek, mégis merőben eltérhetnek egymástól. A Kjt. szabályozását mára az ágazati specialitások szétfeszíteni látszanak, a nevelő, oktató, felsőoktatási, egészségügyi szolgáltatónál vagy egészségügyi szolgáltatást nem nyújtó intézményeknél, de ugyanígy a honvédségi közalkalmazottaknál is számos külön szabályt ismer. A javaslat, bár alapjában a Kjt. szabályait követi, mégis több ponton a honvédek jogállásáról szóló 2012. évi CCV. törvény rendelkezéseit veszi át. [[A jegyzői székben dr. Szűcs Lajost Móring József Attila váltja fel.]] A honvédelmi ágazat egységesítésének igénye mellett a javaslat szükségességét erősíti az a tény is, hogy ugyanakkor nem jelent minden tekintetben újdonságot. A Kjt. jelenleg is ismer a főszabálytól eltérő, a honvédségi közalkalmazottakra vonatkozó speciális szabályokat. Honvédelmi alkalmazott az a honvédelmi szervezetnél foglalkoztatott polgári, azaz civil alkalmazott, aki a kinevezése alapján vállalja a Magyar Honvédség feladatkörébe tartozó közszolgáltatások ellátásában történő közreműködését, továbbá azt, hogy a szakterülete tekintetében miniszteri rendeletben előírt éves továbbképzéseken részt vesz. A honvédelmi alkalmazotti jogviszonnyal járó alapjog-korlátozásokat, többletkötelezettségek vállalását a közalkalmazottakhoz képest többletjuttatással javasolt kompenzálni. 2019. január 1-jétől a honvédelmi alkalmazotti jogviszony bevezetésével egyidejűleg a honvédelmi szervezeteknél foglalkoztatott közalkalmazottak jogviszonya honvédelmi alkalmazotti jogviszonnyá alakul át a törvény erejénél fogva. A nem hivatásos vagy szerződéses katonai, illetve kormányzati szolgálati jogviszony keretében ellátandó honvédségi feladatokra 2019. január 1-jétől honvédelmi alkalmazotti jogviszony lesz létesíthető. Tisztelt Ház! Az előbb elhangzottakra figyelemmel azt mondhatjuk, hogy számos pozitív változást magában foglaló törvényjavaslat-csomagról beszélünk, ezért kérem szíves támogatásukat a törvényjavaslat elfogadásához. Köszönöm, hogy meghallgattak. [[Taps a kormánypártok soraiból.]]
Köszönöm, Horváth László képviselő úr. Tisztelt Országgyűlés! Megkérdezem az előterjesztőt, Németh Szilárd államtitkár urat, kíváne most hozzászólni. [[Németh Szilárd István: Köszönöm szépen, nem.]] Jelzi, hogy nem. Tisztelt Országgyűlés! A kijelölt Honvédelmi és rendészeti bizottság nem állított előadót. Most a képviselői felszólalások következnek napirend szerinti időkeretekben. A vita során kétperces hozzászólásra nincsen lehetőség. Megkérdezem, hogy kíváne valaki élni a felszólalás lehetőségével. [[Nem érkezik jelzés.]] Jelentkezőt nem látok. Tisztelt Országgyűlés! A vitát lezárom. [[Németh Szilárd István jelzésére:]] Jelzi államtitkár úr, hogy az előterjesztő jogán válaszolni [[Németh Szilárd István: Válaszolni nehéz lesz!]] , illetve élni kíván a felszólalás lehetőségével.
Köszönöm szépen, elnök úr. Tisztelt Országgyűlés! Azért ez jellemző, hogy két ilyen fontos törvényt, amely a Magyar Honvédség jövőbeni jogállásával foglalkozik, illetve a minisztérium jövőbeni jogállásával foglalkozik… és azért teremtjük meg ezt az új jogi környezetet, amely ebben a törvénymódosítási csomagban, illetve az új törvényben megtalálható, hogy a „Zrínyi 2026” honvédelmi és haderőfejlesztési programot ütemezetten, úgy, ahogy a kormány és a parlament döntései megkívánják, végre lehessen hajtani. Mert miről is van szó? Arról, hogy a Magyar Honvédség gyakorlatilag a magyar emberek biztonságának, Magyarország szuverenitásának és békéjének a legfontosabb őre és biztosítéka. És ezt a Magyar Honvédséget szeretnénk fejleszteni, és ehhez egy új jogszabályi környezetre is szükség van. Jól látható itt mögöttem az ellenzéki üres padsor. Vártam volna, hogy hozzászólnak. Bár, tegyük hozzá, hogy az általános vitában a hozzászólások minősége, milyensége is kívánnivalót hagy maga után, mind felkészültségből, mind pedig stílusból. De azért mégis itt kellene lenni akkor, amikor az Országgyűlés ebben a fontos kérdésben dönt. [[16.50]] Eljutott odáig a magyar ellenzék, egészen a baltól a jobbig, tehát az összes frakciót említhetném, a DK-tól az MSZP-n, a Párbeszéden, az LMP-n át a Jobbikig, hogy gyakorlatilag a legfontosabb hozzászólás a képviselők vezetőszáron történő bilincsbe veréséről meg börtönéletéről szóló volt, Vadai Ágnes volt honvédelmi államtitkár részéről. Eljutott odáig a hazai ellenzék ez már a csimborasszója volt szerintem a terelésnek, ami a „Zrínyi 2026” honvédelmi és haderőfejlesztési terv megvalósításáról szól, illetve a magyar katonák, ha úgy tetszik, pocskondiázásának és biztonsága kockáztatásának , hogy Demeter Márta visszaélve a képviselői jogával éppen itt említette képviselő úr, hogy az egyik fontos része ennek a törvénymódosításnak a nem nyilvános adatok és a minősített adatok védelme hozzájutott ilyen nem nyilvános adatokhoz, azokat szépen meghamisította, és úgy hozta nyilvánosságra a nem nyilvános adatokat. Elképesztő, hogy a magyar ellenzéknek ennyi jutott ebből. Ők teljes egészében bebizonyították ennek a két törvényjavaslatnak a vitája során, s ma még az i-re föltették a pontot, hogy rájuk a magyar emberek a haza védelmében sem számíthatnak, kizárólag a kormány és a kormánypártok munkájában bízhatnak. Köszönöm szépen, elnök úr. [[Taps a kormánypártok soraiban.]]
Köszönöm, Németh Szilárd államtitkár úr. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik az egyes közlekedési tárgyú törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3295. számon és az ahhoz érkezett bizottsági nem önálló irományok a parlamenti informatikai hálózaton elérhetők. Bejelentem, hogy az előterjesztést uniós napirendi pontként tár-gyalja az Országgyűlés. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Törő Gábor képviselő úrnak, a bizottság előadójának.
Köszönöm a szót, elnök úr. Tisztelt Ház! Tájékoztatom önöket, hogy a Törvényalkotási bizottság 2018. november 29-én tartott ülésén megtárgyalta az egyes közlekedési tárgyú törvények módosításáról szóló T/3295. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 24 igen szavazattal, 5 nem ellenében, 1 tartózkodás mellett elfogadta. Az előttünk fekvő törvényjavaslat több szabályozási területet érintően tartalmaz pontosításokat és előremutató rendelkezéseket egyes közlekedési tárgyú kérdésekben. Tisztelt Országgyűlés! A törvényjavaslat több ágazati szabályozás módosítását foglalja magában, emellett az indítvány egyik lényeges pontja az úgynevezett vasúti csomag, amellyel az európai uniós tagságból fakadó jogharmonizációs elvárásoknak teszünk eleget. Az előterjesztés célja a közlekedési szakterületen szükségessé vált törvényi szintű módosítások átvezetése a hatályos szabályozásban. A módosítások a közlekedési infrastruktúra, a beruházások hatékonyabb megvalósítását, a meglévő szabályozási környezet korszerűsítését szolgálják. A javaslat egyebek mellett az autóbuszos személyszállítási piac eredményes és zavartalan működése, a tisztességes és hatékony piaci verseny fenntartásának elősegítése érdekében piacfelügyeleti tevékenység bevezetésére tesz javaslatot. Az intézkedéssel a hazai vállalkozások egy rendezett, szabályozott piacon való működés mellett időben fel tudnak készülni a 2019-ben megnyíló autóbuszos közúti személyszállítási piacon való működés követelményeire. A törvényjavaslat kiterjed az autóvezetés oktatására, valamint a vizsgáztatásra és a vizsgabiztosokra vonatkozó rendelkezésekre is. A kormány számára fontos, hogy Magyarországon a közlekedési ágazatokban biztosítva legyen a folyamatos fejlődés. A törvényjavaslat számos olyan intézkedést és pontosítást tartalmaz, amelyek valamennyi ágazatban javítják a hazai közlekedés feltételeit, ezért kérem képviselőtársaimat, hogy támogassák a benyújtott indítványt. Köszönöm a figyelmüket. [[Taps a kormánypártok soraiban.]]
Köszönöm, Törő Gábor képviselő úr. Megkérdezem az előterjesztőt, hogy kíváne felszólalni. [[Dr. Mosóczi László: Igen.]] Államtitkár úr, öné a szó.
Köszönöm a szót. Tisztelt Elnök Úr! Tisztelt Országgyűlés! Elsősorban szeretném megköszönni az egyes közlekedési tárgyú törvények módosításáról szóló javaslatnak nyújtott megtisztelő figyelmet. A képviselőtársaknak az általános vita során megtett észrevételei a tervezet alapos ismeretéről tanúskodtak. A törvényjavaslat megfelelő szakmai előkészítettségét jelzi ugyanakkor, hogy az előterjesztéshez annak érdemét érintő módosító javaslat az élénk érdeklődés ellenére sem érkezett. A részletes vitát lezáró összegző bizottsági módosító javaslat javarészt technikai pontosítások, nyelvhelyességi észrevételek átvezetésére szolgál. Kijelenthető tehát, hogy a törvényjavaslatban foglalt szakmai célokkal egyetértünk. A törvényjavaslat alapvető célja pedig a közlekedés színvonalának emelése és fenntarthatóságának biztosítása, az emberek életminőségének és biztonságának javítása, az ország versenyképességének erősítése, olyan kormányzati irány, amelynek fontosságát nehéz vitatni. A megtárgyalt törvényjavaslat a technikai fejlődés jogszabályi szintű leképezésével, a jogharmonizációval és a hazai jogrendszerrel való összhang biztosításával segíti a kormány által kitűzött célok elérését. A törvényjavaslat a közlekedéshez tartozó egyes részterületek kapcsán a következő fő elemeket foglalja magába. A törvényjavaslat segíti egyrészt a közlekedési infrastruktúra-beruházásokat, lehetőséget teremtve a beruházások gyorsabb, gazdaságosabb, a környezetet kevésbé terhelő megvalósítása érdekében a célkitermelő helyekkel kapcsolatos szabályozás módosítására. Az útdíjtörvény módosítása megkönnyíti az úthasználók számára az államhatárt átlépő díjköteles szakaszok használatát. Az új előírás értelmében az államhatárhoz kapcsolódó fizetős szakaszok esetén a határt átlépő díjköteles forgalom az első lehetséges helyszínen pótdíj kiszabása nélkül megvásárolhatja a jogosultságát. A járművezetők képzése terén a módosítás célja a közlekedésbiztonság javítása és az ügyfelek adminisztratív terheinek, a vizsgákkal kapcsolatos várakozási időknek a csökkentése az állami közúti járművezetők vizsgáztatási feladatainak egy önálló, állami tulajdonban álló szervezethez telepítésével. A kerékpározás feltételeinek javítását támogatja egy jogértelmezést segítő módosítás, amely egyértelműsíti, hogy a kerékpárutak kezelője által önkormányzati tulajdonban lévő kerékpárutakon elvégzett értéknövelő beruházások által létrehozott vagyontárgyak a műszaki átadást követően nem maradnak a közútkezelő tulajdonában, hanem azokat térítésmentesen átadják az illetékes önkormányzat részére. A légi közlekedésről szóló törvény módosításai biztosítják az általános közigazgatási rendtartásról szóló törvény rendelkezéseivel való teljes összhangot, továbbá a katonai légügyi és a polgári légi közlekedési hatóságok ügyintézési határidejének összehangolását. A törvény módosítása mellett jogharmonizációs szempontú pontosításokat is tartalmaz. A légi, a vasúti és a vízi közlekedési balesetek és egyéb közlekedési események szakmai vizsgálatáról szóló 2005. évi CLXXXIV. törvény módosítása jogharmonizációs célt szolgál, és elősegíti a közlekedésbiztonsági szervezet munkavállalóinak foglalkoztatását. Két további törvény módosítására szintén európai uniós jogharmonizáció, valamint az uniós szabályok értelmében elkerülhetetlen piacnyitásra való felkészülés érdekében van szükség. A vasúti közlekedésről szóló törvény módosítása a kapcsolódó uniós irányelvnek megfelelően a vertikálisan integrált vállalkozásokon, az úgynevezett holdingstruktúrán, mint például a MÁV-csoport, ezen belül a vasúti pályahálózat-működtető pártatlan és részrehajlástól mentes működését biztosító garanciákat rögzít. [[17.00]] Minderre annak érdekében van szükség, hogy a vasúti pályahálózatokon a közlekedés az árufuvarozó és személyszállító társaságok számára egyenlő feltételek mellett legyen biztosított. A személyszállításról szóló törvény módosításának célja szintén a jogszabálynak az uniós irányelvek rendelkezéseivel való összhangba hozása. A javasolt módosítás a vasúti piacfelügyeleti szabályokhoz hasonlóan megteremti a közúti személyszállítási szolgáltatások piacfelügyeletének jogi kereteit. Ezzel az autóbuszos személyszállításra vonatkozó rendelkezések megtartását elmulasztó szolgáltatókkal szembeni szankciók kiszabásának lehetősége válik biztosítottá. A jogszabály megalkotása különösen időszerű, figyelemmel arra, hogy 2020-ban hazánkban is megnyílik az autóbuszos közúti személyszállítási piac. A piacfelügyelet révén a hazai autóbuszos vállalkozások egy rendezett, szabályozott piacon működve időben tudnak felkészülni a piacnyitás követelményeire. Tisztelt Ház! Az egyes közlekedési tárgyú törvények módosítása átfogó jellegű módosítás, amelyet az általános vita során a képviselőcsoportok mélységében áttekintettek és elemeztek. A törvényjavaslattal kapcsolatban ugyanakkor a bizottsági módosító javaslatban foglalt technikai pontosításokon túl egyéb tartalmi változtatási igény nem merült fel. Figyelemmel arra, hogy a közlekedési ágazat több területét lefedő, átfogó javaslat beterjesztett szövegét érintően a javaslat érdemi részét tekintve változtatási igényt nem fogalmaztak meg, kérem a tisztelt Országgyűlést, hogy az egyes közlekedési tárgyú törvények módosításáról szóló T/3295. számú törvényjavaslatot támogatni szíveskedjen. Köszönöm megtisztelő figyelmüket. [[Taps a kormánypárti padsorokban.]]
Köszönöm, Mosóczi László államtitkár úr, az előterjesztő felszólalását. Tájékoztatom államtitkár urat, hogy a vita végén, amennyiben zárszót kíván mondani, még négy perc áll rendelkezésére.Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek, a napirend szerinti időkeretekben. A vita során kétperces hozzászólásra nincs lehetőség. Megkérdezem, hogy kíváne valaki élni a felszólalás lehetőségével. [[Nincs jelentkező.]] Jelentkezőt nem látok. Tisztelt Országgyűlés! A vitát lezárom. Kérdezem Mosóczi államtitkár urat, kíváne élni a felszólalás, a zárszó lehetőségével. [[Jelzésre:]] Nem kíván. Tisztelt Országgyűlés! A határozathozatalokra a szerdai ülésnapon kerül sor. Most pedig soron következik az egyes kutatás-fejlesztéssel, valamint szakképzéssel összefüggő törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3296. számon és az ahhoz érkezett bizottsági nem önálló irományok a parlamenti informatikai hálózaton elérhetőek. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Horváth László képviselő úrnak, a bizottság előadójának.
Köszönöm a szót, elnök úr. Tisztelt Ház! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta az egyes kutatás-fejlesztéssel, valamint szakképzéssel összefüggő törvények módosításáról szóló T/3296. számú törvényjavaslatot. Az összegző módosító javaslatot és összegző jelentést a bizottság az egyes házszabályi rendelkezésekről szóló 10/2014. országgyűlési határozat 46. §-a alapján 23 igen szavazattal, 5 ellenében, 3 tartózkodás mellett elfogadta. [[Az elnöki széket Jakab István, az Országgyűlés alelnöke foglalja el.]] Tisztelt Ház! A törvényjavaslat három fő részből áll. Elsőként javaslatot tesz a Kossuth-díjról és a Széchenyi-díjról szóló törvény módosítására abból a célból, hogy a 65. életévüket betöltött Széchenyi-díjas tudósok is havi rendszeres juttatást kapjanak tudományos alkotói munkásságuk és kiválóságuk megbecsüléseként. Másrészről a törvényjavaslat a szakképzésről szóló törvény módosításával a felsőoktatási intézményekben már működő és jól működő kancellári modell bevezetésére tesz javaslatot a szakképzési centrumokban. Erre meglátásunk szerint azért van szükség, hogy a szakképzési centrumok főigazgatói a továbbiakban még jobban tudjanak koncentrálni elsődleges feladatukra, az általuk irányított intézmények szakmai tevékenységének, oktatási színvonalának felügyeletére. Végül, harmadrészt a törvényjavaslat a központi költségvetés által finanszírozott kutatóhelyeken, köztük az egyetemeken létrehozott szellemi alkotások hasznosítását kívánja elősegíteni, a tudományos kutatásról, fejlesztésről és az innovációról szóló törvény és a nemzeti felsőoktatásról szóló törvény célirányos módosításával. Ezzel olyan szabályozási környezet jön létre, amelyben a közfinanszírozású kutatóhelyeken létrehozott szellemi alkotások a kutatóhely tulajdonává válnak, aminek eredményeképpen e szereplők érdekeltté is válnak szellemi alkotásaik iparjogvédelmi oltalmazásában és ennek üzleti hasznosításában. Tisztelt Képviselőtársaim! Jelen tervezet, úgy gondoljuk, támogatást érdemel, hiszen az új szabályozási keretek lehetővé teszik az innovációs ökoszisztéma támogató, segítő, katalizáló tényezőinek, de különösen az egyetemi bázisú innovációs ökoszisztéma építésének lehetőségét. Mindezek alapján kérem önöket a törvényjavaslat támogatására. Köszönöm, hogy meghallgattak. [[Taps a kormánypárti padsorokban.]]
Köszönöm szépen, képviselő úr. Köszöntöm képviselőtársaimat. Tisztelt Országgyűlés! Megkérdezem Cseresnyés Péter államtitkár urat mint az előterjesztő képviselőjét, kíváne szólni. [[Jelzésre:]] Államtitkár úr jelzi, hogy nem kíván szólni.Tisztelt Országgyűlés! A kijelölt kulturális bizottság nem állított előadót. Most a képviselői felszólalások következnek, képviselői felszólalásokra van lehetőség. Kérdezem képviselőtársaimat, kívánnake felszólalni. [[Nincs jelentkező.]] Jelentkezőt nem látok, a vitát lezárom. Államtitkár urat kérdezem, hogy kíván-e. [[Jelzésre.]] Igen, öné a szó, államtitkár úr.
Köszönöm szépen, elnök úr. Tisztelt Országgyűlés! Tisztelt Képviselőtársaim! Az egyes kutatás-fejlesztéssel, valamint a szakképzéssel összefüggő törvények módosításáról szóló T/3296. számú törvényjavaslat részletes vitája során kisebb kérdésekben pontosított szövegének elfogadásával az Országgyűlés egy újabb intézkedéssel segítheti, hogy a szakképzés és a kutatás-fejlesztés Magyarországon még magasabb fokozatba kapcsolhasson.A törvényjavaslat első része, a 65 év feletti Széchenyi-díjas tudósok tudományos alkotói járadékának bevezetése nemcsak a kormánypártok, hanem az ellenzék részéről is komoly támogatást kapott. A törvényjavaslat második része, a szakképzési tárgyú módosítások kapcsán sajnos ismét kiderült, hogy kevés olyan ügy van, amelyet az ellenzéki pártok ne lennének készek alárendelni politikai retorikájuknak. Noha ők is egyetértettek a további fejlesztések szükségességében, érdemi, előremutató javaslatot nem fogalmaztak meg. Visszatekintve a vitában elhangzottakra, talán érdemes még egyszer elmondani és rögzíteni, hogy mire is irányulnak a szakképzési rendszer javasolt módosításai. Egyrészt a kancellári rendszer bevezetése… egy újabb szakember beállításával, a struktúrába való beépítésével a szakmai munkát tudja segíteni. Miután nagyon komoly munka folyik, oktatói, nevelői és szakképzési munka folyik a szakképzési centrumok intézményeiben, egy olyan, gazdálkodáshoz értő szakember kellett, aki a megfelelő gazdálkodást a jó gazda szemével tudja szakemberként irányítani. A törvényjavaslat harmadik része a központi költségvetés által finanszírozott egyetemi kutatóhelyeken létrehozott szellemi alkotások hasznosítását elősegítő szabályozási környezet létrehozására irányul. Horváth László képviselő úr felszólalásában az indoka és szükségessége ennek a módosításnak elhangzott, nem szeretném ezt ismételni. Még visszatérve egy kicsit a szakképzésre: a szakképzésben a digitális tudás elterjesztése a digitális jóléti program keretein belül történik meg, és ennek a jogszabályi környezetét foglalja magába ez a törvényjavaslat. Megköszönöm a törvényjavaslat tárgyalása során mindenkinek a véleményét, és arra kérem önöket, miután a módosítások többségében egyetértés volt és támogatás volt akár az ellenzéki oldalról is, hogy a törvényjavaslatot majd szavazatukkal támogatni szíveskedjenek. Köszönöm. [[Taps a kormánypártok soraiban.]] [[17.10]]
Köszönöm szépen, államtitkár úr. Tisztelt Országgyűlés! A határozathozatalokra a szerdai ülésnapon kerül sor.Tisztelt Országgyűlés! Soron következik az energetikai tárgyú törvények, valamint egyes klímapolitikai és adózási tárgyú törvények módosításáról szóló előterjesztéshez benyújtott összegző bizottsági jelentések és az összegző módosító javaslat vitája. A kormány-előterjesztés T/3624. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben van lehetőség felszólalni. Megadom a szót Törő Gábor képviselő úrnak, a bizottság előadójának.
Köszönöm a szót, elnök úr. Tisztelt Ház! A Törvényalkotási bizottság 2018. december 6-án tartott ülésén megtárgyalta az energetikai tárgyú törvények, valamint egyes klímapolitikai és adózási tárgyú törvények módosításáról szóló T/3624. számú törvényjavaslatot. Az összegző módosító javaslatot és az összegző jelentést a Házbizottság a házszabály 46. §-a alapján 25 igen szavazattal, 7 nem ellenében, 3 tartózkodás mellett elfogadta.Az önök előtt fekvő törvényjavaslat több lényeges módosítást tartalmaz az energetikával és a klímapolitikával kapcsolatban. A bányászat tekintetében a törvény javasolt módosítása a bányászati tevékenységgel kapcsolatos szabályozást finomítja. Egyes kérdésekben, például a fizetési kötelezettségek nemteljesítése esetén szigorítja a rendelkezéseket, más részkérdésekben, többek között a termálvízzel kinyert szénhidrogének kapcsán egyértelműsítő, illetve versenynövelő intézkedésekkel segíti az ágazati szereplők helyzetét. A javaslat a távhőszolgáltatás, a villamosenergia-ellátás, illetve a földgázellátás terén számos, esetenként az egyes ellátási nemek szabályozásán párhuzamosan átvezetett módosítást tartalmaz. Mindhárom területen megvalósítaná egyes eljárásrendek, többek között a panaszeljárások vagy egyes cégjogi események eljárásrendjének egységessé tételét. A társasági adóról és az osztalékról szóló 1996. évi LXXXI. törvény, valamint a távhőszolgáltatás versenyképesebbé tételéről szóló 2008. évi LXVII. törvény módosítása a villamos energiáról szóló törvényben bevezetésre kerülő kiegyenlítő fizetések rendszeréhez kapcsolódó adózási tárgyú előírások megteremtését szolgálja, emellett kapcsolódik a földgáz téli rezsicsökkentésével összefüggő kifizetésekhez is. Tisztelt Országgyűlés! A klímavédelem terén is számos előremutató javaslatot hoztunk a tisztelt Ház elé. Az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában történő részvételről szóló 2012. évi CCXVII. törvény módosításával nemcsak a hatósági ellenőrzési jogosítványok erősödnek meg, hanem a létesítményüzemeltetők, az ENSZ éghajlatváltozási keretegyezménye és annak kiotói jegyzőkönyve végrehajtási keretrendszeréről szóló 2007. évi LX. törvénnyel pedig a hazai kis- és középvállalkozások terhei, elsősorban bürokratikus terhei csökkennek. Mindezekre tekintettel kérem önöket, hogy támogassák a törvényjavaslat elfogadását. Köszönöm szépen.
Köszönöm szépen, képviselő úr. Tisztelt Országgyűlés! Megkérdezem Cseresnyés Péter államtitkár urat, hogy az előterjesztők képviseletében kíváne most, a vita e szakaszában felszólalni. [[Cseresnyés Péter jelzésére:]] Államtitkár úr jelzi, hogy a vita későbbi szakaszában kíván felszólalni. Tisztelt Országgyűlés! Tájékoztatom önöket, hogy a kijelölt Gazdasági bizottság nem állított előadót. Most a képviselői felszólalásokra van lehetőség. Kérdezem képviselőtársaimat, kíváne valaki felszólalni. [[Senki sem jelentkezik.]] Jelentkezőt nem látok. A vitát lezárom. Megadom a szót Cseresnyés Péter államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Képviselőtársaim! Ahogy a részletes vitában is elhangzott, a T/3624. számú törvényjavaslat hét energetikai tárgyú és két klímapolitikai tárgyú törvény, továbbá az energetikai tárgyú törvényekhez kapcsolódóan két adózási tárgyú törvény módosítására irányul. A módosításokat az elmúlt időszak jogalkalmazóinak hatósági tapasztalatai, az energiaszektorban végbement változások és a végrehajtott intézkedések teszik szükségessé. A bányászat tekintetében a törvény javasolt módosítása a bányászati tevékenységgel kapcsolatos szabályozást finomítja. Egyes kérdésekben, például a fizetési kötelezettségek nemteljesítése esetén szigorítja a rendelkezéseket, más részkérdésekben versenynövelő intézkedésekkel javítja az ágazati szereplők helyzetét. A javaslat a távhőszolgáltatás, a villamosenergia-ellátás, illetve a földgázellátás terén számos, esetenként az egyes ellátási nemek szabályozásán párhuzamosan átvezetett módosítást is tartalmaz. Mindhárom területen megvalósítaná egyes eljárásrendek, többek között a panaszeljárások vagy egyes cégjogi események eljárásrendjének egységesítését. A villamosenergia- és földgázellátásra vonatkozóan a fogyasztóvédelmi szempontokat megerősítő javaslatok többek között újraszabályozzák a piacfelügyeletet, és két évről három évre emelik meg a panaszeljárások és a szerződésből eredő igények elévülési idejét. A törvénymódosítás a mai kor kihívásainak megfelelően a fogyasztók részére nyújtandó szolgáltatások körében inkább a digitális megoldások terjedésének biztosít teret. A módosítás a földgázellátás terén átvezeti az európai uniós adatszolgáltatási előírásokat. A módosítás lehetővé teszi továbbá, hogy a nemzeti közműszolgáltatás kialakításának hatékonyságnövelő és költségoptimalizáló hatása az árszabályozásban már 2019. január 1-jétől figyelembe vehető legyen. A villamos energia tekintetében a kiegyenlítő fizetések rendszerének átszabása hoz még jelentősebb újítást. Javaslatunk szerint a jövőben a kiegyenlítő fizetéseket nem a fajlagos díjak csökkentésével, hanem egyösszegű kifizetéssel hajtanák végre. Két javaslat is érinti a hazai biztonsági szénhidrogén-készleteket. A földgáz biztonsági készletezéséről szóló törvény módosításának háttere, hogy a biztonsági földgáztárolóban lehetővé teszi a jelenleg is tulajdonos Magyar Szénhidrogén Készletező Szövetség nagyobb szerepvállalását. A behozott kőolaj és kőolajtermékek biztonsági készletezéséről szóló törvény módosítása pedig azt biztosítja, hogy a Magyar Szénhidrogén Készletező Szövetség közgyűlésének döntéshozatalában a kőolaj- és a földgázszekció azonos súllyal bírjon. A klímavédelemben is számos előremutató javaslatot hoztunk a tisztelt Ház elé, és úgy gondolom, figyelembe véve az általános vitán elhangzottakat, e téren teljes egyetértésről beszélhetünk. A törvényjavaslat legfontosabb eleme az éghajlatvédelem szempontjából az, hogy előírja: a kibocsátáskereskedelemből befolyó bevételeket teljes egészében kibocsátáscsökkentésre és az energiahatékonyságot növelő beruházásokra kell fordítani a zöldberuházási rendszeren belül. A fentieken túl a törvényjavaslat célja a vállalkozások, azon belül is kiemelten a kis- és középvállalkozások terheinek könnyítése az ENSZ éghajlatváltozási keretegyezménye és annak kiotói jegyzőkönyve végrehajtási keretrendszeréről szóló törvény módosításával. A változtatásokat az eddig megszerzett gyakorlati tapasztalatok indokolják, amelyek eredményeként a klímavédelmi bírság 6 havi fizetési halasztása 12 hónapra bővül, továbbá a 6 havi részletfizetés helyett is 12 havi részletfizetést állapít meg. Végül pedig megemlítem az energiahatékonyságról szóló törvény módosítását is, amely elsősorban a fogalmi keretek pontosítására és tisztázására irányul a gyakorlati tapasztalatok alapján. A bemutatott módosításokkal jelentős előrelépéseket tehetünk energetikai és klímapolitikai szabályozásunkban és az éghajlatvédelem területén. Az előbbiekben elhangzottakra tekintettel kérem önöket, hogy a szavazás alkalmával támogassák majd a törvénymódosítást. Köszönöm. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik az állami vagyongazdálkodással és a nemzeti pénzügyi szolgáltatásokkal összefüggő egyes törvények módosításáról, valamint egyes önkormányzati vagyont érintő rendelkezésekről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3369. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Törő Gábor képviselő úrnak, a bizottság előadójának. [[17.20]]
Elnök Úr! Köszönöm a szót. Tisztelt Képviselőtársaim! Tájékoztatom önöket, hogy a Törvényalkotási bizottság 2018. november 29-én tartott ülésén megtárgyalta az állami vagyongazdálkodással és nemzeti pénzügyi szolgáltatásokkal összefüggő egyes törvények módosításáról, valamint egyes önkormányzati vagyont érintő rendelkezésekről szóló T/3369. számú törvényjavaslatot. Az összegző módosító javaslatot és összegző jelentést a házszabály 46. §-a alapján 25 igen szavazattal, 3 nem ellenében, 5 tartózkodás mellett elfogadta.A törvényjavaslat egyik alapvető célja a Magyar Fejlesztési Bank Zártkörűen Működő Részvénytársaság fejlesztési banki tevékenységi kereteinek kiszélesítése annak érdekében, hogy az MFB Zrt. hatékonyabban láthassa el a kormány közép- és hosszú távú gazdaságstratégiája által meghatározott gazdaságfejlesztési célok megvalósításához szükséges fejlesztési források biztosításához kapcsolódó feladatait. Az indítvány a nemzeti vagyonnal és a nemzeti vagyongazdálkodással kapcsolatos módosításokat tartalmaz, amelyek célja az egységes jogértelmezés érdekében szükséges módosító rendelkezések megalkotása, valamint az elmúlt időszakban a nemzeti vagyont, a vagyongazdálkodás szereplőit érintően bekövetkezett változások jogszabályi átvezetése. A helyi önkormányzatokat érintően az önkormányzati törvény módosítása az önkormányzati vagyonnal való gazdálkodásnak az önkormányzati vagyon ingyenes átruházására vonatkozó szabályait egészíti ki. A módosítás bővíti az ingyenes vagyonátruházás kedvezményezettjeinek körét az egyházzal, az egyházi jogi személlyel, a Magyar Tudományos Akadémiával, a Magyar Művészeti Akadémiával, továbbá a közhasznú szervezetekkel, az állami vagyon ingyenes átruházására vonatkozó szabályokkal összhangban. A módosító rendelkezések a fentiek mellett azt is tartalmazzák, hogy az önkormányzati vagyon ingyenes átruházására vonatkozó döntés a képviselő-testület kizárólagos hatáskörébe tartozik, és a képviselő-testület e tárgyban döntését minősített többséggel hozza meg. Tisztelt Országgyűlés! A törvényjavaslat további célja, hogy a szövetkezeti hitelintézetek integrációs szervezete hatékonyabban láthassa el intézményvédelmi feladatait a szövetkezeti hitelintézeti integráció tagjainak ellenőrző befolyása alatt álló szervezetek tekintetében is, így a törvényjavaslat biztosítja az integrációs szervezet részére a kapcsolt vállalkozásokra vonatkozóan is az irányelvi szabályozói kompetenciát, a jogszerű működés biztosítása érdekében. Az elhangzottakra tekintettel kérem önöket, hogy támogassák a törvényjavaslatot. Köszönöm a figyelmüket. [[Taps a kormányzó pártok padsoraiból. Varga Szimeon tapsol.]]
Köszönöm szépen, képviselő úr. Tisztelt Országgyűlés! Megkérdezem Fónagy János államtitkár urat mint előterjesztőt, a vita e szakaszában vagy esetleg egy későbbi szakaszban… [[Dr. Fónagy János: Később, köszönöm.]] Igen, köszönöm szépen. Tisztelt Országgyűlés! Tájékoztatom önöket, hogy a kijelölt Gazdasági bizottság nem állított előadót. Most a képviselői felszólalásokra van lehetőség. Kérdezem képviselőtársaimat, kívánnake élni ezzel a lehetőséggel. [[Nincs ilyen jelzés.]] Jelentkezőt nem látok. A vitát lezárom. Megadom a szót Fónagy János államtitkár úrnak, aki most kíván felszólalni az előterjesztő képviseletében.
Köszönöm, elnök úr. Tisztelt Ház! Tisztelt Képviselőtársaim! Az önök előtt fekvő törvényjavaslat a nemzeti vagyon kezeléséért felelős tárca nélküli miniszter felelősségi körébe tartozó szabályozási tárgyköröket érinti, és a nemzeti vagyon, valamint a nemzeti pénzügyi szolgáltatások terén megfelelő jogi környezetet teremt. Az állami vagyonról és a nemzeti vagyonról szóló törvény módosítása segíti a jogalkalmazást, amelynek eredményeként a jogrendszer egységesebbé válik, növekszik a jogbiztonság, az állampolgárok bizalma erősödik. A rakparttörvény módosításával biztosítani kívánjuk a Duna-part menti ingatlanok egységes vagyonkezelését. Az önkormányzati törvény módosítása az önkormányzati vagyonnal való felelős gazdálkodásra vonatkozó rendelkezést igazítja az ingyenes vagyonátruházás tekintetében az állami vagyongazdálkodást szabályozó rendelkezésekhez. Teszi mindezt úgy, hogy a képviselő-testület hatáskörébe utalt vagyonátruházás a kötelező önkormányzati feladatellátást nem veszélyezteti. Az egyházak tevékenységének folytatásához szükséges tárgyi, anyagi feltételek biztosítása érdekében kerül sor az önkormányzati tulajdonú csornai premontrei park ingyenes egyházi tulajdonba adására. A törvényjavaslat a parlamenti döntéshozatal során a szövetkezeti hitelintézeti integrációt érintően kiegészült egy további, a szövetkezetek átalakulásával kapcsolatos módosító rendelkezéssel. A javaslat az integrációt, az egységes üzleti továbbfejlődést, a belső prudens működést erősíti. A parlamenti munka eredményeként a Törvényalkotási bizottság által benyújtott módosító javaslatot támogatva pontosítottuk az MNB Zrt. tevékenységének szabályozási körében az adatvédelemre vonatkozó rendelkezéseket. A fenti tartalmi módosító indítványokon túl több bizottsági módosító javaslat is megfogalmazódott, amelyek a normaszövegben nyelvi, jogtechnikai pontosításokat tartalmaztak. Köszönöm a tisztelt Ház és a bizottságok támogató munkáját, amellyel hozzájárultak a törvényjavaslat szövegének pontosításához, annak szakmai szempontú kiegészítéséhez. Tisztelt Ház! A törvényjavaslat által kitűzött szabályozási célok előmozdítják a nemzeti vagyonnal való gazdálkodás további racionalizálását, valamint hozzájárulnak a nemzeti pénzügyi szolgáltatások fejlesztéséhez. Mindezek alapján kérem önöket, hogy a T/3369. számú törvényjavaslatot és az azt összegző módosító javaslatot támogatni szíveskedjenek. Köszönöm figyelmüket, elnök úr, önnek a lehetőséget. [[Taps a kormányzó pártok padsoraiból.]]
Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik az állami magasépítési beruházások megvalósításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3367. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Törő Gábor képviselő úrnak, a bizottság előadójának.
Köszönöm a szót, elnök úr. Tisztelt Képviselőtársaim! A Törvényalkotási bizottság 2018. december 6-án tartott ülésén megtárgyalta az állami magasépítési beruházások megvalósításáról szóló T/3367. számú törvényjavaslatot. Az összegző módosító javaslatot és összegző jelentést a házszabály 46. §-a alapján 24 igen szavazattal, 6 nem ellenében, 4 tartózkodás mellett elfogadta. A kormány célul tűzte ki, hogy Magyarországon az állami magasépítési beruházásokat új rendszerben kell előkészíteni és megvalósítani. Ehhez nemcsak az állami beruházások új koncepciójának kidolgozására van szükség, hanem olyan szervezet létrehozására is, amely képes garantálni az állami érdekek teljes körű szem előtt tartása mellett a költséghatékony, határidőre történő, és mind esztétikailag, mind funkcionálisan kiemelkedő értéket képviselő építési beruházások végrehajtását. A kormány arra tesz javaslatot, hogy az állam egy bizonyos összeghatár felett a magasépítési beruházásokat új, a felelősségi köröket egyértelműen meghatározó struktúrában valósítsa meg, ehhez a beruházás valós bekerülési költségének meghatározását követően kerüljön csak biztosításra a megvalósításhoz szükséges pénzügyi forrás, továbbá kerüljön kijelölésre egy speciális jogállású jogi személy, a beruházási ügynökség önálló költségvetési forrással, a beruházások előkészítési folyamatának koordinálására és kivitelezési szakaszának lefolytatására. Az új magasépítési beruházási koncepció része, hogy a megvalósult beruházás működtetéséért, vagyonkezeléséért felelős szervezet a beruházás megvalósításának az elején kerüljön kijelölésre, és vegyen részt a beruházás előkészítésében és kivitelezésében. Tisztelt Képviselőtársaim! Az elhangzottakra tekintettel kérem önöket, hogy támogassák a törvényjavaslatot. Köszönöm a figyelmet. [[Taps a kormányzó pártok padsoraiból.]]
Köszönöm szépen, képviselő úr. Tisztelt Országgyűlés! Megkérdezem Fónagy János államtitkár urat mint előterjesztőt, hogy a vita e szakaszában vagy később kíván felszólalni. [[Dr. Fónagy János: Köszönöm, elnök úr, a végén.]] Igen, az államtitkár úr a vita későbbi szakaszában kíván felszólalni. Tisztelt Országgyűlés! Tájékoztatom önöket, hogy a kijelölt Gazdasági bizottság nem állított előadót. [[17.30]] Most a képviselői felszólalások következnek a napirend szerinti időkeretben. Kérdezem képviselőtársaimat, kíváne valaki élni ezzel a lehetőséggel. [[Senki nem jelentkezik.]] Jelentkezőt nem látok. A vitát lezárom. Megadom a szót Fónagy János államtitkár úrnak. Parancsoljon, államtitkár úr!
Köszönöm, elnök úr. Tisztelt Ház! Tisztelt Képviselőtársaim! Az önök előtt fekvő törvényjavaslat célja, hogy a kormány új állami magasépítési koncepciójának végrehajtásához szükséges szabályozási keretet biztosítsa. A kormány elkötelezett az állami magasépítési beruházások összehangolt megvalósítása mellett, ennek érdekében célul tűzte ki az állami magasépítési beruházások kivitelezésének egységes rendszerét. A javaslat az e célhoz szükséges eszközrendszert és az intézményi rendszert határozza meg. Az állami magasépítési beruházások új rendszerben történő előkészítéséhez és megvalósításához egy olyan szervezet létrehozására is szükség van, amely képes garantálni az állami érdekek teljes körű szem előtt tartását, emellett elősegíti a központi költségvetési forrásból megvalósuló, mind esztétikailag, mind funkcionálisan kiemelkedő értéket képviselő építési beruházások költséghatékony, határidőre történő megvalósítását. A parlamenti munka eredményeként a Gazdasági bizottság által benyújtott módosító javaslatot elfogadva pontosítottuk az állam vonatkozó feladatait. Annak érdekében, hogy a beruházási ügynökség fokozatosan kapcsolódjon be az állami magasépítési beruházások megvalósításába, a központi költségvetési támogatás felhasználásával megvalósuló önkormányzati magasépítési beruházásokra vonatkozó rendelkezések későbbi időpontban, 2020-ban lépnek hatályba. Köszönöm a Ház és a bizottságok támogató szakmai munkáját, amellyel hozzájárultak a törvényjavaslat szövegének egyértelműségéhez, pontosításához. Tisztelt Ház! A kitűzött célok eléréséhez a javaslat elfogadása nagy segítséget nyújt, ezért kérem önöket, hogy a T/3367. számú törvényjavaslatot és az azt összegző módosító javaslatot támogatni szíveskedjenek. Köszönöm figyelmüket. Köszönöm, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a szerdai ülésnapon kerül sor.Tisztelt Országgyűlés! Soron következik a Nemzeti Eszközkezelő Programban résztvevő természetes személyek otthonteremtésének biztosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3604. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Törő Gábor képviselő úrnak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! A Törvényalkotási bizottság 2018. december 6-án tartott ülésén megtárgyalta a Nemzeti Eszközkezelő-programban részt vevő természetes személyek otthonteremtésének biztosításáról szóló T/3604. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 27 igen szavazattal, ellenszavazat nélkül, 8 tartózkodás mellett elfogadta. A 2007-2008. évek gazdasági válsága következtében a devizahitellel rendelkező ingatlantulajdonosok jelentős hányada devizacsapdába került. Az akkori kormány abban az időben nem fordított kellő figyelmet a devizahitelesek kialakult helyzetére, emiatt sokan elvesztették a lakhatásukat biztosító otthonukat. 2011. május 30-án a Fidesz-KDNP-kormány által bejelentett otthonvédelmi akcióterv pontjai között szerepelt a szociálisan legrászorultabb hiteladósok lakásának megvásárlása érdekében a Nemzeti Eszközkezelő felállítása. Ez alapján a hitelszerződésből eredő kötelezettségeinek eleget tenni nem tudó természetes személyek lakhatásának biztosításáról szóló 2011. évi CLXX. törvény rendelkezései szerint a magyar állam gondoskodott a szociálisan leginkább rászorult természetes személy hiteladós lakhatását biztosító lakóingatlan megvásárlásáról, ezt követően továbbra is biztosította a hiteladós és a vele egy háztartásban élő személyek lakhatását a megvásárolt lakóingatlanban bérleti díj fizetése ellenében. Ezeknek a feladatoknak az állam a Nemzeti Eszközkezelő Zártkörűen Működő Részvénytársaságon keresztül tesz eleget. A gazdaságban bekövetkezett pozitív változások hatására 2018ban a kormány úgy döntött, hogy a jelen törvényjavaslat kezdeményezésével további segítséget nyújt a Nemzeti Eszközkezelő-programban részt vevő természetes személyek számára azáltal, hogy biztosítja számukra az otthonteremtés lehetőségét. A kormány célja, hogy visszaadja a bajba jutott embereknek a lakásaikat, amelyeket korábban a bankok elvettek tőlük. Tisztelt Képviselőtársaim! Az elhangzottakra tekintettel kérem önöket, hogy támogassák a törvényjavaslatot. Köszönöm a figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! [[Dr. Fónagy János jelzésére:]] Az államtitkár úr jelzi, hogy a vita későbbi szakaszában kíván az előterjesztő képviseletében felszólalni. Tisztelt Országgyűlés! Tájékoztatom önöket, hogy a kijelölt Gazdasági bizottság nem állított előadót. Most a képviselői felszólalásokra van lehetőség. Kérdezem képviselőtársaimat, kívánnake élni ezzel a lehetőséggel. [[Senki nem jelentkezik.]] Jelentkezőt nem látok. A vitát lezárom. Megadom a szót Fónagy János államtitkár úrnak. Parancsoljon, államtitkár úr!
Köszönöm. Tisztelt Elnök Úr! Tisztelt Ház! Tisztelt Képviselőtársaim! Az önök előtt lévő törvényjavaslat célja, hogy a kormány által kezdeményezett törvény segítségével a devizahitelek miatt bajba jutott emberek visszakapják lakásaikat, otthonaikat, amelyeket korábban a bankok tőlük elvettek. A javaslat lehetővé teszi, hogy a bérleti díjat rendszeresen megfizető bérlők ismét tulajdonjogot szerezhessenek korábbi otthonaikon. Az ingatlan bérlő általi megvásárlása esetén a kormány rendkívüli kedvező visszavásárlási feltételeket biztosít, az ingatlan vételára pedig a Nemzeti Eszközkezelő Zrt. által az ingatlanért fizetett vételárnak megfelelő összeg. Az egyösszegű visszavásárlás esetén a vételárat csökkenti a bérlő által korábban megfizetett bérleti díjak összege, kamat felszámítására nem kerül sor az állam részéről, és további százalékos mértékű kedvezmény igénybevételére is lehetőség nyílik. A visszavásárlásra természetesen részletvétel útján is sor kerülhet. A kormány további jelentős terhet kíván levenni az emberek válláról azzal, hogy a javaslat szerint a tulajdonszerzés kapcsán felmerülő anyagi és eljárási kötelezettségeket az állam viseli. A kedvezményes ajánlattal ráadásul a bérlők közeli hozzátartozói is élhetnek. A javaslat biztosítja azt is, hogy aki nem kíván élni a kormány ajánlatával, a jelenlegi bérleti díj megfizetése mellett továbbra is bérlő maradhasson az ingatlanban. A törvényjavaslat elfogadása esetén az előzőekben bemutatott lehetőségekről a bérlők részletes írásbeli ajánlatot kapnak, legkésőbb 2019. év március hónap végéig. Ezúton is kérem a NEP programban részt vevőket akár önökön, képviselőtársaimon keresztül is, hogy felmerülő kérdések esetén forduljanak bizalommal a Nemzeti Eszközkezelőhöz, és határidőben nyújtsák be nyilatkozataikat a kormány ajánlatára. [[17.40]] Tisztelt Ház! A parlamenti munka eredményeként a Gazdasági bizottság által benyújtott módosító javaslatot elfogadva pontosítottuk a bérlőtársak lakásbérleti jogviszonyának fenntartására irányuló nyilatkozat kapcsán a lakásbérleti jogviszony fenntartására irányuló nyilatkozatot úgy, hogy az abban az esetben is elfogadható, ha a bérlőtársak közül csak az egyik nyilatkozik, a többi bérlőtárs viszont nem nyújt be nyilatkozatot. A parlamenti döntéshozatal során a törvényjavaslat tekintetében a fenti érdemi módosító indítványon túl több bizottsági módosító javaslat is megfogalmazódott, amelyek a normaszövegben nyelvi, jogtechnikai koherencia megteremtését szolgáló kodifikációs, illetve nyelvhelyességi pontosításokat tartalmaztak. Köszönöm a bizottságok támogató szakmai munkáját, amellyel hozzájárultak a törvényjavaslat szövegének egyértelműsítéséhez, pontosításához, esetenként szakmai szempontú kiegészítéséhez. Tisztelt Ház! Megítélésem szerint a törvényjavaslat által kitűzött cél egyrészt előmozdítja a devizahitel miatt bajba jutott emberek problémáinak megoldását azáltal, hogy hozzájárul a NET-programban részt vevők hosszú távú otthonteremtéséhez, ezért kérem a tisztelt Házat, hogy a T/3604. számú törvényjavaslatot és az azt összegző módosító javaslatot támogatni szíveskedjenek. Köszönöm figyelmüket, köszönöm, elnök úr, a lehetőséget. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a szerdai ülésnapunkon kerül sor.Tisztelt Országgyűlés! Soron következik az egyes családtámogatási és nyugdíjbiztosítási tárgyú törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3127. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Horváth László képviselő úrnak, a bizottság előadójának.
Köszönöm a szót, elnök úr. Tisztelt Ház! Tisztelt Képviselőtársaim! Arról tudom önöket tájékoztatni, hogy a Törvényalkotási bizottság 2018. november 29-én tartott ülésén megtárgyalta az egyes családtámogatási és nyugdíjbiztosítási tárgyú törvények módosításáról szóló T/3127. számú törvényjavaslatot. Az összegző módosító javaslatot és összegző jelentést a bizottság a Házszabály 46. §-a alapján 25 igen szavazattal, 8 tartózkodás mellett elfogadta. Az Országgyűlés előtt fekvő javaslat koncepciója a gyermekek napközbeni ellátásának sajátosságaira tekintettel az intézményi és a finanszírozási ellenőrzés céljából vezetett központi nyilvántartást módosítja pontosító, egyszerűsítő jelleggel, valamint kellő felkészülési időt biztosít a kötelezettséggel érintett települési önkormányzatok számára a bölcsődei ellátás maradéktalan biztosítására. A javaslat mindemellett a nyugdíjtárgyú törvények kapcsán, elsősorban jogalkalmazói észrevételek alapján pontosításokat, kiegészítéseket tartalmaz. Például a törvényjavaslat kibővíti az árvaellátásra jogosult magántanulók körét, vagy például kimondja, hogy a baleset üzemisége csak az ezt megállapító külön eljárásban kiadott határozattal igazolható, valamint az eljárásrendet a kapcsolódó eljárás szabályaihoz igazítja. Az esetleges visszaélések elkerülése érdekében a joggyakorlat megköveteli, hogy a nyugdíjasnak rendelkezési joga legyen azon számla felett, amelyre a nyugdíját folyósítják. A nyugdíj-megállapító határozat nemcsak összeg tekintetében térhet el a jogszerűtől, hanem más feltételek kapcsán is, ilyen például hozzátartozói nyugellátás esetén a megszűnés időpontja. A gyermek szociális intézményi elhelyezése esetén főszabályként ma kizárja a szülőt a családi pótlékra való jogosultságból, mivel nem valósul meg a saját háztartásban nevelés követelménye. A törvényjavaslat ugyanakkor kibővíti a saját háztartásban nevelt, gondozott gyermeknek minősülők körét. Tisztelt Országgyűlés! A fentiekre való tekintettel kérem önöket, szíveskedjenek támogatni a javaslatot. Köszönöm, hogy meghallgattak. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az államtitkár asszony jelezte, hogy az előterjesztő képviseletében most nem kíván felszólalni. Tájékoztatom önöket, hogy a kijelölt Népjóléti bizottság nem állított előadót. Most a képviselői felszólalásokra van lehetőség. Kérdezem, kíváne valaki élni ezzel. [[Senki sem jelentkezik.]] Jelentkezőt nem látok. A vitát lezárom. Tisztelt Országgyűlés! Tájékoztatom önöket, hogy a határozathozatalokra a szerdai ülésnapon kerül sor. Tisztelt Országgyűlés! Soron következik a bányászatról szóló 1993. évi XLVIII. törvény módosításáról szóló előterjesztéshez benyújtott bizottsági jelentés vitája. A Bencsik János és Czunyiné dr. Bertalan Judit, Fidesz, képviselők által benyújtott T/3627. számú előterjesztés és az ahhoz érkezett bizottsági nem önálló irományok a parlament informatikai hálózatán elérhetők. Tisztelt Országgyűlés! Megkérdezem Bencsik János képviselő urat, hogy az előterjesztők képviseletében kíváne felszólalni. [[Bencsik János: Majd a végén.]] A képviselő úr jelezte, hogy a vita későbbi szakaszában kíván felszólalni. Tisztelt Országgyűlés! Tájékoztatom önöket, hogy a kijelölt Gazdasági bizottság nem állított előadót. Tisztelt Országgyűlés! Most a képviselői felszólalásokra van lehetőség. Kérdezem önöket, kíváne valaki élni ezzel a lehetőséggel. [[Senki sem jelentkezik.]] Jelentkezőt nem látok. A vitát lezárom. Megadom a szót Bencsik János képviselő úrnak, a napirendi pont előterjesztőjének. Parancsoljon, képviselő úr!
Köszönöm a szót, elnök úr. Tisztelt Képviselőtársaim! Amikor Czunyiné dr. Bertalan Judit képviselőtársammal megfogalmaztuk e törvényjavaslatot, akkor a mindennapi gyakorlati tapasztalat volt az, amely erre késztetett bennünket. Hiszen azok az állampolgárok, akik átmeneti bányászjáradékban részesülnek, a tapasztalataink szerint a helyi gazdaság, de ezáltal a nemzetgazdaság számára is érdemi és jelentős tapasztalattal rendelkező munkaerőként és munkaerő-tartalékként jelennek meg a gazdasági régiónkban. Az átmeneti bányászjáradékra jogosultak viszonylag fiatalnak mondhatók hogyha az én korosztályom még fiatalnak mondható, akkor mindenképpen , hiszen a járadékra való jogosultság megítélése szempontjából alapvető kritérium a 25 év föld alatti munkavégzés vagy 5 ezer föld alatti műszaknak a ledolgozása. Ha valaki 18 esztendős korában, de akár még azt megelőzően vájártanulóként kezdte a bányász pályafutását, akkor negyven-egynéhány éves korára, a 25 éves föld alatti munkavégzési kritériumot teljesítve átmeneti bányászjáradékossá válhatott. Egy 45-50 éves, mondjuk úgy, hogy fiatal ember, aki fegyelmezett, megfelelő szakképesítéssel is rendelkezik, az a helyi gazdaság számára kiváló munkaerő-tartalékot jelent. A jelen szabályozási körülmények között is megvan a lehetőségük arra, hogy munkát vállaljanak, ugyanakkor, ha a minimálbér 18-szorosát meghaladja az adott tárgyévben a jövedelme az átmeneti bányászjáradékban részesülőknek, akkor szüneteltetniük kell a munkavégzést, ugyanis ezt a jövedelemplafont nem hághatják át anélkül, hogy az ellátásra való jogosultságukat átmenetileg el ne veszítenék. Ez viszont jó esetben a szürkegazdaságot erősíti, rossz esetben pedig a munkaeszközt sutba vágva azt mondják a járadékosok, hogy ők nem kívánnak dolgozni. Miért olyan lényeges és fontos kérdés ez, annak ellenére, hogy mindösszességében 3 ezer magyar polgárt érint ez a kérdés Magyarországon? Azért, mert 2010-ben elértük a kormány támogatásával, hogy a szocialista kormány által bezárásra ítélt Vértesi Erőmű továbbra is működhessen, mintegy hét évig működött még ez az erőmű Oroszlányban. [[17.50]] Mindazok a bányászok, akik még nem érték el a jogosultsági határt a felszín alatti munkavégzés műszakszámát vagy pedig a 25 esztendőt tekintve, azok odaköltöztek ebbe a térségbe, ott váltak járadékossá, és nem is költöztek már vissza az eredeti lakóhelyükre. Tehát több mint ezren vannak, közel 1200-an vannak olyan potenciális munkavállalók, akik ebben a szűk Tata, Tatabánya, Oroszlány térségben laknak és élnek. Ezzel a törvénymódosítással eltörölhetjük ezt a felső kereseti korlátot, így nyugodt lelkiismerettel, nyugodt szívvel végigdolgozhatják úgy az egész esztendőt, hogy az átmeneti bányászjáradékra való jogosultságukat nem veszíthetik el. Én tisztelettel köszönöm a képviselőtársak megértését, támogató hozzászólásaikat, amelyeket az általános vitában, illetve a részletes vita során kifejtettek. El kell mondani azt is, hogy voltak ugyan néhányan ellenzéki képviselők, akik ezt nem tartották helyénvalónak vagy szükségszerűnek, de az ő kritikájuk élességét és súlyát is tompítja az, hogy egyetlenegy módosító indítvány nem került benyújtásra, így nyugodt lelkiismerettel készülhetünk majd a törvényjavaslat végszavazására is, és bizakodunk abban, hogy e 3 ezer, az egész életét, az eddigi életét meglehetősen kockáztatva átmeneti bányászjáradékra irányuló szolgáló időt elnyerő polgártársunk immáron, ezt követően is ott lehet a munkaerőpiacon, és nyugodt lelkiismerettel, a munkaügyi hatóságok esetleges zaklatásától mentesülve tudja majd a családját, családtagjait tovább gyarapítani. Köszönöm szépen a megtisztelő figyelmet. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik az egyes egészségügyi és egészségbiztosítási tárgyú, valamint az egészségüggyel összefüggő egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3626. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként Törvényalkotási bizottság álláspontjának ismertetésére kerül sor. Megadom a szót Horváth László képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! A Törvényalkotási bizottság 2018. december 6-án tartott ülésén megtárgyalta az egyes egészségügyi és egészségbiztosítási tárgyú, valamint az egészségüggyel összefüggő egyes törvények módosításáról szóló T/3626. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 2 tartózkodás mellett elfogadta. Ez tartalmazza a Népjóléti bizottság részletes vitát lezáró bizottsági módosító javaslatát, valamint a TAB saját módosító javaslatát. Tisztelt Országgyűlés! A javaslat lehetőséget teremt az adatszolgáltatási kötelezettségüket folyamatosan nem teljesítők vagy hiányos teljesítés esetén hiánypótlási felszólításnak eleget nem tevő egészségügyi szolgáltatók egészségügyi bírsággal történő szankcionálására. A törvényjavaslat mindezek mellett megteremti a lehetőséget arra, hogy az Országos Vérellátó Szolgálat vércsoportra vonatkozó adatokat tudjon rögzíteni az EESZT-rendszerben. Az EESZT-ben az egészségügyiprofil-szolgáltatás biztosítja, hogy nyilván lehessen tartani a páciensekre legjellemzőbb egészségügyi összefoglaló adatokat, egészségügyi profiljukat. A betegségregiszterek létrehozásának célja népegészségügyi szempontból kiemelt jelentőségű társadalmi vagy egyéni szinten jelentős betegségteherrel járó betegségcsoportok tekintetében ezen megbetegedések nyilvántartása érdekében a megelőzés, a betegútkövetés. Teszi mindezt a hatékony szakmapolitikai programok megvalósulását, megvalósítását elősegítő adatelemzés céljából. A törvénymódosítás célja továbbá annak biztosítása, hogy a tartósan az Európai Gazdasági Térség valamely tagállamában foglalkoztatott biztosítottak, állami alkalmazottak és azok családtagjai a fogadó államban azonos feltételekkel juthassanak hozzá egészségbiztosítási ellátásokhoz. Jelenleg az állami alkalmazottak esetében azonos mértékű járulékfizetés mellett különböző mértékben történik az ellátások költségének megtérítése a családtagok tekintetében attól függően, hogy az illető állami alkalmazott melyik országban az Európai Gazdasági Térség melyik tagállamában vagy harmadik országban tartózkodik. Ez a megkülönböztetés fennállhat az Európai Gazdasági Térség tagállamai között is, hiszen az egészségügyi szolgáltatást igénybe vevők által kifizetendő önrész mértéke a fogadó ország szabályozása szerint eltérő lehet. Tisztelt Képviselőtársaim! Mindezek tükrében kérem önöket, hogy a törvényjavaslatot szavazatukkal támogatni szíveskedjenek. Köszönöm, hogy meghallgattak. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Államtitkár asszony jelezte, hogy az előterjesztők képviseletében nem kíván a vita e szakaszában felszólalni. Tisztelt Országgyűlés! Tájékoztatom önöket, hogy a kijelölt Népjóléti bizottság nem állított előadót. Most a képviselői felszólalásokra van lehetőség. Kérdezem, kíváne élni valaki ezzel. [[Nincs jelentkező.]] Jelentkezőt nem látok, a vitát lezárom. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik a sportról szóló 2004. évi I. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3371. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Horváth László képviselő úrnak, a bizottság előadójának. Parancsoljon, képviselő úr!
Köszönöm a szót, elnök úr. Tisztelt Ház! A Törvényalkotási bizottság 2018. november 29-én tartott ülésén tárgyalta meg a sportról szóló 2004. évi I. törvény módosításáról szóló T/3371. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 25 igen szavazattal, 8 tartózkodás mellett elfogadta. A törvényjavaslat jelentős újításokat tesz lehetővé a magyar sportéletben. Alapvető célja többek között elősegíteni a sportcélú állami támogatások minél szélesebb körű felhasználását, kiegészíteni a sport szervezeteire vonatkozó szabályozást, valamint pontosítani a sporteseményekre vonatkozó biztonsági követelményeket is. A javaslat módosításai számos kiemelten fontos területet érintenek, így például a sportolói jogállások körének kiegészítését a regisztrált szabadidő-sportolói státusz bevezetésével. Tartalmazza a hivatásos sportolók foglalkoztatási lehetőségének bővítését, az országos sportági szakszövetségek jogállásfeltételeinek és a bírósági bejegyzés szabályainak pontosítását, a látvány-csapatsportok támogatásával összefüggő feladat- és hatáskörök módosítását, az olimpiai járadékra vonatkozó szabályokat, a kiemelt hazai rendezésű sporteseményekkel kapcsolatos kormányzati szereplők megjelenítését, a személyes adatok kezelésének rendjét, ideértve az adatvédelmi rendeletre és az NSR-re vonatkozó feladatok ellátását is, valamint tartalmazza az olimpiai és paralimpiai események és a sportakadémiák fogalmának tisztázását. Tisztelt Képviselőtársaim! Az előttünk fekvő törvényjavaslat fontos része a sportversenyek tiltott befolyásolása elleni nemzeti és nemzetközi együttműködéssel és platformmal kapcsolatos feladatok meghatározása is, amely az idevonatkozó egyezmény kihirdetését követően vált szükségessé. [[18.00]] A jelen tervezetet a Fidesz-KDNP-frakciószövetség támogatja, mert a törvényjavaslatban szereplő módosítások összességében az elmúlt időszakban a jogalkalmazás során a kormányzat, a köztestületek, valamint az országos sportági szakszövetségek részéről felmerült kérdéseket kezelik. A jogalkalmazás és a támogatások felhasználása ellenőrzésének megkönnyítése érdekében van szükség erre a jogszabályra. Mindezek alapján kérem a tisztelt Házat, hogy támogassa a javaslatot. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Az államtitkár asszony jelezte, hogy az előterjesztő képviseletében nem kíván a vita e szakaszában felszólalni. Tisztelt Országgyűlés! A kijelölt Kulturális bizottság nem állított előadót. Most a képviselői felszólalások következnek a napirend szerinti időkeretben, amennyiben kíván valaki élni ezzel a lehetőséggel. [[Senki sem jelentkezik.]] Jelentkezőt nem látok. Tisztelt Országgyűlés! A vitát lezárom. Tájékoztatom önöket, hogy a határozathozatalokra a szerdai ülésnapon kerül sor. Tisztelt Országgyűlés! Soron következik az egyes szociális, gyermekvédelmi tárgyú, valamint egyéb kapcsolódó törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3623. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót B. Nagy László képviselő úrnak, a bizottság előadójának. Parancsoljon, képviselő úr!
Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta az egyes szociális, gyermekvédelmi tárgyú, valamint egyéb kapcsolódó törvények módosításáról szóló T/3623. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 23 igen szavazattal, 2 nem ellenében, 3 tartózkodás mellett elfogadta. Ez tartalmazza a Népjóléti bizottság részletes vitát lezáró bizottsági módosító javaslatát, valamint a TAB saját módosító javaslatát.Tisztelt Országgyűlés! A törvény bevezeti az örökbefogadói díjat mint új egészségbiztosítási pénzbeli ellátást, amely feltételeit és összegét tekintve is megegyezik a gyeddel. Időtartama a gyednek megfelelően 168 nap, és valamennyi 2 év feletti és 18 év alatti gyermek örökbefogadását követően jár. Másrészt lehetővé teszi, hogy a nevelőszülők a nevelt gyermekükre tekintettel is igénybe vegyék a gyedet. A súlyos fogyatékosságából, tartós betegségéből adódóan önellátásra képtelen gyermekükről gondoskodók számára létrehozásra kerül a gyermekek otthongondozási díja, rövidítve a gyod. 2019-ben 15 százalékos emelésre kerül továbbá az ápolási díj összege, ugyanakkor az ellátás célzottságának javítása érdekében szigorításra kerül sor a jogosultság feltételeiben. Szintén fontos módosítás, hogy az úgynevezett diplomásgyedre való jogosultságot kiterjeszti azokra a magyar állampolgárságú hallgatókra is, akik hazai felsőoktatási intézményekben, de nem magyar nyelvű képzésben tanulnak. A hajléktalan személyek társadalomba visszavezetése érdekében szükséges, hogy a nappali melegedőt fenntartók a nappali intézményükhöz kapcsoltan létrehozzanak külső férőhely formájában lakhatási szolgáltatást. Ezzel elérhető, hogy a hajléktalan személyek a nagyobb városokba vándoroljanak. Tisztelt Képviselőtársaim! Mindezek tükrében úgy gondolom, hogy a törvény elfogadása szükséges és hasznos, ezért kérem önöket, hogy szavazatukkal támogatni szíveskedjenek. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Államtitkár asszony jelezte, hogy a vita e szakaszában nem kíván felszólalni. Tisztelt Országgyűlés! Tájékoztatom önöket, hogy a kijelölt Népjóléti bizottság nem állított előadót. Most a képviselői felszólalásokra van lehetőség a napirend szerinti időkeretben. Kérdezem, kíváne valaki élni ezzel. [[Senki sem jelentkezik.]] Jelentkezőt nem látok. Tisztelt Országgyűlés! A vitát lezárom. Tisztelt Országgyűlés! Tájékoztatom önöket, hogy a határozathozatalokra a szerdai ülésnapon kerül sor. Tisztelt Országgyűlés! Soron következik az egyes kulturális tárgyú törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3372. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót B. Nagy László képviselő úrnak, a bizottság előadójának. Parancsoljon, képviselő úr!
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta az egyes kulturális tárgyú törvények módosításáról szóló T/3372. számú törvényjavaslatot. Az összegző módosító javaslatot és az összegző jelentést a bizottság az egyes házszabályi rendelkezésekről szóló 10/2014. számú országgyűlési határozat 46. §-a alapján 23 igen szavazattal, 1 nem ellenében és 3 tartózkodás mellett elfogadta.Tisztelt Képviselőtársaim! A benyújtott törvényjavaslat négy törvény módosítását tartalmazza. A javaslat módosítja a Városliget megújításáról és fejlesztéséről szóló 2013. évi CCXLII. törvényt. A Liget Budapest projekt az ország történetének legnagyobb léptékű park- és tájépítészeti beavatkozását ötvözi egy, a millenniumi idők óta nem látott intézményfejlesztési programmal. A törvényjavaslat a városligeti ingatlanon megvalósuló beruházási és a 99 évig tartó vagyonkezelési feladatok hatékony ellátása érdekében rendelkezik a Városliget Zrt. hosszú távú elhelyezéséről azáltal, hogy a városligeti ingatlan vagyonkezelőjének székhelyét biztosító, az állami tulajdonban lévő ingatlan tekintetében a Városliget Zrt.-t jelöli ki a vagyonkezelésre. Tisztelt Képviselőtársaim! A Liget Budapest projekt komplexitását illetően indokolttá tette, hogy a Liget Budapest projekt építtetője egy önálló gazdasági társaságot hozzon létre, amely a Magyar Állami Operaház és a Műhelyház beruházásainak megvalósítására kijelölt projekttársaság. A projekttársaság a Városliget Zrt. meglévő tudásbázisát és infrastruktúráját felhasználva, költséghatékonyan valósítja meg a projekteket. Tisztelt Képviselőtársaim! A muzeális intézményekről, a nyilvántartott könyvtári ellátásról és a közművelődésről szóló 1997. évi CXL. törvény 2017. évi módosításával a közösségi művelődés szabályozásának fókuszába a szakpolitika célkitűzései, a közművelődési alapszolgáltatások kerültek, törvényi garanciákat teremtve a közművelődési alapszolgáltatások minőségi biztosításának és differenciált megszervezésének a helyi szükségletekhez és igényekhez jobban illeszkedő módon történő közösségi művelődési intézmények révén. Tisztelt Képviselőtársaim! Az elhangzottak mérlegelését követően, kérem, támogassák a törvényjavaslatot. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Az államtitkár asszony jelezte, hogy az előterjesztő képviseletében a vita e szakaszában nem kíván felszólalni. Tájékoztatom önöket, hogy a kijelölt Kulturális bizottság nem állított előadót, és most a képviselői felszólalásokra van lehetőség a napirend szerinti időkeretben. Kérdezem képviselőtársaimat, kíváne valaki élni ezzel a lehetőséggel. [[Senki sem jelentkezik.]] Jelentkezőt nem látok, a vitát lezárom.Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik az egyes házszabályi rendelkezésekről szóló 10/2014. OGY határozatnak az Alaptörvény hetedik módosításával összefüggő módosításáról szóló előterjesztéshez benyújtott bizottsági jelentés vitája. A Hende Csaba és Bajkai István fideszes képviselők által benyújtott H/3232. számú előterjesztés és az ahhoz érkezett bizottsági nem önálló irományok a parlamenti informatikai hálózaton elérhetők. [[18.10]] Tisztelt Országgyűlés! Megkérdezem Hende Csaba képviselő urat, az Országgyűlés alelnökét mint előterjesztőt, hogy a vita e szakaszában kíváne felszólalni. [[Jelzésre:]] Az államtitkár úr jelzi, hogy a vita e szakaszában nem kíván felszólalni. Megkérdezem a kormány képviseletében Völner Pál államtitkár urat, kíváne a vita e szakaszában szólni. [[Jelzésre:]] Az államtitkár úr jelzi, hogy a vita e szakaszában nem kíván felszólalni. Tisztelt Országgyűlés! Most a képviselői felszólalásokra van lehetőség. Kérdezem a képviselőtársaimat, kíváne ezzel élni valaki. [[Nincs jelentkező.]] A képviselőtársaim közül jelentkezőt nem látok. Tisztelt Országgyűlés! A vitát lezárom. Megadom a szót Hende Csaba képviselő úrnak, a Ház alelnökének mint előterjesztőnek. [[Jelzésre:]] Az államtitkár úr jelzi, hogy nem kíván szólni a vita e szakaszában sem. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik a koncesszióról szóló 1991. évi XVI. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Dunai Mónika képviselő asszony és Bajkai képviselő úr, Fidesz-képviselőcsoport, által benyújtott T/3635. számú előterjesztés és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Dunai Mónika képviselő asszonynak, a bizottság előadójának. Parancsoljon!
Köszönöm szépen a szót, elnök úr. Tisztelt Államtitkár Úr! Tisztelt Országgyűlés! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta a koncesszióról szóló 1991. évi XVI. törvény módosításáról szóló T/3635. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 4 nem ellenében, 4 tartózkodás mellett elfogadta. Tisztelt Képviselőtársaim! A koncesszióról szóló törvény módosításáról szóló T/3635. számú törvényjavaslat a nemzeti vagyonról szóló törvény hatálybalépése előtt osztott tulajdon létrehozására irányuló egyes szerződések tekintetében, ahol a tulajdonszerzésre még nem került sor, a szerződésben részes felek érdekeinek védelmét biztosítva a jogviszony koncessziós szerződés keretében történő rendezésére ad lehetőséget. A nemzeti vagyonról szóló törvény hatálybalépése előtt a forgalomképtelen önkormányzati ingatlanok hasznosítása több esetben az ingatlanon történő osztott tulajdon létrehozásával valósult meg úgy, hogy a törzsvagyon részét képező ingatlanon épített felépítmény tulajdonjoga az építtetőt illette meg. Ma már a nemzeti vagyonról szóló törvény ezt nem engedi meg, kivéve abban az esetben, ha az osztott tulajdon létrehozására irányuló szerződés még a törvény hatálybalépése előtt jött létre. A most előttünk fekvő javaslat erre az esetre felkínálja azt a lehetőséget, hogy amennyiben mind a két fél hozzájárul, úgy az osztott tulajdon bejegyzése helyett koncessziós szerződésben állapodjanak meg a felépítmény használatáról. A beruházó fél érdekében természetesen csak zárt pályázat keretei között kerülhet sor a koncessziós eljárásra, hiszen súlyos károk érnék, ha más személy lenne a koncesszióba vevő. Tisztelt Képviselőtársaim! A nemzeti vagyonról szóló törvény nem véletlenül tiltja osztott tulajdon létrehozását. Ez a javaslat is alternatívát kínál annak érdekében, hogy a felelős gazdálkodás elve minél inkább érvényre juthasson. Erre való tekintettel kérem önöket, hogy a zárószavazáson támogassák majd a javaslatot; a Törvényalkotási bizottság ezt javasolja az Országgyűlésnek. Köszönöm a figyelmüket. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Megkérdezem az előterjesztőket, a vita e szakaszában kívánnake felszólalni. [[Jelzésre:]] [[Jelzésre:]] A képviselő asszony jelzi, hogy nem kívánnak élni ezzel a lehetőséggel. Tisztelt Országgyűlés! Megkérdezem Völner Pál államtitkár urat, a kormány nevében kíváne felszólalni. (Jelzésre:) Az államtitkár úr jelzi, hogy a kormány nevében a vita e szakaszában nem kíván felszólalni. Tisztelt Országgyűlés! Most a képviselői felszólalásokra van lehetőség. Kérdezem a képviselőtársaimat, kívánnake élni ezzel. [[Nincs jelentkező.]] Jelentkezőt nem látok. Tisztelt Országgyűlés! A vitát lezárom. Megkérdezem a képviselő asszonyt, az előterjesztők képviseletében kíváne válaszolni [[Jelzésre:]] , de vita nem alakult ki, tehát nyilván felmerült kérdésekre sem kívánhat így válaszolni. Tisztelt Országgyűlés! Tájékoztatom önöket, hogy a határozathozatalokra a szerdai ülésnapon kerül sor. Tisztelt Országgyűlés! Soron következik a közigazgatási bíróságokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3353. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának. Parancsoljon!
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta a közigazgatási bíróságokról szóló T/3353. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 6 nem ellenében, 3 tartózkodás mellett elfogadta. A közigazgatási bírósági szervezetrendszer kiépítése optimálisan a kétszintű működést kívánja meg, amely a következőt jelenti. Felállna a Kúriával egyenlő jogi státuszú közigazgatási felsőbíróság, valamint alatta a nyolc közigazgatási törvényszék. A törvény értelmében a miniszteriális igazgatási modell kerül hazánkban bevezetésre. A miniszter igazgatási jogkörei kiterjednek a központi költségvetés közigazgatási bíróságok fejezete vonatkozásában a fejezetirányító szerv hatásköreinek gyakorlására, a bírói pályázatokkal, bírói és bírósági vezetői kinevezésekkel összefüggő feladatokra, valamint a közigazgatási bíróságok működéséhez elengedhetetlenül szükségesnek bizonyuló statisztikai, infrastrukturális és informatikai feltételek biztosítására. A bevezetésre kerülő új pályázati rendszerben az igazgatásért felelős miniszter jogi korlátok közé szorulna. Egyrészt a miniszter kötve van a bírói testületek által alkalmasnak ítélt pályázói körhöz, másrészt a pályázat érvénytelenségét is csak és kizárólag az országos bírói testület erre vonatkozó kifejezett javaslata, illetve objektív körülmények fennállta esetén állapíthatja meg. Az Alaptörvény rendelkezéseire tekintettel a kinevezés joga Magyarország köztársasági elnökét illeti meg. A közigazgatási bírósági elnököket igazgatási tevékenységük ellátása során a személyi és tárgyi feltételek biztosításában a hivatalvezető segíti majd. A Ház asztalán fekvő javaslat lehetőséget teremt a közigazgatási ügyszakban ítélkező bírák számára, hogy amennyiben ezt kérik, pályázat nélkül, a törvény erejénél fogva kerüljenek át a megalakuló, új közigazgatási bíróságra. Pozitívum, hogy a jelen törvény hatálybalépését megelőzően bírósági vezető pozíciót betöltő bírók számára lehetőség nyílik arra, hogy akár a közigazgatási, akár a rendes bírósági szervezetben folytathassák bírói pályafutásukat, megtartva korábbi vezetői javadalmazásukat az eredeti megbízatásuk lejártáig, amennyiben nem nevezik ki őket ismételten bírósági vezetőnek. Tisztelt Ház! A javaslat a nemzetközi sztenderdek, valamint más európai uniós tagállamok gyakorlatának figyelembevételével a magyar közjogi hagyományoknak és az alkotmányos garanciáknak megfelelően készült el, így mindenképpen támogatandó. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Völner Pál államtitkár urat, hogy a vita e szakaszában kíváne felszólalni. [[Dr. Völner Pál: Nem.]] Államtitkár úr jelzi, hogy nem kíván a vita e szakaszában szólni. Tisztelt Országgyűlés! A kijelölt Igazságügyi bizottság nem állított előadót. [[18.20]] Most a képviselői felszólalások következnek. Kérdezem, kíváne képviselőtársaim közül valaki élni ezzel a lehetőséggel. [[Nincs jelentkező.]] Jelentkezőt nem látok. A vitát lezárom. Megkérdezem államtitkár urat, hogy az előterjesztők képviseletében kíváne felszólalni. [[Dr. Völner Pál jelzésére:]] Igen. Öné a szó, államtitkár úr.
Köszönöm a szót, elnök úr. Csak szeretném megköszönni mindazok munkáját, akik ezeknek a törvényeknek a létrehozásában segítettek bennünket, kiemelten annak a szakértői bizottságnak, amelyet Kiss György akadémikus úr vezetett. Ezenkívül egyetemi professzorok, az OBH, a Kúria vezetői, törvényszéki szakemberek segítették ezt a munkát. Kiemelten megemlíteném Hajnal Péter kúriai tanácselnök urat, aki a Közigazgatási Bírák Egyesületének elnöke, illetve Sperka Kálmán kúriai tanácselnököt, akik közvetlenül a gyakorlati tapasztalatok alapján segítettek nekünk ennek a törvénynek a létrehozásában, amellyel végül is az 1949-ben a kommunisták által eltörölt jogszabályt sikerül újból a magyar jogrendbe állítani és a közigazgatási bírói szervezetet felállítani. Köszönöm szépen. [[Taps a Fidesz soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Soron következik a közigazgatási bíróságokról szóló törvény hatálybalépéséről és egyes átmeneti szabályokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3354. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Salacz László képviselő úrnak, a bizottság előadójának.
Köszönöm a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2018. december 6-án tartott ülésén megtárgyalta a közigazgatási bíróságokról szóló törvény hatálybalépéséről és egyes átmeneti szabályokról szóló T/3354. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 6 nem ellenében, 3 tartózkodó szavazat mellett elfogadta. Tisztelt Képviselőtársaim! Az előttünk fekvő törvényjavaslat természetesen szervesen kapcsolódik az előbb megtárgyalt javaslathoz. A jelen tervezet meghatározza azoknak az objektív jogi és alkotmányos biztosítékoknak a rendszerét, amelyeket a Velencei Bizottság megkövetel a bírák kiválasztása, kinevezése, előmenetele és elmozdítása vonatkozásában. A javaslat biztosítja, hogy a jelenleg közigazgatási ügyekben eljáró bíróságok bírái, ha azt kérik, pályázat nélkül, a törvény erejénél fogva átkerülhessenek a megalakuló új közigazgatási bíróságra. Az alkotmányjogi követelmények mellett az észszerűség is azt kívánja meg, hogy a közigazgatási bíróságok felkészült bírói karral kezdhessék meg a működésüket. Megfelelően rendezi azoknak a bíráknak a helyzetét, akik a jogvesztő határidőn belül nem tesznek nyilatkozatot, tehát továbbra is a rendes bíróságon kívánják a bírói hivatásukat gyakorolni. E személyek bírói státusza megmarad a bírósági szervezetrendszeren belül, azonos szinten, a megfelelő munkaügyi kollégium tagjaként. Tekintetbe véve a Velencei Bizottság igazságszolgáltatási ügyekben kialakított állandó gyakorlatát, a bírósági vezető, akár a közigazgatási bírósági szervezetben, akár a rendes bírósági szervezetben folytatja bírói pályafutását, megtarthatja korábbi bírósági vezetői javadalmazását az eredeti megbízatása lejáratának időpontjáig, hacsak nem nevezik ki időközben újra bírósági vezetőnek, aminek a lehetősége természetesen adott. Tisztelt Képviselőtársaim! Az előttünk fekvő javaslat a nemzetközi szervezetek ajánlásai és gyakorlata alapján került megalkotásra, igazodva a hazai gyakorlat sajátosságaihoz. Erre való tekintettel kérem önöket, hogy támogassák a törvényjavaslatot. [[Taps a Fidesz soraiban.]]
Köszönöm szépen, képviselő úr. Tisztelt Országgyűlés! Völner Pál államtitkár úr jelzi, hogy az előterjesztők képviseletében a vita későbbi szakaszában kíván felszólalni. Tájékoztatom önöket, hogy a kijelölt Igazságügyi bizottság nem állított előadót. Most képviselői felszólalásokra van lehetőség. Kérdezem, kíváne valaki élni ezzel a lehetőséggel. [[Nincs jelentkező.]] Jelentkezőt nem látok. A vitát lezárom. Államtitkár úr jelzi, hogy nem kíván felszólalni. Tisztelt Országgyűlés! A határozathozatalokra a szerdai ülésnapon kerül sor. Tisztelt Országgyűlés! Tájékoztatom önöket, hogy az MSZP, a DK és a Párbeszéd képviselőcsoportja által kezdeményezett, a napirend módosítására vonatkozó javaslatok határozathozatala során a leadott szavazatok száma nem került kihirdetésre. A leadott szavazatok száma a következő: 23 igen, 116 nem és 0 tartózkodás. Az Országgyűlés ennek alapján a javaslatot nem fogadta el. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Varga Szimeon bolgár nemzetiségi szószóló úr. Megadom a szót 5 perces időkeretben: „Nemzeti vagy etnikai, vallási és nyelvi kisebbséghez tartozó személyek jogai 70 éves az ENSZ Emberi Jogok Egyetemes Nyilatkozata” címmel. Öné a szó, szószóló úr.
Köszönöm a szót, elnök úr. Уважаеми господин Председател, Уважаеми Народно Събрание! Позволете ми да ви поздравя като застъпник на българското малцинство в yнгарския парламент. Tisztelt Elnök Úr! Tisztelt Országgyűlés! Engedjék meg, hogy mint bolgár nemzetiségi szószóló tisztelettel köszöntsem önöket, és röviden megemlékezzek arról, hogy 1948. december 10. napján az ENSZ Közgyűlése elfogadta az emberi jogok egyetemes nyilatkozatát, amely a mai nemzetközi jogrend meghatározó elemévé vált. Az emberi jogok egyetemes nyilatkozata egy sor további emberi jogi egyezmény és emberi jogi tárgyú szerződés megszületéséhez szolgált kiinduló alapként. Ma, december 10-én 70 éve annak, hogy a világ vezető hatalmai azonosították azokat a jogokat, amelyeket mindenki elvárhat és követelhet egyszerűen csak azért, mert embernek született. A világ az elmúlt 70 évben sok változáson ment keresztül, de az emberi jogok egyetemes nyilatkozatának az emberi méltóság köré szerveződő koncepciója továbbra is megfelelő alapul szolgál az emberi jogok és a szabadságok folyamatosan változó, élő eszközrendszere számára. A nyilatkozat preambuluma a minden ember sajátjaként értelmezett emberi méltóságból kiindulva hangsúlyozza, hogy az emberi jogok a szabadság, az igazságosság és a béke alapját képezik, és ezért a szöveg felsorolja mindazt, amit tilos megtenni az emberekkel, és mindazt, amit meg kell tenni emberként az ő érdekükben. Az emberi jogok oszthatatlanok, minden nőt, férfit és gyermeket egyformán megilletnek. Az emberi jogok egymással nincsenek hierarchikus viszonyban, egyetlen emberi jog sem érvényesíthető a többi emberi jog érvényesítése nélkül. Magyarország 1955-ben az ENSZ-hez történő csatlakozásával elfogadta az emberi jogok egyetemes nyilatkozatát, amelyet követően az 1960-as években megindult az emberi jogi dokumentumok specializálása, így a gazdasági, szociális és kulturális jogok nemzetközi egyezségokmányát, valamint a polgári és politikai jogok nemzetközi egyezségokmányát a hatálybalépésük évében, 1976-ban Magyarország is ratifikálta, megteremtve ezzel a nemzetközi emberi jogi keretrendszert. Tisztelt Elnök Úr! Tisztelt Országgyűlés! Engedjék meg, hogy a fenti okmányok szövegéből kiemeljek egy-két releváns cikkelyt. [[18.30]] Az Emberi Jogok Egyetemes Nyilatkozatának első cikkelye így szól: „Minden emberi lény szabadon születik, és egyenlő méltósága és joga van. Az emberek, ésszel és lelkiismerettel bírván, egymással szemben testvéri szellemben kell hogy viseltessenek.” A Polgári és Politikai Jogok Nemzetközi Egyezségokmányának 27. cikke a következőt mondja ki: „Olyan államokban, ahol nemzeti, vallási vagy nyelvi kisebbségek élnek, az ilyen kisebbségekhez tartozó személyektől nem lehet megtagadni azt a jogot, hogy csoportjuk más tagjaival együttesen saját kultúrájuk legyen, hogy saját vallásukat vallják és gyakorolják, vagy hogy saját nyelvüket használják.” Magyarország az elmúlt harminc évben jelentős lépéseket tett annak irányába, hogy az alapvető emberi jogok tiszteletben tartása hazánkban is biztosítva legyen. A magyar jogrendszer és az alapvető jogok védelmének intézményrendszere ma már az európai uniós tagságunkból fakadó sztenderdekkel összemérhető szintű jogvédelmet biztosít. Magyarország Alaptörvénye 2014 óta biztosítja a 13 államalkotó nemzetiség parlamenti képviseletét. A Magyarországi nemzetiségek bizottsága feladat- és hatáskörében eljárva már a második parlamenti ciklusban dolgozik a magyarországi nemzetiségek jogainak védelmén és érdekeinek érvényesítésén. Fontos, hogy az ilyen évfordulók alkalmával felhívjuk a figyelmet az alapvető emberi jogokra. Az ENSZ emberi jogi intézményeként az Alapvető Jogok Biztosának Hivatala lát el ilyen feladatokat. 2018. november 20-án az Alapvető Jogok Biztosának Hivatalában az ENSZ Emberi Jogok Egyetemes Nyilatkozata aláírásának 70. évfordulója alkalmából megrendezett jubileumi konferencián olyan szakemberek előadását hallgatva, mint dr. Székely László ombudsman, dr. Szalayné dr. Sándor Erzsébet és dr. Bándi Gyula biztoshelyettesek, dr. Simai Mihály, a Magyar ENSZ Társaság Elnöke, dr. Izsák-Ndiaye Rita az ENSZ Faji Diszkrimináció Megszüntetésével Foglalkozó Bizottságának tagja, dr. Csink Lóránt az Alkotmánybíróság főtanácsadója, közösen emlékezhettünk meg az emberi jogokról. Külön kiemelendő, hogy a Magyarországon élő nemzetiségek jogainak védelmét ellátó biztoshelyettes, dr. Szalayné dr. Sándor Erzsébet mint a nemzetiségi jogvédelem központi szereplője , munkája során kiemelt figyelmet szentel a Magyarországon élő elismert nemzetiségi közösségeknek, valamint a nemzetiségi jogvédelmi rendszer más szereplőivel való folyamatos kapcsolattartásnak. Elhivatott munkatársai bevonásával figyelemmel kíséri a magyarországi nemzetiségek jogainak érvényesülését. A jubileum alkalmából szeretném kiemelni, hogy Magyarország Kormánya, tovább a Magyar Országgyűlés a magyarországi nemzetiségek részére nemcsak jogvédelmi intézményrendszert működtet, hanem jogalkotása keretében folyamatosan növekvő, jelentős költségvetési forrást biztosít, amely lehetővé teszi a nemzetiségek számára, hogy a hagyományaikat ápolják. Tisztelt Elnök Úr! Tisztelt Országgyűlés! Összegezve: köszönetemet fejezem ki mindenki számára, aki azon fáradozik, hogy Magyarországon, nem csak a nemzetiségek vonatkozásban, a legteljesebb körben érvényesülhessenek az ENSZ Emberi Jogok Egyetemes Nyilatkozatában és a kapcsolódó okmányokban foglalt alapvető emberi jogok. Köszönöm a figyelmüket! Благодаря за вашето внимание! [[Taps a kormánypárti padsorokban.]]
Köszönöm szépen, szószóló úr. Kicsit tovább mentünk az időkerettel, de tekintettel a nemzetiségi ügyekre, most az időkerettől eltekintettem mint levezető elnök.Tisztelt Országgyűlés! Szintén napirend utáni felszólalásra jelentkezett Z. Kárpát Dániel képviselő úr, a Jobbik-frakció részéről, azonban képviselő úr nem tartózkodik az ülésteremben, így felszólalására a mai napon nem kerül sor. Tisztelt Országgyűlés! Napirend utáni felszólalásra jelentkezett Horváth László képviselő úr, Fidesz: „A Felső-Mátra áramellátásának biztonságáról” címmel. Megadom a szót, képviselő úr.
Köszönöm a szót, elnök úr. Tisztelt Képviselőtársaim! Az éghajlatváltozással együtt járó szélsőséges időjárási jelenségek ma már lassan az életünk részeivé válnak, azt kell mondjam, sajnos. Különösen igaz ez a Mátra és a Bükk felsőbb részein lévő térségekben élő honfitársainkra, hiszen az elmúlt időszakban a tavaszi hóviharok, villámszerűen taroló ónoseső-frontok, mindenféle szélsőséges időjárási jelenség, ideértve a lezúduló és árvizeket okozó nagy mennyiségű csapadékot is, majd pedig, mondjuk, az aszályos időszakot is, ezek a jelenségek rendszeresen megjelennek, és rendszeresen, mivel váratlanul és nagy erővel jönnek, nagy próbatétel elé állítják az itt élőket, nagyon meglepik az ebbe a térségbe látogató turistákat is, akik száma, hála istennek, jelentősen növekedett és folyamatosan növekszik. A katasztrófavédelem, a tűzoltóság, a rendőrség, a mentőszolgálatok, a kormányhivatalok, egyszóval azt lehet mondani, a különleges mentőegységek fokozott és hatékony együttműködését teszik szükségessé.A Mátra magasabb térségeiben a leggyengébb pontnak az elmúlt időszakban a rendszer leggyengébb elemének az elektromos ellátórendszer bizonyult. 2014 és ’17 között 117 középfeszültségű üzemzavart regisztráltak, és nem egy esetben az itt lévő települések, a településeken élők, de még a szállodákban lévők is több-kevesebb időre vesztegzár alá kerültek. Az elektromos rendszer üzemzavarának súlyos következménye az, hogy nemcsak az áramellátás, hanem az ivóvíz és a csatornarendszer működése is leáll ilyenkor. Sőt, egyes esetekben, mentési helyzetekben a mentésben részt vevők információcseréje is akadozott, veszélybe került az áramellátó rendszer üzemzavara miatt. Mindezek után nagyon örültünk annak, hogy a kormány ebben az évben döntött arról, hogy ezeket az elektromos szabadvezetékeket földkábelre kell cserélni, hiszen ez jelentheti a végleges megoldást. Tudjuk azt, hogy a nyíladékok szélesítésével, ami több szempontból nem is indokolt, illetve nem hoz eredményt, nem érünk vele célba, csakis ezeknek a légvezetékeknek a földkábelre történő cseréje teremthet végleges és biztonságos megoldást. A kormány döntött arról, hogy ennek a programnak, ennek a célnak az érdekében a hatósági előkészítést nemzetgazdasági szempontból kiemelt üggyé nyilvánítja. Ez egy nagyon örvendetes döntés, ugyanakkor sajnáljuk azt, hogy bár ez a hatósági előkészítés megtörtént, azonban információim szerint különféle közbeszerzési nehézségek miatt gyakorlati lépésekig mégsem jutottunk el ebben az évben. Pedig újból itt a tél, és így csak reménykedni tudunk abban, hogy nem tesz minket próbára, nem fog megint olyan helyzetet teremteni, amelyben bizony katasztrófaszerű állapotban kell menteni és szavatolni az emberi élet biztonságát, illetve a vagyonbiztonságot. Szóval, reméljük azt, hogy a tavasz már a gyakorlati lépések idejét fogja jelenteni. Ezúton is szeretnék innen is köszönetet mondani mindenkinek, aki az ilyen szélsőséges helyzetekben segítséget nyújtott, helytállt, együttműködött, és elhárította a jelentősebb károk bekövetkezését. Azt gondolom, mindannyian várjuk a gyakorlati lépéseket, a megvalósítást, mert a biztonsághoz való jog a Magas-Mátrában, a Magas-Bükkben is magasan az első számú jog, ami mindenkit megillet ebben a térségben is. Köszönöm szépen, hogy meghallgattak. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Tapolczai Gergely képviselő úr, Fidesz-képviselőcsoport: „A Fogyatékos Emberek Világnapja margójára” címmel. Megadom a szót, képviselő úr.
[[Hozzászólását jelnyelvi tolmács közreműködésével teszi meg.]] Köszönöm szépen a szót. Tisztelt Ház! Mint ismeretes, az ENSZ 1992-ben nyilvánította december 30-át a fogyatékos emberek világnapjává, felhíva a figyelmet a fogyatékos emberek problémáira, feladataira, küzdelmeire. Magyarországon 1998 előtt nem igazán volt törvényi szintű szabályozás a fogyatékos emberekkel kapcsolatban. ’98-ban, vagyis kereken 20 évvel ezelőtt fogadta el a parlament a fogyatékos személyek jogairól és esélyegyenlőségük biztosításáról szóló törvényt, 2003-ban az egyenlő bánásmód előmozdításáról szóló törvényt. [[18.40]] 2007-ben a világon először ratifikálta a magyar parlament a fogyatékossággal élő személyek jogairól szóló ENSZ-egyezményt. Azóta az elmúlt években több jelenős lépés történt az országban. Csak néhány példát említenék: a kitagolás folyamatának elindítása például; a magyar jelnyelvi törvény elfogadása; a magyar jelnyelv napjának elfogadása; a magyar parasport és siketsport napjának elfogadása; az érdekvédelmi szervezetek költségvetési támogatásának folyamatos emelkedése. 2010-hez képest már a duplája összesen: 1 milliárd forint felett járunk már a fogyatékosszervezetek támogatásával kapcsolatban. A Fogyatékossági Tanács is bővült újabb szervezetekkel. Például az Afázia Egyesülettel, a Kézenfogva Alapítvánnyal, a Pszichiátriai Érdekvédelmi Fórummal vagy például a Williams-szindrómások is bekerültek mint fogyatékossági kategória a támogatottak körébe. A fogyatékosságügyi tárcaközi bizottság is megalakult 2015-ben. Ebből is látszik, hogy nagyon sok minden mellett ezekre is figyelünk, támogatjuk, elősegítjük az ő működésüket. Nem mellékesen hat nagy, klasszikus érdekvédelmi szervezet ezekben az években jubilál. Tavaly a SINOSZ ünnepelte a fennállásának 110. évfordulóját, ebben az évben a Vakok és Gyengénlátók Szövetsége ünnepelte a 100. születésnapját. Jövőre lesz 25 éves a Siketvakok Országos Egyesülete, az Autisták Szövetsége most, decemberben ünnepelte 30. születésnapját. A MEOSZ és az ÉFOÉSZ 1981-ben alakult meg. Ez a hat érdekvédelmi szervezet kötött partnerségi megállapodást az EMMI-vel 2018. november 1-jén az intézményi férőhelykiváltás témájában; hangsúlyozva ezzel, hogy nagyon fontos a vélemények figyelembevétele: a nagy intézmények helyett kisebb lakóotthonokba költöztetik az érintett személyeket. Ettől függetlenül nagyon sok még a feladat, a tennivaló, különös tekintettel az országos fogyatékosügyi program 2015-25. évekre vonatkozó feladataira. Tehát látunk fejlődést ezeken a területeken. Nagyszabású projekteket folytat a kormány az érdekvédelmi szervezetek bevonásával, ilyen például a Kontakt Tolmácsszolgálat, a Távszem-program, ami a vakok önálló életvitelét segíti elő, vagy a DATA-program, ami az autisták önálló életvitelét segíti. A megváltozott munkaképességű személyek foglalkoztatása is 40 százalékra emelkedett. Ez is nagyon jól mutatja, hogy egyre több munkaadó foglalkoztatót érünk el ezekkel a feladatokkal. Most, december 3-án ünnepeltük a fogyatékos személyek világnapját a „Jobb velünk a világ” gálaesttel. Ezen az alkalmon több mint 30 vállalat kapott „Fogyatékosságbarát munkahely” címet. Emellett a Kézenfogva nevelőszülői díjat is megkapta három elkötelezett, elszánt nevelőszülő, akik 48 gyermeket neveltek, akik közül tizennyolc fogyatékossággal élő gyermek. Remélem, hogy a következő országos fogyatékosügyi program céljai, ami a 2019-25 közötti évekre vonatkozik, még hatékonyabbá válnak. Egy utolsó dolog. Kaposvárnak szeretnék gratulálni, onnan jövök: az Európai Bizottság „Akadálymentes város” díját kapta meg. Speciális díjról van szó. Jelentős előrelépést jelent az akadálymentesítésben ez a díj, úgyhogy gratulálok Kaposvár városának is innen. A Fidesz és a KDNP elkötelezett ezek mellett a célok mellett is. Köszönöm szépen a türelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 8 órakor folytatja ülését. Az ülésnapot bezárom.